
Dėkoju Chiarai Belliti už visą man 
suteiktą pagalbą ir už širdies meilę, 
kurią ji sudėjo į šią knygą. 


Šią knygą skiriu savo seseriai Luizai, 
lydėjusiai mane Neros upe su 
sidabrine žvaigždute švarkelio atlape. 


Tiek jis dar suprato. Kad griuvo į 
tamsą. Ir tą pačią akimirką, kai tai 
suprato, liovėsi suprasti. 


JACK LONDON 


Jau buvau bepralenkiąs Salvatorę, kai staiga išgirdau sesu- 
tės klyksmą. Atsigręžiau ir pamačiau, kaip ją pasiglemžė ant 
kalvos siūruojantys kviečiai. 

Kam ją vedžiausi? Sužinojusi mama privers už tai brangiai 
sumokėti. 

Sustojau. Buvau šlapias nuo prakaito. Įkvėpiau oro ir pašau- 
kiau: 

— Marija! Marija! 

Graudus balselis atsiliepė: 

— Mikele! 

— Tu susižeidei? 

— Taip, ateik. 

— Ką susižeidei? 

— Koją. 

Ji apsimeta. Pavargo. Bet manęs nesustabdys, tariau sau. O 
jei iš tikrųjų susižeidė? 

— Kur kiti? 

Mačiau jų pėdsakus kviečiuose. Jie kopė į kalvos viršūnę 
lėtai, vienas šalia kito, susiglaudę it rankos pirštai, palikdami 
už savęs sutryptų stiebelių šleifą. 


Tą vasarą kviečiai buvo aukšti. Baigiantis pavasariui daug 
lijo, ir birželio viduryje javai išvešėjo kaip niekad anksčiau. 
Augo tankiai, apsunkę nuo varpų, pasirengę javapjūtei. 

Kviečiai plūdavo visur. Žemos kalvos vilnijo tolyn tarsi van- 
denyno bangos. Iki pat horizonto - kviečiai, dangus, svirpliai, 
saulė ir karštis. 

Tada nesupratau, kad taip karšta, - devynmetis vaikas ne- 
daug ką išmano apie temperatūrą, - tik Žinojau, jog tai nenor- 
malu. 

Prakeiktoji 1978 metų vasara išliko istorijoje kaip pati karš- 
čiausia visame šimtmetyje. Nuo karščio kaito akmenys, trupė- 
jo žemė, degė augalai, gaišo galvijai, liepsnojo namai. Kai pa- 
imdavai darže pomidorą, pamatydavai, kad jis visai be syvų, o 
cukinijos mažos ir kietos. Saulė atimdavo žadą, jėgas, norą 
žaisti, viską. Ne ką vėsiau būdavo ir naktį. 

Akva Traversėje suaugusieji neidavo iš namų iki šeštos va- 
landos vakaro. Užsidarydavo langines ir tūnodavo viduj. Tik 
mes, vaikai, nieko nepaisydami baladodavomės po karščiu al- 
suojančius apleistus laukus. 

Mano sesutei Marijai buvo vos penkeri ir ji įkyriai sekioda- 
vo paskui tarsi iš būdos išmestas šunytis. 

— Noriu daryti viską, ką darai tu, - sakydavo. 

Mama jai pritardavo: 

— Juk tu jos vyresnysis brolis, ar ne? 

Ir nebuvo ką daryti - tąsiausi su ja kaip katė su pūsle. 

Niekas nesustojo jai padėti. 

Ką gi, juk čia lenktynės. 


— Tiesiai, iki pat kalvos. Jokių vingių. Jokių vorelių. Jokių 
poilsių. Paskutinis privalės atlikti bausmę, - nusprendė Kiau- 
šas. Man jis padarė nuolaidą: „Na gerai, tavo sesuo nedaly- 
vaus lenktynėse. Per maža“. 

— Visai ne per maža! - sušuko nepatenkinta Marija. - Aš 
irgi noriu eiti lenkčių! 

Ir tada ji pargriuvo. 

Gaila, bet aš buvau tik trečias. 

Kaip visada pirmas buvo Antonijus. 

Antonijus Natalė, pravarde Kiaušas. Kodėl jį pravardžiavo- 
me Kiaušu, neprisimenu. Gal todėl, kad vieną kartą buvo pri- 
silipdęs ant rankos kaukolę, vieną tų lipdukų, kurių galima 
nusipirkti iš rūkalų pardavėjų ir prisiklijuoti vandeniu. Kiau- 
šas buvo vyriausias iš visos mūsų gaujos. 

Dvylikametis. Vadas. Mėgo įsakinėti. Jei nepaklusdavai, įtūž- 
davo. Ne proto bokštas, bet aukštas, stiprus ir drąsus. Po šitą 
kalvą kabarodavosi it prakeiktas buldozeris. 

Antras buvo Salvatorė. 

Salvatorei Skardačonei buvo devyneri, kaip 17 man. Mudu 
mokėmės vienoje klasėje. Jis buvo mano geriausias draugas. 
Aukštesnis už mane, vienišas berniukas. Kartais žaisdavo su 
mumis, bet dažnai būdavo užsiėmęs savo reikalais. Nuovokos 
turėjo daugiau už Kiaušą, galėjo laisvai atimti iš jo sostą, bet 
vadu būti netroško. Jo tėvas, advokatas Emilijus Skardačonė, 
buvo svarbi persona Romoje. Šveicarijos banke turėjo krūvą 
pinigų. Bent taip kalbėjo žmonės. 

Paskui aš, Mikelė. Mikelė Amitranas. Šįkart irgi buvau tre- 
čias. Į kalvą ropščiausi gerai, bet dėl sesutės kaltės turėjau 
sustoti. 

Kol svarsčiau, kaip pasielgti - grįžti atgal ar palikti ją, - ta- 
pau ketvirtas. Ant paties gūbrio mane aplenkė tas pusgalvis — 
Remas Marcanas. Jei dabar nepulsiu kabarotis aukštyn, ap- 
lenks ir Barbara Mura. 

Būtų siaubinga. Visi sakytų - tave aplenkė mergė. Storulė. 

Barbara Mura repečkojo keturiom tarsi išprotėjusi čiukė. 
Visa žemėta ir prakaituota. 

— Ko stypsai? Ar neisi pas sesutę? Negirdėjai, kad vargšelė 

susižeidė? — linksmai burbtelėjo ji. Nors kartą jai nereikės at- 
likti bausmės. 

— Einu, einu... Bet tave vis tiek pralenksiu. 

Negi lyg niekur nieko prisipažinsiu nugalėtas? 

Apsigręžiau ir ėmiau leistis žemyn skeryčiodamas rankom 
ir šaukdamas tarsi indėnas. Odiniai sandalai slidinėjo kviečių 
varpomis. Porą kartų trenkiausi užpakaliu į žemę. 

Tačiau sesutės niekur nemačiau. 

— Marija! Marija! Kur tu? 

— Mikele... 

Štai kur ji. Ten. Mažuliukė ir nelaiminga. Sėdi ant sulaužytų 
stiebelių krūvos. Viena ranka trinasi kulkšnį, kita laiko aki- 
nius. Plaukai prilipę prie kaktos, akys blizga. 

Pamačiusi mane, perkreipė lūpas ir pasipūtė it kalakutas. 

— Mikele?.. 

— Marija, dėl tavęs aš pralaimėjau lenktynes. Po galais, juk 
sakiau neiti! - Atsisėdau. - Ką pasidarei? 

— Paslydau. Užsigavau koją ir... — Ji plačiai išsižiojo, prisi- 
merkė, papurtė galvą ir ėmė sriūbauti. - Akiniai! Mano aki- 
niai sulūžo! 

Norėjau skelti jai antausį. 

Nuo mokslo metų pabaigos ji jau trečią kartą sudaužo aki- 
nius. Ir ką gi kaskart bara mama? 

— Turėtum geriau prižiūrėti sesutę, juk tu vyresnis. 

— Bet, mama, aš... 

— Jokių mamų! Tu dar nesupranti, bet pinigai neauga darže. 
Kitą kartą, kai sudaužysit akinius, taip išpersiu tau kailį, kad... 

Jie sulūžo per vidurį, kur sykį jau buvo suklijuoti. Dabar 
betinka išmesti. 

Sesutė tebežliumbė. 

— Mama... Ji pasius. Ką darysim? 

— Ką darysim? Suklijuosim lipnia juostele. Na, stokis. 

— Su juostele jie šlykščiai atrodo, tikrai šlykščiai. Man tokie 
nepatinka. 

Įsikišau akinius į kišenę. Be jų Marija nieko nemato, žvai- 
ruoja, gydytojas sakė, reikėtų ją operuoti, kol dar neužaugo. 

— Nieko baisaus. Kelkis. 

Ji liovėsi verkti ir ėmė šniurkščioti nosimi. 

— Man skauda koją. 

— Kur? 

Aš nesilioviau galvojęs apie kitus, jie tikriausiai jau seniai 
pasiekė kalvos viršūnę. Ir vėl likau paskutinis. Vyliausi, kad 
Kiaušas nepaskirs man pernelyg sunkios bausmės. Kai vieną 
kartą pralaimėjau dviračių lenktynes, privertė mane lakstyti 
po dilgėles. 

— Kur tau skauda? 

- Čia. - Ji parodė kulkšnį. 

— Truputį išsinarinai. Bet nieko baisaus. Greit praeis. 

Atrišau sportbačius ir atsargiai kaip gydytojas nutraukiau 
nuo kojos. 

— Dabar geriau? 

— Šiek tiek. Grįžtam namo? Mirštu iš troškulio. Be to, ma- 
ma... 

Ji teisi. Mudu pernelyg toli nuklydome. Ir jau seniai išėjom iš 
namų. Pietų metas baigėsi, mama tikriausiai budi prie lango. 

Laukė nerimo kupinas grįžimas. 

O dar prieš kelias valandas apie tai nemąsčiau. 


Tą rytą iš namų išvažiavome dviračiais. 
Paprastai važinėdavomės per daug nenutoldami nuo namų, 

dami grįždavom atgal. 

Mano dviratis buvo senas trantas sulopytu balneliu, ir dar 
tokiu aukštu, kad, norėdamas pasiekti žemę, turėdavau susi- 
lenkti kone dvilinkas. 

Visi jį vadino Kledaru. Salvatorė sakydavo, kad tai Alpių 
šaulių dviratis. Bet man jis patiko, nes buvo tėčio. 

Jei nesivažinėdavome dviračiais, gatvėje žaisdavome futbo- 
lą, „pavok vėliavą“, „saulę“ arba nieko neveikdami bindzinė- 
davome daržinėje. 

Prisigalvodavome visokiausių dalykų. Mašinos čia nevaži- 
nėjo. Pavojaus jokio. O suaugusieji tūnodavo užsidarę namuose 
tarsi rupūžės, laukiančios, kada atslūgs karštis. 

Laikas slinko lėtai. Laukėm nesulaukėm, kada baigsis vasa- 
ra ir prasidės mokslo metai. 

Tą rytą staiga įsišnekom apie Melikečio kiaules. 

Mes dažnai kalbėdavomės apie Melikečio kiaules. Apie tai, 
kad senasis Meliketis jas dresuodavęs ryti vištas, kartais net 
triušius ir kates, kurias gaudydavęs gatvėje. 

Kiaušas atsikrenkštė ir išspjovė baltų seilių trykšlę. 

— Iki šiol nieko jums nesakiau. Negalėjau. Tačiau dabar pa- 
sakysiu: tos kiaulės sulapnojo Melikečio dukters taksą. 

Kilo visuotinis klegesys: 

— Netiesa! 

— Tiesa. Prisiekiu Dievo Motinos širdim. Gyvą. Gyvių gy- 
viausią. 

— Negali būti! 

Koks žvėris galėtų praryti veislinį šunį? 

Kiaušas linktelėjo galvą. 

— Meliketis įmetė jį į kiaulių aptvarą. Taksas gudrus gyvulys, 
jis bandė pabėgti, bet Melikečio kiaulės dar gudresnės. Nepa- 
liko jam jokių šansų. Sudraskė mirksniu. 

Paskui pridūrė: 

— Jos baisesnės už šernus. 

Barbara paklausė: 

— O kodėl jį įmetė? 

Kiaušas valandėlę galvojo. 

— Nes prisiusiojo kambaryje. O, tarkim, jei tu atsidurtum 
pas kiaules - kad ir kokia esi storulė, jos tave kaipmat suple- 
kuotų ir kaulus apgraužtų. 

Marija atsistojo. 

— Tas Meliketis - kvailas? 

Kiaušas vėl nusispjovė ant žemės. 

— Kvailesnis už savo kiaules. 

Valandėlę tylėjome įsivaizduodami Melikečio dukterį, gy- 
venančią su tokiu piktu tėvu. Niekas iš mūsų nežinojo jos var- 
do, bet ji garsėjo tuo, kad viena koja buvo aptaisyta kažko- 
kiais geležiniais šarvais. 

— Galėtume nueiti jų pasižiūrėti, - pasiūliau. 

— Surengti ekspediciją! - pritarė Barbara. 

— Kad toji Melikečio sodyba velniškai toli. Užtruktume ma- 
rias laiko, - sumurmėjo Salvatorė. 

— Ne, visai netoli. Važiuojam! — Kiaušas apsižergė dviratį. 
Jis niekad nepraleisdavo progos pažeminti Salvatorę. 

Man šovė mintis. 

— O kodėl nepaėmus kokios kuodės iš Remo vištidės? Nu- 
važiavę įmestume ją į kiaulidę ir pažiūrėtume, kaip drasko. 

— Liuks! - pritarė Kiaušas. 

— Bet tėtis mane užmuš, jei pavogsime jo vištą, - ėmė 
verkšlenti Remas. 

Nieko nepadarysi, mintis buvo puiki. 

Įslinkom į vištidę, išsirinkome liesiausią, labiausiai apipe- 
šiotą vištą ir įkišom į maišą. 

Ir visi šeši su višta maiše patraukėme žiūrėti garsiųjų 

Melikečio kiaulių. Ir vėl riedėjom per kviečių laukus, ir vėl 
mynėm pedalus, kol pakilo saulė ir ėmė deginti Žemę ir visą 
jos gyvastį. 


Salvatorė neklydo - Melikečio sodyba buvo ten, kur nė var- 
na neneštų kaulo. Kol ją privažiavome, siaubingai ištroškome, 
0 mūsų smegenys čirškė it spirgučiai. 

Meliketis sėdėjo su akiniais nuo saulės po didžiuliu sukly- 
pusiu skėčiu. 

Namas buvo apgriuvęs, stogas negrabiai užlopytas skarda ir 
derva. Kieme riogsojo traktoriaus ratai, surūdijęs metalo lau- 
žas, kelios sulaužytos kėdės ir stalas be vienos kojos. Ant ge- 
benėm apaugusio medinio stulpo kabojo karvių kaukolės, su- 
ėstos lietaus ir saulės. Ir dar vienas mažesnis kiaušas - be ra- 
gų. Dievažin, kokio gyvulio. 

Pririštas grandine skalijo perkaręs sarginis šuo. 

Tolėliau stovėjo lakštinės skardos barakai, o ant didžiulės 
daubos krašto - kiaulių aptvaras. 

"Tos daubos - tai mažyčiai kanjonai, ilgi tarpekliai, vandens 
išgraužti uolose. Iš raudonos žemės kyšo baltos smailės, uolos 
ir aštrūs akmenys. Dažnai daubose auga kreivi alyvmedžiai, 
žemuoginiai medžiai ir bugieniai. Jose esti olų, kur piemenys 
laiko avis. 

Pats Meliketis panėšėjo į mumiją. Susiraukšlėjusi oda prili- 
pusi prie kaulų, beplaukis, krūtinės vidury pūpso baltas kuokš- 
tas. Kaklas įspraustas į ortopedinę apykaklę, sutvirtintą Ža- 
liom guminėm juostelėm, be to, jis mūvėjo juodus šortus ir 
avėjo rudus plastiko sandalus. 

Jis matė mus atvažiuojant dviračiais, bet nė nekrustelėjo. 
Tikriausiai palaikė miražu. Šiuo keliu nieks nevažinėjo, ne- 
bent pradardėdavo sunkvežimis su šienu. 

Visur dvokė šlapimu. Skraidė milijonai sparvų. Tačiau jos 
Melikečiui netrukdė. Tūpė jam ant galvos, zvimbė aplink akis, 
tarsi jis būtų karvė. Tik kai prilįsdavo į nosį, jis sušnarpšdavo 
ir nusivaikydavo jas. 

Kiaušas žengė į priekį. 

— Pone, mes ištroškę. Gal turėtumėt vandens? 

Mane ėmė nerimas: tokie žmonės kaip Meliketis gali tave 
nušauti, įmesti į kiaulių aptvarą arba duoti užnuodyto van- 
dens. Tėtis man pasakojo apie vieną vaikiną Amerikoje: jis 
turėjęs ežeriuką, kuriame augino krokodilus, ir jeigu kas su- 
stodavęs klausti kelio, jis paprašydavęs užeiti į namus, trenk- 
davęs žmogui basliu per galvą ir sušerdavęs krokodilams. Ir 
kai sykį prisistatė policija, užuot atsidūręs kalėjime, jis leidosi 
krokodilų sudraskomas. Labai gali būti, kad Meliketis irgi toks. 

Senis kilstelėjo antakius. 

— Ką čia veikiat, berniukai? Ar tik nebūsit per toli nuklydę 
nuo namų? 

— Pone Meliketi, ar tiesa, kad jūs savo taksą sušėrėte kiau- 
lėms? — pragydo Barbara. 

Pamaniau, numirsiu. Kiaušas atsigręžė ir sviedė į ją panie- 
kos kupiną žvilgsnį. Salvatorė įspyrė jai į blauzdą. 

Meliketis sukrizeno, ir jam užėjo toks kosulio priepuolis, 
kad vos jo neuždusino. Atsigavęs tarė: 

— Kas tau pasakoja tokias nesąmones, mergyt? 

Barbara parodė į Kiaušą. 

— Jis! 

Kiaušas paraudo, nunarino galvą ir pažiūrėjo į savo batus. 

Aš Žinojau, kodėl Barbara taip pasakė. 

Prieš keletą dienų vyko akmenų mėtymo varžybos, ir Bar- 
bara pralaimėjo. Už bausmę Kiaušas liepė jai atsisagstyti marš- 
kinėlius ir parodyti krūtis. Barbarai buvo vienuolika metų. Ji 

turėjo mažą krūtinytę ir du pumpurėlius - juokas, palyginti su 
tuo, ką turės po dvejų metų. Barbara atsisakė. 

— Jei šito nepadarysi, užmiršk mus, — pagrasino Kiaušas. 

Aš jaučiausi nesmagiai, nes bausmė buvo neteisinga. Bar- 
bara man nepatiko, jei tik galėdavo, stengdavosi tave apmul- 
kinti, bet rodyti papukus man atrodė pernelyg. 

Kiaušas paskelbė nuosprendį. 

— Arba parodai, arba varyk iš čia. 

Ir Barbara, netardama nė žodžio, ėmė sagstytis marškinė- 
lius. 

Aš norėjau nusisukti, bet neįstengiau. Tai buvo pirmosios 
krūtys, kurias, be mamos krūtų, mačiau savo gyvenime. Tiesa, 
dar sykį mačiau. Evelinos, kai ši miegojo pas mus. Ji buvo de- 
šimt metų vyresnė už mane. Šiaip ar taip, jau turėjau nuomo- 
nę, kokios krūtys man patinka. Barbaros papukai man visai 
nepatiko. Jie panėšėjo į mocarelos gabalėlius, į odos raukšle- 
les, kurios nelabai skyrėsi nuo riebalų ritinėlių, susimetusių 
jai ant pilvo. 

"Tos istorijos Barbara nepamiršo 1r dabar norėjo suvesti są- 
skaitas su Kiaušu. 

— Taigi tu visiems pliurpi, kad aš sušėriau savo taksą kiau- 
lėms. — Meliketis pasikasė krūtinę. - Tas šuo vadinosi Augus- 
tas. Kaip ir Romos imperatorius. Nugaišo trylikos metų. Ger- 
klėje įstrigo viščiuko kaulas. Palaidojau jį krikščioniškai, dide- 
lėje duobėje. — Jis nukreipė pirštą į Kiaušą. - Kertu lažybų, 
kad tu, vaikine, visų didžiausias, ar ne? 

Kiaušas neatsakė. 

— Daugiau nemeluok. Ir nešmeižk kitų žmonių. Visada sa- 
kyk teisybę, ypač mažesniems už save. Visada tik teisybę. Tei- 
sybę kitiems Žmonėms, Viešpačiui ir sau pačiam. Supratai? 

Jis panėšėjo į pamokslaujantį kunigą. 

— Ir jis niekad nesiusiojo kambaryje? — neatlyžo Barbara. 

Meliketis norėjo linktelėti, bet jam trukdė įtvaras. 

— Tas šuo buvo protingas. Didysis žiurkių medžiotojas. "Te- 
silsie ramybėje jo siela. - Jis parodė į geriamojo vandens fon- 
tanėlį. — Jei tikrai ištroškote, vanduo ten. Geriausias visoje 
apylinkėje. Nemeluoju. 

Prisipliumpėm tiek, kad vos nesprogom. Vanduo buvo šal- 
tas ir skanus. Paskui ėmėm laistytis ir kaišioti galvas po srove. 

Kiaušas ėmė sapalioti, kad Meliketis - šūdo gabalas, dau- 
giau nieko. Jis nė kiek neabejojąs, kad senas kvailys atidavė 
savo taksą sulapnoti kiaulėms. 

Įdūręs akis į Barbarą, pagrasino: 

— Už tai man sumokėsi. 

Ir, kažką murmėdamas po nosim, nuėjo ir atsisėdo kitapus 
kelio. 

Aš, Salvatorė ir Remas ėmėme gaudyt buožgalvius. Sesutė ir 
Barbara apsižergė fontanėlio kraštą ir įmerkė kojas į vandenį. 

Po keleto minučių grįžo Kiaušas. Jis buvo baisiausiai susi- 
jaudinęs. 

- Žiūrėkit! Žiūrėkit! Kokia didelė! 

Atsigręžėme. 

— Kas? 

- Ji. 

Tai buvo kalva. 

Ji panėšėjo į pyragą. Į didžiulį pyragą, kaži kokio milžino 
padėtą lygumoje. Stūksojo priešais mus už dviejų kilometrų. 
Auksina ir didžiulė, apsigobusi kviečiais it kailine mantija. Nie- 
kas negadino jos grožio — joks medelis, jokia uola, jokia dė- 
melė. Ji buvo tobula. Aplink ją plytėjo šviesus murzinas dan- 
gus. Palyginti su šiuo didžiuliu kupolu, kitos kalvos už jos at- 
rodė it nykštukai. 

Dievas žino, kodėl iki šiol niekas jos nepastebėjo. Mes ma- 
tėme ją, bet iš tikrųjų nematėme. Gal todėl, kad buvo susilie- 
jusi su gamtovaizdžiu. Gal dėl to, jog visi spoksojom į kelią 
ieškodami Melikečio sodybos. 

— Kopiam. - Kiaušas parodė pirštu. - Kopiam į tą kalną. 

Aš tariau: 

— Įdomu, ką ten pamatysime. 

Tikriausiai tai neįtikėtina vieta, gal ten gyvena koks keistas 
padaras. Taip aukštai dar niekas iš mūsų nebuvo užkopęs. 

Salvatorė prisidengė delnu akis ir ėmė tyrinėti viršūnę. 

— Kertu lažybų, - tarė jis, - kad nuo viršūnės matyti jūra. 
Taip, būtinai turime įkopti. 

Žiūrėjom į ją tylėdami. 

Tai buvo nuotykis, kur kas įdomesnis nei Melikečio kiaulės. 

— O viršūnėj įbesime savo vėliavą. Tad jei kas dar be mūsų 
įkops į ją, supras, kad įveikėme ją pirmieji, - tariau aš. 

— Kokią vėliavą? Mes neturim vėliavos! - sušuko Salvatorė. 

— Ją atstos višta. 

Kiaušas griebė maišą su paukščiu ir ėmė sukti ore. 

— Puiku! Nusuksim jai sprandą, įkišim į užpakalį mietą ir 
įbesim į žemę. Liks tik skeletas. Į viršūnę ją nešiu aš. 

Pasmeigta ant mieto višta galėjo atrodyti kaip raganavimo 
ženklas. 

Bet Kiaušas ištraukė savo tūzą. 

— Dabar tiesiai, iki kalvos viršūnės. Jokių lankstų. Draudžia- 
ma eiti vorele. Draudžiama sustoti. Kas pasieks kalvą paskuti- 
nis, turės atlikti bausmę. 

Mes netekome žado. 

Lenktynės? Kam? 

Aišku. Atsikeršyti Barbarai. Ji bus paskutinė ir už tai turės 
sumokėti. 

Pagalvojau apie sesutę. Pasakiau, kad ji per maža lenkty- 
niauti, jog taip Žaisti negarbinga, nes ji vis tiek pralaimės. 

Barbara pirštu parodė nesutinkanti. Numanė, kokią staig- 
menėlę jai rengia Kiaušas. 

— Na tai kas? Lenktynės yra lenktynės. Ji atėjo su mumis ir 
jei nelenktyniaus, turės laukti apačioje. 

Taip negarbinga. Negalėjau palikti Marijos. Iš galvos man 
neišėjo istorija su krokodilais. Meliketis buvo malonus, bet 
per daug juo pasitikėti neverta. Jei jis nužudys ją, ką pasakysiu 
mamai? 

Jei pasiliks sesutė, liksiu ir aš. 

Įsikišo Marija: 

— Aš ne maža! Aš irgi noriu eiti lenkčių. 

— Užsičiaupk! 

Viską išsprendė Kiaušas. Marija galinti eiti su mumis, bet 
nelenktyniauti. 

Numetėme dviračius už fontanėlio ir leidomės į kelią. 

Štai kodėl atsidūriau ant šios kalvos. 

Vėl apaviau batelį Marijai. 

— Ar gali eiti? 

— Ne. Man sopa. 

— Palauk. - Porą kartų papūčiau jai koją. Paskui sukišau pirš- 
tus į karštą žemę. Paėmiau truputį žemių, paspjaudžiau ir pa- 
skleidžiau ant kulkšnies. — Turėtų praeiti. 

Žinojau, kad nepraeis. Kai išsisuki koją, žemė nepadeda. 
Gydo tik, kai įgelia bitė ar išsidilgini. Bet gal šįkart suveiks? 

— Ar geriau? 

Ji nusišluostė nosį. 

— Truputį. 

— Ar gali eiti? 

— Taip. 

Paėmiau ją už rankos. 

— Tada eime, paskubėkim. Juk mudu paskutiniai. 

Leidomės žingsniuoti viršūnės link. Kas penkios minutės 
Marija sėdosi - ilsino koją. Laimė, papūtė vėjelis, ir viskas pa- 
sikeitė į gera. Sušnarėjo kviečiai, jų šnaresys priminė alsavi- 
mą. Staiga man pasirodė, kad pro mus praėjo kažkoks gyvu- 
lys. Juodas, greitas, tylus. Vilkas? Mūsų apylinkėse vilkų nėra. 
Gal lapė ar šuo? 

Įkalnė buvo stati ir, regėjos, be pabaigos. Prieš mano akis 
siūravo tik kviečiai, bet kai netrukus išvydau lopinėlį dangaus, 
supratau, kad mes jau beveik užkopėme, kad viršūnė čia pat ir 
kad nė nesuvokdami, kaip atsitiko, jau stovim aukščiausioje 
jos vietoje. 

Tačiau ten nieko ypatinga neišvydome. Ji taip pat buvo ap- 
augusi kviečiais kaip ir visa kita. Po kojomis - ta pati raudona 
išdegusi žemė. O virš galvų - ta pati karšta svilinanti saulė. 

Pažvelgiau į horizontą. Viską gaubė pieninė migla. Nesima- 
tė ir jūros. Užtat išvydome kitas, žemesnes, kalvas ir Melike- 
čio sodybą su kiaulidėm ir didžiule dauba, taip pat lauką ker- 
tantį baltą kelią, tą ilgą kelią, kurį įveikėme dviračiais, kol čia 
atsidūrėme. Ir dar pamatėme visai mažuliuką kaimelį, kuria- 
me gyvenome. Akva Traversę. Kviečių lauke pasiklydusius ke- 
telį, slėpė rūkas. 

Sesutė tarė: 

— Aš irgi noriu pažiūrėti. Parodyk ir man. 

Užsikėliau ją ant pečių, nors pats buvau taip pavargęs, kad 
vos laikiausi ant kojų. Kas žino, ką ji ten pamatė be akinių. 

— O kur kiti? 

Ten, kur jie praėjo, varpos buvo nubrauktos, kai kurie stie- 
beliai perlenkti pusiau, kai kurie nulaužti. Mudu nusekėme 
pėdsakais, vedančiais į kitą kalvos šlaitą. 

Marija griebė man už rankos ir suleido nagus į odą. 

— Kaip šlykštu! 

Atsigręžiau. 

Jie tai padarė. Pasmeigė vištą. Dabar ji pūpsojo ant lazdiga- 
lio. Nukarusiom kojom, išskleistais sparnais. Tarsi prieš ati- 
duodama Kūrėjui sielą, pirma atsidavė savo budeliams. Galva 
kabojo ant vieno šono it šiurpus kraujo pritvinęs pakabukas. 
Iš praviro snapo kapsėjo sunkūs raudoni lašai. Iš krūtinės ky- 
šojo lazdos smaigalys. Spiečius metalo spalvos musių dūzgė 
aplink ją ir pešėsi dėl akių ir kraujo. 

Nugara man nuėjo šiurpas. 

Dar truputį palypėję į kalvą ir įveikę jos keterą, ėmėme leistis. 

Kur, po velnių, dingo kiti? Kodėl jie nusileido kaip tik tąja 
puse? 

Dar paėjėję apie dešimt metrų, supratome. 

Kalva nebuvo apskrita. Iš kitos pusės ji jau neatrodė ne- 
priekaištingai tobula. Turėjo savotišką kuprą, kuri pamažu vin- 
giuodama leidosi žemyn, galop susiliedama su lyguma. Vidu- 
ryje driekėsi siauras uždaras slėnis, matomas nebent iš viršaus 
ar lektuvo. 

Šitą kalvą labai lengvai nulipdytum iš molio. Suvoliotum ru- 
tulį. Perpjautum į dvi dalis. Vieną dalį padėtum ant stalo. Iš 
kitos pusės suminkytum dešrą primenantį riebų kirminą ir pri- 
lipdytum iš užpakalio, viduryje palikdamas mažą duburėlį. 

Keista, bet šio nuo akių paslėpto duburio viduryje augo me- 
džiai. Užstota nuo vėjo ir saulės, čia vešėjo ąžuolų giraitė. O 
joje tarp žalių lapų stovėjo apleistas namas apgriuvusiu stogu 
rudomis čerpėmis ir tamsiomis sijomis. 


Mudu nusileidome takeliu ir į;žengėme į nediduką slėnį. 
Šito visiškai nesitikėjau. Medžiai. Šešėlis. Vėsa. Svirplių ne- 

sigirdėjo, tik čiulbavo ulbavo paukščiai, akį traukė violetiniai 
ciklamenai, žali gebenių kilimai. Tvyrojo malonus kvapas. No- 
rėjosi susirasti vietelę prie medžio liemens ir nusnausti. 

Staiga, tarsi šmėkla, prieš akis išdygo Salvatorė. 

— Matei? Argi nenuostabu? 

— Fantastiška, - atsakiau žvalgydamasis aplink. - Gal čia net 
yra upelis atsigerti. 

— Kodėl taip ilgai užtrukai? Jau maniau, kad grįžai atgal. 

— Ne, sesutė susižeidė koją, todėl... Noriu gerti. Turiu kur 
nors atsigerti. 

Salvatorė ištraukė iš krepšio butelį. 

— Dar truputį liko... 

Pasidalijome vandenį su Marija kaip du šaunūs broliukai. 
Vos užteko lūpoms sudrėkinti. 

— Kas laimėjo lenktynes? 

Man iš galvos niekaip neišėjo bausmė. Buvau mirtinai pa- 
vargęs. Vyliausi, kad bent vieną kartą Kiaušas man dovanos ar 
atidės bausmę kitai dienai. 

— Kiaušas. 

— O tu? 

— Antras. Paskui Remas. 

— O Barbara? 

— Paskutinė. Kaip paprastai. 

— Kas turi atlikti bausmę? 

— Kiaušas sako, kad Barbara. Bet Barbara sako, kad tu, nes 
įkopei į kalvą paskutinis. 

— O kąjis? 

— Nežinau, buvau nuėjęs pasivaikščioti. Mane jau užkniso 
tos bausmės. 

Mudu pasukome namo link. 

Jis stovėjo tarsi iššūkis. 

Stūksojo proskynoje, užstotas ąžuolo šakų. Nuo pamatų iki 
stogo žiojėjo gilūs plyšiai. Durų ir langų rėmų nebuvo likę nė 
ženklo. Ant laiptų į balkoną augo susisukęs figmedis. Jo šak- 
nys buvo suniokojusios akmeninius laiptelius ir suardžiusios 
turėklus. Viršuje dar stovėjo melsvai dažytos durys, visiškai 
supuvusios ir apsilaupiusios nuo saulės. Didžiulė arka pastato 
centre vedė į kambarį skliautuotomis lubomis. Arklidės. Su- 
rūdijusios atramos ir mediniai stulpai laikė daugelyje vietų 
įgriuvusią palėpę. Ant žemės gulėjo sauso mėšlo, pelenų, ply- 
tų ir visokio statybų laužo krūvos. Beveik visas sienų tinkas 
nutrupėjęs, telikę keli sausi akmenys. 

Kiaušas sėdėjo ant vandens bako. Mėtė akmenis į surūdiju- 
sį bidoną ir stebėjo mus. 

— Na, pagaliau ir tu. - Ir pridūrė: - Ši vieta mano. 

— Kaip tavo? 

— Mano. Pamačiau ją pirmas. Ką radau, tas mano. 

Jis stumtelėjo mane į priekį, ir aš vos nešleptelėjau ant že- 
mės. Atsigręžiau. 

Barbara, visa raudona, purvinais marškinėliais, susivėlusiais 
plaukais, stryktelėjo man už nugaros, pasirengusi šokti į akis. 

— Tavo eilė atlikti bausmę. Tu užkopei paskutinis. Pralaimėjai! 

Atstačiau kumščius. 

— Turėjau grįžti. Antraip būčiau buvęs trečias. Juk Žinai. 

— Na ir kas? Pralaimėjai, ir viskas! 

— Tai kas turi atlikti bausmę? - paklausiau Kiaušo. - Aš ar ji? 

Jis kiek pagalvojo prieš atsakydamas, paskui parodė į Bar- 
barą. 

— Matei? Matei? 

Vos neišbučiavau Kiaušo iš meilės. 

Barbara ėmė spardyti dulkes. 

— Tai neteisinga! Neteisinga! Vis aš! Kodėl vis aš? 

To aš nežinojau. Tik žinojau, kad visada kas nors turi iška- 
binti tą mėšlą. Tomis dienomis tai buvo Barbara Mura. Storu- 
lė, avelė, naikinanti visas nuodėmes. 

Man buvo nemalonu, bet džiaugiausi, kad nesu jos vietoje. 

Barbara slankiojo tarp mūsų tarsi raganosė. 

— Balsuokim, ką? Tegu sprendžia ne jis vienas. 

Praėjus dvidešimt dvejiem metams vis dar neįstengiu supras- 
ti, kaip ji mus pakentė. Tikriausiai bijojo likti viena. 

— Gerai. Balsuokim, - nusileido Kiaušas. - Aš sakau, kad 
dabar tavo eilė. 

— Ir aš, - pritariau jam. 

— Ir aš, - kaip papūga pakartojo Marija. 

Tada visi sužiurome į Salvatorę. Kai vyksta balsavimas, nie- 
kas negali susilaikyti. Tokia taisyklė. 

— Aš irgi, - beveik sušnabždėjo Salvatorė. 

— Matei? Penki prieš vieną. Tu prakišai. Tavo eilė, ir baigta, — 
nusprendė Kiaušas. 

Barbara suspaudė lūpas ir kumščius, mačiau, kaip gerkle jai 
nuslinko kažkas panašaus į teniso kamuoliuką. Ji nunarino gal- 
vą, bet nepravirko. 

Pajutau jai pagarbą. 

— Ką aš... turiu daryti, - burbtelėjo. 

Kiaušas pasimasažavo kaklą. Jo sadistinis protas ėmė veikti. 

Akimirką dvejojo. 

— Tu turi... mums parodyti... Turi parodyti jį visiems. 

Barbara susvyravo. 

— Ką aš turiu parodyti? 

— Praėjusį kartą parodei papukus. — Kiaušas atsigręžė į mus. — 
Šį kartą parodysi savo plyšiuką. Plaukuotą plyšiuką. Nusi- 
smauksi kelnaites ir parodysi. - Jis ėmė kikenti, vildamasis, 
kad padarysime tą patį, bet mes to nepadarėme. Stovėjome 

šalti kaip ledas, tarsi į slėnį staiga būtų įsiveržęs Šiaurės ašiga- 
lio vėjas. 

Bausmė pernelyg griežta. Niekas iš mūsų nenorėjo pamaty- 
ti Barbaros plyšiuko. Bausmė buvo skirta ir mums. Man su- 
traukė vidurius. Norėjau būti toli. Buvo bjauru, kai kas to- 
kio... Na, nežinau. Šlykštu, ir viskas. Be to, jaučiausi bjauriai 
dėl sesutės. 

— Pamiršk, — atsikirto Barbara purtydama galvą. - Gali su- 
duoti, man vienodai. 

Kiaušas prišoko prie jos susibrukęs rankas į kišenes. Danty- 
se laikė įsikandęs kviečio varpą. 

Sustojo priešais ją. Įtempė kaklą. Iš tikrųjų buvo ne ką aukš- 
tesnis už Barbarą. Ir ne ką stipresnis. Garbės žodis, pamaniau, 
jei Kiaušas susimuštų su Barbara, ko gero, lengvai jos neįveik- 
tų. Jei ji partrenktų jį ir užšoktų ant jo, galėtų uždusinti. 

— Pralaimėjai. Dabar maukis kelnes. Žinosi, kaip malti šūdą. 

— Ne! 

Kiaušas jai skėlė antausį. 

Barbara plačiai žioptelėjo tarsi upėtakis ir pasimasažavo 
skruostą. Ji dar neverkė, tik atsigręžė į mus. 

— Jūs tylite? — sukūkčiojo. — Vadinasi, jūs tokie kaip jis! 

Mes tylėjome. 

— Gerai. Bet daugiau manęs nematysit. Prisiekiu savo moti- 
nos galva. 

— Tu ką, bliauni? - kaip pusprotis šaipėsi Kiaušas. 

— Ne, nebliaunu, - atsakė Barbara vos tramdydama ašaras. 

Ji mūvėjo žalias medvilnines kelnes su rudais lopais ant ke- 
lių - tokios paprastai parduodamos sendaikčių turguje. Buvo 
jai per siauros, ir ant diržo krito riebalų ringės. Ji atleido sagtį 
ir ėmė sagstytis sagas. 

Šmėstelėjo baltos kelnaitės su geltonom gėlytėm. 

— Palauk! Aš įkopiau paskutinis, — išgirdau savo balsą. 

Visi atsigręžė į mane. 

— Taip. - Nurijau seilę. - Bausmę atliksiu aš. 

— Ką? - nustebo Remas. 

— Bausmę. 

— Ne. Ji, - pagrasino Kiaušas. — Tu čia niekuo dėtas. Užsi- 
čiaupk. 

— Ir dar kaip dėtas. Aš buvau paskutinis. Vadinasi, bausmę 
turiu atlikti aš. 

— Ne, čia sprendžiu aš. - Kiaušas atsistojo priešais mane. 

Man tirtėjo keliai, bet vyliausi, kad niekas nemato. 

— Balsuojam iš naujo. — Salvatorė atsistojo tarp manęs ir 
Kiaušo. 

— Taip, galima perbalsuoti. 

Buvome nusistatę kai kurias taisykles, ir viena jų bylojo, kad 
balsavimą galima pakartoti. 

Pakėliau ranką. 

— Bausmę atliksiu aš. 

Salvatorė taip pat pakėlė ranką. 

— Bausmę atliks Mikelė. 

Barbara susisegė diržą ir ėmė šniurkščioti. 

— Taip, jis. Tai teisinga. 

Kiaušas, užkluptas iš netyčių, įsistebeilijo į Remą pamišėlio 
žvilgsniu. 

— O tu? 

Remas atsiduso. 

— Barbara. 

— O ką daryti man? - paklausė Marija. 

Aš linktelėjau. 

— Bausmę atliks brolis. 

Salvatorė paskaičiavo: 

— Keturi prieš du. Laimėjo Mikelė. Jis ir atliks bausmę. 

Užlipti į antrą namo aukštą nebuvo paprasta. 

Laiptai suirę. Iš laiptelių telikusi krūva akmeninių blokų. 
Šiaip ne taip užsiropščiau kabindamasis už figmedžio šakų. 
Gervuogių spygliai badė rankas ir kojas. Vienas spyglys su- 
braižė dešinį skruostą. 

Eiti turėklais irgi negalėjau. Jei lūžtų, tėkščiausi į dilgėlių ir 
laukinių rožių krūmus. 

Tokią bausmę gavau už tai, kad suvaidinau didvyrį. 

— Privalai užlipti į antrą aukštą. Įeiti vidun. Pereiti visą na- 
mą, pro galinį langą įšokti į medį ir nulipti žemyn. 

Bijojau, kad Kiaušas privers mane parodyti pimpaliuką ir 
įsikišti lazdą į užpakalį, bet jis pasirinko pavojingesnę baus- 
mę. Aš galėjau susižeisti. 

Juo geriau. 

Sukandęs dantis, neinkšdamas, ėmiau stumtis į priekį. Kiti 
sėdėjo po ąžuolu ir mėgavosi spektakliu, vildamiesi, kad gal- 
būt Mikelė Amitranas nusisuks sprandą. 

Kartais patarinėdavo: 

— Eik ten. Tiesiai. Ten pilna spyglių. Suvalgyk gervuogę, bus 
į naudą. 

Nesiklausiau jų. 

Dabar stovėjau balkonėlyje. Ten buvo siaurutė erdvė tarp 
gervuogynų ir sienos. Įsispraudžiau į ją ir nusigavau iki durų. 
Jos buvo užrištos grandine, bet spyna, suėsta rūdžių, neužra- 
kinta. Stumtelėjau jas. Girgžtelėjo metalas, ir durys atsidarė. 

Pasigirdo garsus sparnų šlamesys. Purptelėjo pulkas balan- 
džių ir išskrido pro stoglangį. 

— Na, kaip? Kaip ten viduj? - išgirdau Kiaušą klausiant. 

Atsakyti nesiteikiau. Įėjau vidun atsargiai žiūrėdamas, kur 
statau koją. 

Atsidūriau didžiuliame kambaryje. Dauguma čerpių nukri- 
tusios ant grindų, vidury kabojo sija. Kampe stovėjo židinys su 
pajuodusiu nuo dūmų piramidės formos gaubtuvu. Kitame 
kampe - krūva baldų. Apversta sena surūdijusi virtuvė. Dau- 
gybė butelių. Druzgų. Čerpių. Suniokotas čiužinys. Viskas ap- 
dirbta balandžių. Tvyrojo stiprus dvokas, aitri smarvė lindo į 
nosį ir į gerklę. Ant grindų plytelių buvo suvešėjęs ištisas lau- 
kinių augalų ir piktžolių miškas. Kambario gilumoje pama- 
čiau raudonai dažytas duris. Uždarytas. Jos tikriausiai vėrėsi Į 
kitus kambarius. 

Turėjau juos pereiti. 

Žengiau žingsnį. Po padais sugirgždėjo sijos, susiūbavo grin- 
dys. Tuo metu svėriau maždaug trisdešimt penkis kilogramus. 
Maždaug tiek, kiek vandens cisterna. Svarsčiau: ar vandens 
cisterna, pastatyta šio kambario viduryje, įlaužtų grindis? Ver- 
čiau nebandysiu. 

Kitas duris buvo saugiau pasiekti pasieniu. Užgniaužęs kva- 
pą, ant pirštų galiukų it balerina tykinau per kambarį. Jei grin- 
dys įgrius, atsidursiu arklidėje nuskridęs maždaug keturis met- 
rus. Ir, žinoma, susilaužysiu kaulus. 

Bet taip neatsitiko. 

Kitame kambaryje, didumo sulig virtuve, grindų išvis nebu- 
vo. Jos buvo įgriuvusios iš šonų, ir tik savotiškas tiltas jungė 
mano duris su kitomis, esančiomis anapus pragarmės. Iš šešių 
sijų, laikančių grindis, sveikos buvo tik dvi pačiame viduryje. 
Kitas sugraužė kirminai, palikdami stramgalius. 

Eiti pasieniu toliau nebegalėjau. Reikėjo pereiti tuo tiltu. Jį 
laikančios sijos tikriausiai ne stipresnės už kitas. 

Po durų stakta sustojau tarsi paralyžiuotas. Grįžti atgal ne- 
galėjau. Jie tik pasijuoktų iš manęs ir užbadytų pirštais. O jei 
šokčiau žemyn? Staiga tie keturi metrai, skiriantys mane nuo 

tvarto, pasirodė nelabai baisūs. Kitiems pasakyčiau, kad lan- 
go nebuvo įmanoma pasiekti. 

Kartais smegenys mums iškrečia šlykščių pokštų. 

Praėjus maždaug dešimčiai metų man teko slidinėti Gran 
Saso kalnuose. Diena pasitaikė visiškai netikusi - snigo, buvo 
šalta kaip ašigalyje, pūtė ledinis vėjas, jis žnaibė ausis, be to, 
tvyrojo rūkas. Tada buvau devyniolikos ir slidinėjau pirmą kartą 
gyvenime. Velniškai jaudinausi ir visiškai neėmiau į galvą šne- 
kų, kad tai pavojinga. Norėjau slidinėti, ir viskas. Įlipau į lyni- 
nį keltuvą apsimuturiavęs it eskimas ir leidausi važiuoti į slidi- 
nėjimo trasą. 

Vėjas pūtė taip stipriai, kad keltuvo variklis užgesdavo au- 
tomatiškai, o kai gūsiai nurimdavo, vėl pradėdavo suktis. Kel- 
tuvas pavažiuodavo dešimt metrų, paskui ketvirtį valandos sto- 
vėdavo, tada dar pavažiuodavo keturiasdešimt metrų ir vėl sto- 
vėdavo dvidešimt minučių. Ir taip be galo. Galėjai išprotėti. 
Vienąsyk apsidairęs pamačiau, kad keltuvas tuščias. Pamažu 
lioviausi justi kojų pirštus, ausis, rankų pirštus. Stengiausi nu- 
sipurtyti sniegą. Bergždžios pastangos: jis krito tyliai, lengvai, 
be perstojo. Netrukus ėmiau snausti ir lėčiau mąstyti. Tada 
pasipurčiau ir tariau sau, kad jei užmigsiu, mirsiu. Ėmiau rėk- 
ti, šauktis pagalbos. Atsakė tik vėjas. Žvilgtelėjau žemyn. Kaip 
tik buvau virš slidinėjimo trasos. Pakibęs apie dešimt metrų 
virš sniego. Prisiminiau istoriją apie lakūną, kuris per karą iš- 
šoko iš degančio lėktuvo, ir nors jo parašiutas neišsiskleidė, 
pilotas nežuvo - jį išgelbėjo minkštas sniegas. Dešimt metrų — 
ne kaži koks aukštis. Jei pavyks sėkmingai nušokti, jei nesu- 
stingsiu į ragą, man nieko neatsitiks, juk tam parašiutininkui 
irgi nieko neatsitiko. Viena smegenų dalis nuolat kartojo: „Šok! 
Šok! Šok!“ Pakėliau saugos barjerą. Ir ėmiau sūpuotis. Lai- 
mė, tą akimirką keltuvas vėl pajudėjo, ir aš atsipeikėjau. Nu- 

leidau barjerą. Keltuvas buvo labai aukštai, geriausiu atveju 
būčiau susilaužęs kojas. 

Šiame name jaučiausi taip pat. Norėjau šokti žemyn. Paskui 
prisiminiau skaitęs Salvatorės knygoje, kad driežai gali šliau- 
žioti sienom tik todėl, kad geba tobulai paskirstyti savo svorį. 
Jie išdalija jį kojoms, pilvui, uodegai, 0 visas žmogaus svoris 
tenka kojoms, todėl jį ir praryja lakieji smėlynai. 

Dabar Žinojau, ką turiu daryti. 

Atsiklaupiau, tada atsiguliau ant pilvo ir ėmiau šliaužti. Vos 
tik pasijudindavau, žemyn pabirdavo tinko gabalai ir plytelės. 
Lengvai lengvai tarsi driežas, tyliai kartojau. Girdėjau, kaip 
braška sijos. Sugaišau penkias minutes, bet sveikas gyvas pa- 
siekiau kitą pusę. 

Stumtelėjau duris. Paskutines. Gilumoje buvo langas į kie- 
mą. Iki pat namo raitėsi ilga šaka. Man pavyko. Grindys čia 
taip pat buvo įgriuvusios, bet tik per vidurį. Pasinaudojau se- 
na technika eiti nugara prisiplojus prie sienos. Žemai vos įžiū- 
rėjau prieblandoj skendintį kambarį. Pamačiau laužo lieka- 
nas, keletą atidarytų pomidorų dėžučių ir tuščių makaronų 
pakelių. Visai neseniai čia kažkas buvo. 

Langą pasiekiau be nuotykių. Pažvelgiau žemyn. 

Apačioje buvo nedidukas kiemelis, apjuostas gervuogių krū- 
mų ir užjų augančio miško. Ant žemės stovėjo sutrūkinėjusi 
cementinė gelda, gulėjo surūdijusi krano strėlė, krūva gebe- 
nėm apėjusio laužo, dujų balionas ir čiužinys. 

Šaka, kuria turėjau nusliuogti žemyn, buvo arti, daugiausia 
už šimto metrų. Tačiau nepakankamai arti - norėdamas ją pa- 
siekti, turėjau ant jos užšokti. Ji buvo stora ir susivijusi tarsi 
anakonda. Maždaug penkių metrų ilgio. Išlaikys. Pasiekęs kam- 
bario galą, sugalvosiu, kaip nusileisti žemyn. 

Atsistojau ant palangės, persižegnojau ir ištiesiau į priekį 
rankas tarsi Amazonės miškų gibonas. Bumptelėjau pilvu ant 
šakos, pamėginau į ją įsikibti, bet ji buvo stora. Bandžiau dar- 
buotis kojomis, bet jos neturėjo į ką atsiremti. Pradėjau slysti, 
nagais kabindamasis į Žievę. 

Išsigelbėjimas buvo prieš akis. Maždaug už dešimties centi- 
metrų pamačiau plonesnę šaką. 

Susikaupiau ir įtempęs strėnas sugriebiau ją abiem rankom. 

Ji buvo sausa. Ir lūžo. 

Nukritau ant nugaros. Gulėjau nejudėdamas, užsimerkęs, 
visiškai tikras, kad susilaužiau sprandą. Skausmo nejutau. Iy- 
sojau paslikas, sustingęs, su šaka rankose, stengdamasis su- 
prasti, kodėl man neskauda. Gal aš tapau paralitiku, kuris vis 
tiek nieko nejaučia, net jei gesintum cigaretę jam į ranką ar 
durtum šakute į šlaunį. 

Atsimerkiau. Stebeilijausi į didžiulį žalią skėtį, kurį virš ma- 
nęs buvo išskleidęs ąžuolas. Ir į saulės mirgesį lapuose. Turiu 
pamėginti kilstelėti galvą. Ir kilstelėjau. 

Sviedžiau velniop tą kvailą šaką. Rankom paliečiau žemę. 
Ir supratau, kad guliu ant minkšto daikto. Ant čiužinio. Pri- 
siminiau, kaip kritau, skridau, paskui tėškiausi į žemę ir nie- 
ko neužsigavau. Kaip tik tuo metu, kai nusileidau ant žemės, 
išgirdau duslų tuščią garsą. Girdėjau jį, būčiau galėjęs pri- 
siekti. 

Pajudinau kojas ir po lapais, šakelėm ir žeme išvydau gof- 
ruotą lakštą — permatomo plastiko stogelį. Jis buvo uždeng- 
tas, tarsi paslėptas, o ant jo viršaus užtiestas čiužinys. 

Tas lakštas mane ir išgelbėjo. Jis įlinko ir sušvelnino kritimą. 

Vadinasi, apačioje turi būti tuščia. 

Tikriausiai slėptuvė ar tunelis, vedantis į olą, pilną aukso ir 
brangakmenių. 

Atsiklaupiau keturiom ir stumtelėjau lakštą. 

Jis buvo sunkus, bet palengva man pavyko truputį jį pastumti. 
Iš apačios į nosį mušė siaubingas šūdo kvapas. 

Susvyravau, užsiėmiau nosį delnu ir dar stumtelėjau lakštą. 

Tikriausiai nukritau ant kažkokios duobės. 

Joje buvo tamsu. Bet kuo toliau stūmiau lakštą, tuo darėsi 
šviesiau. Sienos buvo iš žemės, sukastos kastuvu. Ąžuolo šak- 
nys nukapotos. 

Man pavyko pastumti lakštą dar truputį. Duobė buvo apy- 
tikriai dviejų metrų pločio ir dviejų, dviejų su puse gylio. 

"Tuščia. 

Ne, kažkas joje gumšojo. 

Suvyniotų skudurų krūva? 

Ne... 

Gyvulys? Šuo? Ne... 

Tada kas? 

Jis buvo be plaukų... 

baltas... 

koja... 

Koja! 

Šoktelėjau atgal ir vos nepargriuvau. 

Koja? 

Užgniaužiau kvapą ir žvilgtelėjau žemyn. 

Tai buvo koja. 

Jutau, kaip man dega ausys, kaip apsunko galva ir kojos. 

Tuoj nualpsiu. 

Atsisedau, užsimerkiau, delnais susiėmiau kaktą, įkvėpiau 
oro. Norėjau bėgti, sprukti pas kitus. Bet negalėjau. Turėjau 
dar sykį pasižiūrėti. 

Prisiartinau ir pasilenkiau žemyn. 

Tai buvo vaiko koja. O iš po skudurų kyšojo alkūnė. 

Duobėje gulėjo vaikas. 

Gulėjo ant šono. Galvą paslėpęs tarp kojų. 

Nejudėjo. 

Buvo negyvas. 

Žiūrėjau į jį ištisą amžinybę. Ten dar stovėjo kibiras. Ir mažas 
prikaistuvis. 

Gal jis miega? 

Paėmiau akmenuką ir mečiau į vaiką. Pataikiau į šlaunį. Jis 
nė nekrustelėjo. Negyvas. Mirtinai negyvas. Per sprandą man 
perėjo šiurpas. Paėmiau kitą akmenuką ir pataikiau jam į kak- 
14. Man pasirodė, kad jis sujudėjo. Lengvai pakrutino ranką. 

— Kur dingai? Kur tu? Kur pasidėjai, peduk? 

Kiti! Mane šaukė Kiaušas. 

Griebiau gofruotą lakštą ir užstūmiau ant duobės. Paskui 
užbarsčiau lapais, žeme, o ant viršaus užtraukiau čiužinį. 

— Kur tu, Mikele? 

Prieš nueidamas dusyk atsigręžiau patikrinti, ar viskas vie- 
toje. 


Myniau Kledaro pedalus. 

Saulė už nugaros panėšėjo į didžiulį raudoną kamuolį, ir 
kai galop baigėsi kviečių laukas, išnyko palikdama keistą oran- 
žinį ir violetinį pėdsaką. 

Jie klausinėjo, kaip man sekėsi name, ar buvo pavojinga, ar 
nukritau žemyn, ar mačiau neįprastų dalykų, ar buvo sunku 
įšokti į medį. 

Atsakinėjau vienskiemeniais žodžiais. 

Galop mums nusibodo ir patraukėme namo. Takelis vingu- 
riavo iš slėnio per ochros spalvos laukus ir išvedė į kelią. Pasi- 
ėmėme dviračius ir nuvažiavome tyliai mindami pedalus. Ap- 
link skraidė spiečiai uodų. 

Žiūrėjau į Mariją, važiuojančią paskui mane savo „Graziel- 
la“ nuo akmenų nudilusiomis padangomis, į Kiaušą, minantį 
pedalus visų priekyje su ginklanešiu Remu šalia, į zigzagus 1š- 
darinėjantį Salvatorę, į Barbarą, apsižergusią pernelyg didelį 
„Bianchi“, ir mąsčiau apie vaiką duobėje. 

Niekam apie jį nepasakosiu. 

„Ką radau, tas mano“, - neseniai pareiškė Kiaušas. 

Jeigu jau taip, vadinasi, tas vaikas mano. 

Jeigu papasakočiau, kaip visada šio atradimo garbę Kiau- 
šas priskirtų sau. Imtų skiesti, kad niekas nieko nebūtų radęs, 
jei jis nebūtų sugalvojęs kopti į kalvą. Šįkart neišdegs. Aš atli- 
kau bausmę, aš iškritau iš medžio ir aš jį radau. 

Kiaušui jis nepriklauso. Barbarai irgi ne. Ir Salvatorei ne. 
Jis mano. Tai mano slaptasis radinys. 

Nežinojau, ar radau gyvą padarą ar numirėlį. Gal toji ranka 
visai nekrustelėjo. Gal tą judesį tik įsivaizdavau. O gal tai bu- 
vo lavono traukuliai. Taip trūkčioja vapsvos - net perkirptos 
žirklėm pusiau jos vis tiek rėplioja. Arba vištos - jos ir be gal- 
vos plasnoja sparnais. Bet ką jis ten veikė? 

— Ką mudu pasakysime mamai? 

Nė nepastebėjau, kad šalia važiuoja sesutė. 

— Ką? 

— Ką pasakysim mamai? 

— Nežinau. 

— Ar pasakysi jai apie akinius? 

— Taip, bet jokiu būdu neprasitark, kur buvom nuvažiavę. 
Jei sužinos, sakys, jog akinius sulaužei tik todėl, kad mudu 
trenkėmės į tą kalvą. 

— Gerai. 

— Prisiek. 

— Prisiekiu. 

Ir ji pabučiavo abu smilius. 

Šiandien Akva Traversė priklauso Lučinjano komunai. De- 
vynioliktojo amžiaus devintojo dešimtmečio viduryje vietinis 
matininkas pastatydino dvi ilgas gelžbetoninių namukų eiles. 
Kubus apskritais langais, mėlynais turėklais ir plieniniais stry- 
pais, iškilusiais virš stogų. Paskui atsirado kooperatyvas, baras 
su tabako kiosku ir tiesus it nusileidimo takas kelias iki pat 
Lučinjano. 

1978 metais Akva Traversė buvo mažytis, veik sunykęs kai- 
mas. Kaimo gyvenvietė, kaip šiandien jį pavadintų koks nors 
kelionių Žurnalas. 

Niekas - net senasis Tronka - nežinojo, kodėl ši vieta vadi- 
nasi Akva Traversė. Vandens čia nebuvo, jo kas dvi savaites 
atveždavo autocisterna. 

Kaime stovėjo Salvatorės vila, kurią mes vadinome Rūmais. 
Didelis devynioliktojo amžiaus namas, ilgas ir pilkas, turintis 
didžiulį akmeninį portiką ir vidinį kiemą su palme. Ir dar ke- 
turi namai. Apie juos nesinori kalbėti. Keturi namai iš viso. 
Keturi vargani namai iš akmens ir skiedinio čerpių stogais ir 
mažais langeliais. Viename gyvenome mes. Kitame - Kiaušo 
šeima. Trečią namą Remo šeima dalijosi su senuoju Tronka. 
"Tronka buvo kurčias, jo Žmona mirusi, 1r jis gyveno dviejuose 
kambariuose į sodo pusę. Ir dar vienas namas - Pjetro Muros, 
Barbaros tėvo. Andžela, jo žmona, namo apačioje laikė krau- 
tuvėlę, kur galėjai nusipirkti duonos, makaronų ir muilo. Ir 
net paskambinti telefonu. 

Du namai vienoje pusėje, du kitoje. O per vidurį - gatvė. 
Negrįsta, duobėta. Ir viskas. Jokios aikštės. Jokių skersgatvių. 
Tačiau po laukinėm vynuogėm apaugusia pavėne stovėjo du 
suolai ir fontanėlis rakinamu čiaupu, kad niekas veltui neeik- 
votų vandens. Ir visur aplink - kviečių laukai. 

Ši Dievo ir žmonių užmiršta vieta turėjo vienintelį gražų 
daiktą - mėlyną iškabą, kurioje didžiosiomis raidėmis buvo 
parašyta: AKVA TRAVERSE. 


— Tėtis parvažiavo! - sušuko sesutė. Numetė dviratį ir užlė- 
kė laiptais. 

Priešais mūsų namą stovėjo jo sunkvežimis „Lupetto Fiat“, 
dengtas žaliu brezentu. 

Tuo metu tėtis dirbo sunkvežimio vairuotoju ir ištisas savai- 
tes nebūdavo namie. Jis vežiodavo prekes į Šiaurę. 

Buvo žadėjęs vieną dieną nuvežti į Šiaurę ir mane. Bet kas 
ta Šiaurė - nelabai įsivaizdavau. Žinojau tik, kad Šiaurė tur- 
tinga, o Pietūs vargšai. Ir kad mes taip pat vargšai. Mama sa- 
kydavo, kad jei tėtis ir toliau taip sunkiai dirbs, greitai nebe- 
būsime vargšai. Praturtėsime. Todėl neturėtume skųstis, kad 
tėčio nėra namie. Jis aukojąsis dėl mūsų. 

Pro duris įžengiau vis dar uždusęs. 

Tėtis sėdėjo prie stalo su apatinukėm ir berankoviais marš- 
kinėliais. Priešais jį stovėjo butelis raudonojo vyno, lūpose lai- 
kė įsikandęs cigaretę su kandikliu. Sesutė buvo įsitaisiusi jam 
ant šlaunies. 

Mama, atsukusi nugarą, virė valgį. Ore sklandė svogūnų ir 
pomidorų padažo kvapas. 

Buvo įjungtas didžiulis nespalvotas „Grundig“ - televizorius, 
jį tėtė parsivežė prieš keletą mėnesių. Burzgė ventiliatorius. 

— Mikele, kur jūs trankėtės kiaurą dieną? Motina dėl jūsų 
vos neišėjo iš galvos. Ar nemanot, jog ši vargšė moteris ka- 
muojasi ne tik dėl vyro, bet ir dėl jūsų? Kas atsitiko tavo sesu- 
tės akiniams? 

Iš tikrųjų jis nebuvo supykęs. Kai pykdavo rimtai, tada jo 
akys išsprogdavo kaip rupūžės. Jis džiaugėsi, kad vėl namie. 

Sesutė dėbtelėjo į mane. 

— Statėm trobelę prie upeliuko, - atsakiau traukdamas aki- 
nius iš kišenės. — Ir jie sulūžo. 

Jis išpūtė dūmų kamuolį. 

— Eikš čia. Parodyk. 

Tėtis buvo mažaugis, liesas ir nervingas. Kai sėdėdavo sunk- 
vežimyje prie vairo, jo beveik nesimatydavo. Plaukai buvo juo- 
di, suglostyti atgal briliantinu, barzda šiurkšti, ant smakro bal- 
ta. Kvepėjo cigaretėm „Nazionali“ ir odekolonu. 

Padaviau jam akinius. 

— Betinka išmesti. - Padėjo akinius ant stalo ir tarė: - Vis- 
kas, nebėr akinių. 

Mudu su sesute susižvelgėme. 

— O kaip aš vaikščiosiu be akinių? - paklausė Marija suneri- 
musi. 

— Apsieisi. Tau bus pamoka. 

Sesutė neteko amo. 

— Ji negali. Ji nieko nemato, - įsikišau. 

— Na ir kas? 

— Bet... 

— Jokių „bet“. - Ir atsisuko į mamą: — Tereza, paduok man 
tą paketėlį. 

Mama padavė paketėlį. Tėtis jį išvyniojo ir išėmė kietą ak- 
sominį dėklą. 

— Imk. 

Marija jį atidarė: viduje gulėjo pora akinių rudo plastiko 
rėmeliais. 

— Pabandyk, ar tiks. 

Marija užsidėjo akinius, bet tebeglostė dėklą. 

Mama paklausė: 

— Patinka? 

— Taip. Labai. Dėklas labai gražus, — ir nuėjo pasižiūrėti į 
veidrodį. 

Tėtis prisipylė dar vieną taurę vyno. 

— Jei sulaužysi ir šituos, vaikščiosi be akinių. Supratai? — 
Paskui paėmė mane už rankos. - Leisk pačiupinėti tavo rau- 
menis. 

Aš sulenkiau ranką ir įtempiau. 

Jis pačiupinėjo bicepsus. 

— Neatrodo, kad pažengei į priekį. Atsispaudinėji? 

— Taip. 

Nekenčiau atsispaudimų. Tėtis norėjo, kad treniruočiausi, 
nes jam atrodė, jog esu rachitikas. 

— Netiesa, - tarė Marija. — Jis neatsispaudinėja. 

— Kartais darau atsispaudimus. Na, ne kartais, beveik kas- 
dien. 

— Eikš čia. 

Atsisėdau tėčiui ant kelių ir norėjau jį pabučiuoti. 

— Nesibučiuok, kai visas purvinas. Jei nori pabučiuoti tėvą, 
pirma nusiprausk burną. Ką darysim, Tereza? Varysim į lovą 
be vakarienės? 

Tėtis gražiai šypsojosi, jo dantys buvo balti, tiesiog tobuli. 
"Tokių dantų nepaveldėjome nei aš, nei sesutė. 

Mama atsakė neatsigręždama. 

— Taip būtų teisingiausia! 

Atrodo, ji niršo iš tikrųjų. 

— Padarykim taip. Jei jie nori valgyti ir gauti dovaną, kurią 
parvežiau, Mikelė turi man nulenkti ranką. Antraip eis į lovą 
nevalgęs. 

Jis mums parvežė dovaną! 

— Tu juokauji, juokau... - Mama buvo be galo laiminga, kad 
tėtis vėl namie. Kai jis išvažiuodavo, jai imdavo skaudėti pilvą, 

ir kuo daugiau prabėgdavo laiko, tuo mažiau ji kalbėdavo. O 
po mėnesio išvis tapdavo nebylė. 

— Mikelė negali tavęs įveikti. Tai nesąžininga, - tarė Marija. 

— Mikele, parodyk seseriai, ką sugebi. Plačiai išsižerk. Jei 
stovėsi sulenkęs kojas, iškart pralaimėsi ir negausi dovanos. 

Atsistojau, kaip pridera. Sukandau dantis, sugriebiau tėčio 
ranką ir ėmiau lenkti. Nieko. Jis nė nekrustelėjo. 

— Na? Kas gi tau raumenų vietoj? Gal košė? Tu silpnesnis 
už uodą! Įtempk nugarą, dėl Dievo meilės! 

Aš sumurmėjau: 

— Negaliu. 

Tarytum būčiau lenkęs geležinį strypą. 

— Tu kaip boba, Mikele. Marija, padėk jam. Na! 

Sesutė užsikeberiojo ant stalo, ir mudu abu, sukandę dantis 
ir leisdami orą pro nosį, pagaliau nulenkėme jo ranką. 

— Dabar dovana! Duok mums dovaną! 

Marija nušoko nuo stalo. 

Tėtis paėmė kartoninę dėžutę, prikimštą į gumulą susuktų 
laikraščių lapų. Viduje gulėjo dovana. 

— Valtis! - sušukau. 

— Ne valtis, o gondola, - paaiškino tėtis. 

— Kas yra gondola? 

— Gondolos - tokios venecijietiškos valtys. Jos turi tik vieną 
irklą. 

— O kas yra irklai? - paklausė sesutė. 

— Lazdos valčiai irti. 

Valtis atrodė labai graži. Visa iš juodo plastiko. Kai kurios 
jos dalys buvo pasidabruotos, o gale sėdėjo žmogeliukas bal- 
tai ir raudonai dryžuotais marškinėliais ir šiaudine skrybėle. 

Tačiau labai greit sužinojome, kad valties negalima liesti ran- 
komis. Jai buvo skirta vieta ant televizoriaus. O tarp televizo- 

riaus ir gondolos turėjo būti patiesta balta nėriniuota servetė- 
lė. Lyg koks ežeriukas. Ne, tai nebuvo žaisliukas, o brangeny- 
bė. Kambario puošmena. 


— Kieno eilė eiti vandens? Nes tuoj valgysim, - paklausė 
mama. 

Tėtis sėdėjo priešais televizorių ir žiūrėjo Žinias. 

Aš dengiau stalą. 

— Marijos. Vakar aš ėjau. 

Marija sėdėjo krėsle su savo lėlėmis. 

— Aš nenoriu. Eik tu. 

Mudu nė vienas nenorėdavome eiti prie fontanėlio, tad ėjom 
iš eilės, keisdamiesi kas antra diena. Tačiau grįžo tėtė ir sesu- 
tei atrodė, kad taisyklės nebegalioja. 

Pirštu parodžiau, kad nesutinku. 

— Tavo eilė. 

Marija sukryžiavo rankas. 

— Aš neisiu. 

— Kodėl? 

— Man skauda galvą. 

Kaskart, kai tik nenorėdavo ko daryti, sakydavo, kad jai skau- 
da galvą. Tai buvo jos mėgstamiausias pasiteisinimas. 

— Netiesa, neskauda, melage. 

— Tiesa! 

Ir ėmė trintis kaktą nutaisiusi skausmingą veido išraišką. 

Norėjau ją pasmaugti. 

— Jos eilė! Turi eiti ji. 

Susinervinusi mama įbruko man į ranką ąsotį. 

— Eik tu, Mikele, tu didesnis. Ir nesiginčyk, — tarė ji taip, 
tarsi tai būtų kasdienis, visiškai nereikšmingas dalykas. 

Sesutės lūpose pražydo pergalės šypsena. 

— Tai neteisinga. Aš ėjau vakar. Dabar neisiu. 

Rūgščiu tonu, kurį visada nutaisydavo prieš supykdama, ma- 
ma tarė: 

— Nesiožiuok, Mikele. 

— Ne. - Nuėjau skųstis tėčiui. - Tėti, šiandien ne mano eilė. 
Aš ėjau vakar. 

Jis atitraukė akis nuo televizoriaus ir pažvelgė į mane taip, 
tarsi matytų pirmą kartą. Pasitrynė lūpas ir tarė: 

— Žinai kareivišką triuką? 

— Ne. Kas tai per triukas? 

— Ar žinai, ką darydavo kareiviai per karą, norėdami sužinoti, 
kuris turi eiti atlikti mirtinai pavojingos užduoties? 

— Ne, nežinau. 

— Jie paimdavo tris degtukus, — ir jis ištraukė juos iš dėžu- 
tės. — Vienas tau, vienas man ir vienas Marijai. Vienas iš jų be 
galvutės. - Paėmė vieną ir nulaužė galvutę, paskui visus tris 
suspaudė delne, kad matytųsi tik galiukai. - Kas ištrauks be 
galvutės, tas ir eis vandens. Na, traukit po vieną. 

Aš ištraukiau sveiką ir pašokau iš džiaugsmo. 

— Dabar, Marija, tavo eilė. Eikšen. 

Sesutė irgi ištraukė sveiką ir suplojo delnais. 

— Regis, dabar mano eilė. 

Tėtis ištraukė sulaužytąjį. 

Mudu su Marija ėmėm juoktis ir šaukti: - Tavo eilė! Tavo 
eilė! Tu pralaimėjai! Eik vandens! 

Tėtis atsistojo truputį įsižeidęs. 

— Gerai, bet kai grįšiu, turite būti nusiprausę. Supratot? 

— Jei nori, galiu eiti aš, - pasisiūlė mama. - Tu pavargęs. 

— Negali. Tai mirtinai pavojinga užduotis. Be to, iš sunkve- 
žimio turiu pasiimti cigarečių. 

Ir jis išėjo su ąsočiu rankoje. 

Mes nusiprausėme, pavalgėme makaronų su padažu ir kiau- 
šinienės ir, pabučiavę tėtį ir mamą, nuėjome gulti neinkšda- 
mi, kad negalime žiūrėti televizoriaus. 


Naktį pabudau. Susapnavau košmarą. 

Jėzus kalbėjo Lozoriui: „Kelkis ir eik“. Bet Lozorius nesi- 
kėlė. „Kelkis ir eik“, pakartojo Jėzus. Lozorius visai nenorėjo 
keltis iš mirusiųjų. Jėzus, kuris panėšėjo į Severiną, vežiojantį 
cisterną su vandeniu, supyko. Pasijuto apjuoktas. Kai Jėzus 
tau sako „kelkis ir eik“, turi keltis ir eiti, ypač jei esi miręs. O 
Jėzus ėmė jį purtyti tarsi lėlę, ir galų gale Lozorius atsikėlė ir 
suleido jam dantis į gerklę. „Duok ramybę mirusiems“, tarė 
jis kruvinomis lūpomis. 

Plačiai atsimerkiau. Buvau visas išpiltas prakaito. 

Tada naktimis būdavo taip karšta, kad jei, nelaimė, pabus- 
davai, užmigdavai labai sunkiai. Mano ir sesutės kambarys buvo 
siauras ir ilgas, įrengtas koridoriuje. Abi lovos stovėjo po lan- 
gu, viena už kitos. Iš vienos pusės - siena, iš kitos - apie trisde- 
šimt centimetrų erdvės, kad galėtum judėti. O šiaip kambarys 
buvo baltas ir tuščias. 

Žiemą jame šaldavai, o vasarą neturėdavai kuo kvėpuoti. 

Dieną sienos ir lubos sukaupdavo karštį, o naktį išstumda- 
vo jį lauk. Atrodydavo, pagalvė ir vilnonis čiužinys ką tik 
ištraukti iš krosnies. 

Kojūgalyje mačiau tamsią Marijos galvą. Ji miegojo su aki- 
niais, aukštielninka, visiškai atsipalaidavusi, išskėtusi rankas 
1r kojas. 

Sakydavo, jei pabundanti be akinių, jai būna baisu. Apskri- 
tai mama juos nuimdavo vos jai užmigus, nes nuo jų veide lik- 
davo žymės. 

Ant palangės padėti chemikalai skleidė tirštus nuodingus 
dūmus, kurie, žinoma, galabijo uodus, bet ir mums nepridėjo 
sveikatos. Bet tuo metu tokie dalykai niekam nerūpėjo. 

Greta mūsų kambario buvo tėvų kambarys. Girdėjau, kaip 
knarkia tėtis. Kaip urzgia radiatorius. Kaip šnopuoja sesutė. 
Kaip monotoniškai ūksi pelėda. Kaip burzgia šaldytuvas. Nosį 
rietė iš tualeto sklindanti kanalizacijos smarvė. 

Atsiklaupiau lovoje ir atsirėmiau į palangę norėdamas įkvėp- 
ti truputį oro. 

Buvo pilnatis. Aukštai kybojo ryškus mėnulis. Buvo matyti 
toli tarsi dieną. Laukai atrodė švytintys. Oras sustingęs. Na- 
mai tamsūs, tylūs. 

Gal buvau vienintelis, pabudęs tą naktį Akva Traversėje. Ir 
tai man atrodė nuostabu. 

O duobėje gulėjo vaikas. 

Įsivaizdavau jį mirusį, po žeme. Tarakonai, blakės ir šimta- 
kojai šliaužia per jį, per bekrauję odą, iš blyškių lūpų lenda 
kirminai. Akys panašios į du kietai virtus kiaušinius. 

Mirusio žmogaus dar niekad nebuvau matęs. Tik senelę Džo- 
vaną. Lovoje, sukryžiuotom rankom, juoda suknele ir juodais 
batais. Geltoną it vaškas. Tėtis man liepė ją pabučiuoti. Visi 
raudojo. Tėtis pastūmė mane prie karsto. Lūpom paliečiau 
šaltą skruostą. Lavono kvapas buvo salsvas ir šlykštus, sumi- 
šęs su žvakių kvapu. Paskui nusiploviau lūpas muilu. 

— Ojei vaikas gyvas? 

Jei jis nori iš ten išeiti, jei drasko nagais duobės sienas ir 
šaukiasi pagalbos? O gal jį nusinešė žmogėdra? 

Iškišau galvą į lauką ir lygumos gale pamačiau kalvą. Regė- 
jos, buvo atsiradusi iš nebūties ir dabar stovėjo iškilusi kaip 
sala virš jūros, baisiai aukšta ir juoda, su manęs laukiančia sa- 
vo paslaptim. 

— Mikele, aš noriu gerti... - Pabudo Marija. - Duosi man stik- 
linę vandens? - Ji kalbėjo užsimerkusi ir laižėsi sausas lūpas. 

— Palauk... 

Atsistojau. 

Durų daryti nedrįsau. O kas, jei senelė Džovana sėdi prie 
stalo su tuo berniuku? Ir jei dar pakvies: eikšen, sėskis su mu- 
mis, kartu pavalgysim? O jei lėkštėje guli toji pasmeigta višta? 

Bet ten nieko nebuvo. Mėnulio spindulys krito ant senos gė- 
lėtos sofos, ant bufeto su baltomis lėkštėmis, ant baltų ir juodų 
grindų plytelių, jis buvo įsmukęs į tėčio ir mamos kambarį ir net 
užsiropštęs ant lovos. Pamačiau jų susipynusias kojas. Atida- 
riau šaldytuvą ir ištraukiau ąsotį su šaltu vandeniu. Patraukiau 
gurkšnį, paskui pripyliau stiklinę sesutei. Ji išgėrė vienu mauku. 

— Ačiū. 

— Dabar miegok. 

— Kodėl atlikai bausmę už Barbarą? 

— Nežinau... 

— Nenorėjai, kad ji nusimautų kelnaites? 

— Ne. 

— Ojei tai būtų reikėję padaryti man? 

— Ką padaryti? 

— Nusimauti kelnaites. Ar irgi būtum prisiėmęs bausmę? 

— Taip. 

— Tada labanakt. Aš nusiimsiu akinius. 

Įdėjo juos į dėklą ir įsikniaubė į pagalvę. 

— Labanakt. 

Ilgai gulėjau įsmeigęs akis į lubas. Kol vėl užmigau. 

Tėtis niekur neišvažiavo. 

Jis grįžo namo. Pasakė mamai kurį laiką nenorįs matyti greit- 
kelio. Dabar pasirūpinsiąs mumis. 

Gal kada nors, anksčiau ar vėliau, jis nuveš mus išsimaudyti 
jūroje. 


Kai pabudau, mama ir tėtis dar miegojo. Greitomis išgėręs 
pieno ir užkrimtęs duonos su marmeladu, išėjau į lauką ir pa- 
siėmiau dviratį. 

— Kur tu? 

Marija stovėjo ant namo laiptų vienom kelnaitėm ir Žiūrėjo 
į mane. 

— Pasivažinėti. 

— Kur? 

— Nežinau. 

— Noriu važiuoti su tavim. 

— Ne. 

— Žinau, kur važiuoji... Į kalną. 

— Ne. Nevažiuoju ten. Jei tėtis ar mama tavęs ko nors klaus, 
sakyk, kad išvažiavau pasivažinėti ir greit grįšiu. 


Dar viena svilinanti diena. 

Aštuntą valandą ryto saulė dar buvo žemai, bet jau kepino 
lygumą. Važiavau tuo pačiu keliu kaip vakar po pietų, nieko 
negalvodamas, mindamas ir mindamas pedalus per dulkes, 
braudamasis per vabzdžių spiečius ir stengdamasis kuo grei- 
čiau nuvažiuoti. Pasukau laukų keliu, vingiuojančiu palei kal- 
vą ir vedančiu į lygumą. Kartkartėm nuo kviečių lauko pakil- 
davo būrys šarkų baltomis ir juodomis uodegomis. Paukščiai 
persekiojo vienas kitą, pešėsi ir įžeidinėjo kits kitą šaižiai ir 

šlykščiai klykdami. Ore, šiltų oro srovių nešamas, nejudėda- 
mas sklendė vanagas. Prieš akis šmėstelėjo rudas ilgaausis kiš- 
kis. Iš visų jėgų spausdamas pedalus, stūmiausi į priekį, bet 
ratai slydinėjo ant akmenų ir įkaitusių grumstų. Artėjant prie 
namo, geltona kalva darėsi didesnė, o krūtinę, užimdamas ža- 
dą, slėgė nepakeliamas sunkumas. 

Ojei ten, ant kalvos, mane pasitiks raganos arba žmogėdra? 

Žinojau, kad raganos renkasi naktį apleistuose namuose, 
kad jos kelia puotas, kad tie, kurie jose dalyvauja, išprotėja, ir 
kad žmogėdros ryja vaikus. 

Turiu saugotis. Jei pagaus žmogėdra, įmes į duobę ir suris 
gabalais. Pirma vieną ranką, paskui koją ir taip toliau. Ir nie- 
kas nieko nesužinos. Netekę vilties, tėvai lies ašaras. Žmonės 
kalbės: „Mikelė buvo toks geras, kaip gaila!“ Suplauks dėdės 
ir tetos, mėlyna „Džuljeta“ atvažiuos pusseserė Evelina. Bet 
per daug neįsivaizduok, Kiaušas tikrai neverks. Ir Barbara ne. 
Raudos tik sesutė ir Salvatorė. 

Aš nenorėjau mirti. Net jei man patiktų dalyvauti savo lai- 
dotuvėse. 

Nereikėjo ten važiuoti. Gal išprotėjau? 

Apgręžiau dviratį ir pasukau namų link. Tačiau po šimto 
metrų vėl jį sustabdžiau. 

Kaip mano vietoj pasielgtų Taigeris Džekas? 

Jis nesuktų atgal, net jei įsakytų pats Manitu. 

Taigeris Džekas. 

Štai kur rimtas žmogus. Taigeris Džekas, Tekso Vilerio bi- 
čas indėnas. 

Taigeris Džekas koptų į šitą kalvą, net jei joje vyktų tarptau- 
tinis visų planetos raganų, banditų ir žmogėdrų suvažiavimas, 
nes jis - indėnas navahas, jis narsus, nematomas ir tylus it pu- 
ma, jis mokėjo ropštis uolomis, mokėjo išlaukti ir kapoti dur- 
klu savo priešus. 

Aš esu Taigeris Džekas, arba dar geriau, esu Taigerio sūnus 
italas, tariau sau. 

Gaila, neturiu durklo, lanko ar Vinčesterio šautuvo. 

Paslėpiau dviratį, kaip Taigeris Džekas savo arklį, įbridau į 
kviečius ir ropojau keturiomis tol, kol pajutau, kad kojos tam- 
pa medinės ir kad pradeda skaudėti rankas. Tada ėmiau strak- 
sėti it fazanas, žvalgydamasis į dešinę ir į kairę. 

Pasiekęs slėnį, atsirėmiau į kelmą ir kelias minutes stovėjau 
kvapstydamasis. Paskui ėmiau tykinti nuo medžio prie medžio 
tarsi indėno sijo šešėlis. Įtempęs ausis, gaudydamas kiekvieną 
įtartiną balsą ar krebždesį. Tačiau tik girdėjau ausyse tvink- 
čiojant kraują. 

Užsiglaudęs už krūmo, ėmiau stebėti namą. 

Jis buvo tylus ir ramus. Niekas, regis, nebuvo pasikeitę. Jei 
čia lankėsi raganos, vadinasi, jos vėl viską sutvarkė. 

Įsmukau į gervuogynus ir greitai atsidūriau kieme. 

Čia, paslėpta po lakštu ir čiužiniu, buvo duobė. 

Ne, tai nebuvo sapnas 

Beveik nieko neįžiūrėjau. Duobė tamsi, pilna musių, iš jos 
sklinda šleikšti smarvė. 

Atsiklaupiau prie jos krašto. 

— Ar tu gyvas? 

Nė garso. 

— Ar tu gyvas? Ar girdi mane? 

Palaukiau, paskui paėmiau akmenį ir sviedžiau į jį. Patai- 
kiau į koją. Į liesą ir ploną koją juodais nagais. Į koją, kuri nė 
nekrustelėjo. 

Jis miręs. Ir prisikels iš duobės, kai jam įsakys pats Jėzus. 

Man pašiurpo oda. 

Negyvi šunys ir katės man nedarydavo tokio įspūdžio. Mirtį 
slepia kailis. O šitas lavonas, toks baltas, į šalį atmesta ranka ir 

atremta į sieną galva man kėlė pasidygėjimą. Čia nebuvo krau- 
jo, nieko. Tik kažkokioj duobėj gulėjo negyvas kūnas. 

Jis jau neatrodė panašus į žmogų. 

Turiu pamatyti jo veidą. Veidas — svarbiausia. Iš veido su- 
pranti viską. 

Bet lipti į duobę bijojau. Galėjau apversti jį lazda. Reikėjo 
rasti gražią ilgą lazdą. Įėjau į arklides. Ten radau baslį, bet jis 
buvo trumpas. Grįžau atgal. Iš kiemo pusės pastebėjau užra- 
kintas dureles. Mėginau stumti, bet, nors ir aptriušusios, jos 
nepasidavė. Virš durų pamačiau langelį. Užsiropščiau aukš- 
tyn pasispirdamas į durų staktą ir pirma galva, paskui visas 
įlindau vidun. Jei būčiau svėręs keliais kilogramais daugiau ar 
turėjęs Barbaros užpakalį, būčiau niekaip nepralindęs. 

Atsidūriau kambaryje, kurį mačiau anądien eidamas tiltu. 
Jame buvo visko: makaronų pakelių, tuščių alaus butelių, lau- 
žo liekanų, laikraščių. Ir čiužinys. Ir pilnas bidonas vandens. 
Ir pintinė. Kaip ir pirmą kartą pamaniau: čia kažkas lankosi. 
Šis kambarys ne toks apleistas kaip likusi namo dalis. 

Po pilka antklode stovėjo didelė dėžė. Joje radau virvę su 
geležiniu kabliuku gale. 

Ja galėsiu nusileisti, pagalvojau. 

Paėmiau virvę, išmečiau pro langelį ir išlipau pats. 

Ant žemės gulėjo surūdijusi krano strėlė. Prie jos pririšau 
virvę. Tik bijojau, kad ji atsiriš ir aš liksiu duobėje su numirė- 
liu. Užrišau tris mazgus, kaip darydavo tėtis, kai tvirtindavo 
sunkvežimio brezentą. Iš visų jėgų trūktelėjau virvę. Atlaikė. 
Tada įmečiau ją į duobę. 

— Aš nieko nebijau, - sušnabždėjau drąsindamas save, bet 
man linko keliai, o balsas galvoje šaukė neiti. 

Mirusieji juk nieko nedaro, tariau sau, persižegnojau ir nu- 
sileidau į duobę. 

Joje buvo vėsiau. 

Numirėlio oda buvo nešvari, aplipusi purvu ir šūdu. Jis bu- 
vo nuogas. Atrodė mano ūgio, bet liesesnis. Vien oda ir kau- 
lai. Ir atsikišę šonkauliai. Buvo maždaug mano amžiaus. 

Paliečiau jam ranką kojos pirštu, bet jis nė nevirptelėjo. Kils- 
telėjau antklodę, dengiančią kojas. Dešinė kulkšnis buvo ap- 
vyniota stora, su spyna užrakinta grandine. Rožinės spalvos 
jos oda nubrozdinta. Iš mėsos sunkėsi tirštas permatomas skys- 
tis ir tekėjo per surūdijusios grandinės, pririštos prie žemėn 
įkasto žiedo, grandeles. 

Norėjau pamatyti jo veidą. Bet liesti galvos nenorėjau. La- 
bai bijojau. 

Galop nedrąsiai ištiesiau ranką ir dviem pirštais sugriebiau 
antklodės kampą. Jau buvau betraukiąs ją nuo veido, bet tuo 
metu negyvėlis sulenkė koją. 

Sugniaužiau kumščius, plačiai išsižiojau, ir siaubas ledine 
ranka man griebė už kiaušių. 

Paskui negyvėlis kilstelėjo liemenį tarsi gyvas ir užmerktom 
akim ištiesė į mane rankas. 

Ant galvos man pasistojo plaukai, šoktelėjau atgal, užkliu- 
vau už kibiro ir apverčiau jį su visais šūdais. Klykdamas griu- 
vau aukštielninkas ant Žemės. 

Negyvėlis irgi pradėjo klykti. 

Blaškiausi maknodamas po šūdus. Galop visiškos nevilties 
apimtas šokau prie virvės ir tarsi paklaikusi blusa išlėkiau iš 
duobės. 


Myniau pedalus, šokinėjau per duobes ir griovelius, rizikuo- 
damas nusisukti sprandą, bet nestabdžiau. Širdis daužėsi, plau- 
čiai degė. Užvažiavau ant kažkokio gūbrelio ir išlėkiau į orą. 

Nusileidau prastai, viena koja ėmė vilktis žeme, nuspaudžiau 
stabdžius, bet išėjo dar blogiau: priekinis ratas užsiblokavo ir 
aš atsidūriau šalikelės griovyje. Atsistojau drebančiom kojom 
ir apžiūrėjau save. Kelis nubrozdintas iki kraujo, marškinėliai 
aptaškyti mėšlu, odinis sandalo raištelis nutrūkęs. 

Kvėpuok, tariau sau. 

Kvėpavau ir jutau, kaip rimsta širdis, normalėja alsavimas, ir 
staiga užsimaniau miego. Atsiguliau ant žemės. Užsimerkiau. 
Po vokais viskas buvo raudona. Baimė dar nebuvo išnykusi, bet 
peršulys skrandyje jau buvo beveik nurimęs. Saulė man šildė 
sušalusias rankas. Ausyse čirškė svirpliai. Tvinksėjo kelis. 

Kai vėl atsimerkiau, per mane ropojo didelės juodos skruz- 
dėlės. 

Kiek aš miegojau? Gal penkias minutes, o gal dvi valandas. 

Apsižergiau Kledarą ir pasukau keliu namo. Mindamas pe- 
dalus teberegėjau negyvą vaiką, keliantį ir tiesiantį į mane ran- 
kas. Prieš akis man tebešmėkšojo įkritęs veidas, užmerktos 
akys, pražiota burna. 

Dabar viskas man atrodė sapnas. Košmaras, tik jau prara- 
dęs savo galią. 

Vaikas gyvas. Gal jis tik apsimetė mirusiu. Kodėl? 

Gal serga. Gal jis pabaisa. 

Vilkolakis. 

Naktį jis pavirsta vilku. Jie laiko jį sukaustytą grandine, nes 
jis pavojingas. Per televizorių mačiau filmą apie žmogų, kuris 
naktimis, užėjus mėnulio pilnačiai, virsdavo vilku ir puldinė- 
davo žmones. Valstiečiai statydavo spąstus, jis pakliūdavo į juos, 
medžiotojas jį nušaudavo, vilkas mirdavo ir virsdavo žmogu- 
mi. Jis buvo vaistininkas. O medžiotojas - vaistininko sūnus. 

Šį vaiką jie laiko sukaustytą grandine po žemėm apipiltu 
lakštu, kad apsaugotų nuo mėnulio spindulių. 

Vilkolakių neįmanoma išgydyti. Norint juos nušauti, reikia 
turėti sidabrinę kulką. 

Bet vilkolakių nėra. 

„Mikele, liaukis vieną kartą su šitom pabaisom. Jų nėra. Vai- 
duokliai, vilkolakiai, raganos - nesąmonės, sugalvotos gąsdin- 
ti tokiems patikliems vaikams kaip tu. Bijok Žmonių, o ne pa- 
baisų“, - paaiškino man tėtis, kai vieną dieną jo paklausiau, ar 
pabaisos gali kvėpuoti po vandeniu. , 

Bet jei jie paslėpė jį čia, vadinasi, turi būti kokia nors 
priežastis. 

Tėtis man viską paaiškins. 


— Tėti! Tėti... - Pastūmiau duris ir įlėkiau vidun. - Tėti! Tu- 
riu tau pasakyti... - Kiti žodžiai man įstrigo gerklėje. 

Jis sėdėjo krėsle su laikraščiu rankoje ir Žiūrėjo į mane ru- 
pūžės akimis. Siaubingiausias rupūžės akis man teko išvysti tą 
dieną, kai išgėriau švęsto Lurdo vandens, manydamas, jog tai 
mineralinis su burbuliukais. Tėtis sugrumdė nuorūką kavos 
puodelyje. 

Mama sėdėjo ant sofos ir siuvo; ji tik kilstelėjo ir vėl nunari- 
no galvą. 

Tėtis įtraukė oro pro nosį ir paklausė: 

— Kur buvai visą dieną? — Nužvelgė mane nuo galvos iki 
kojų. - Ar matei, kaip atrodai? Kur, po perkūnais, taip išsidir- 
bai? — Susuko grimasą. — Į šūdą? Smirdi kaip paršas! Ir dar 
suplėšei sandalus! — Pažiūrėjo į laikrodį. - Ar Žinai, kelinta 
dabar valanda? 

Iylėjau. 

— Tai aš tau pasakysiu. Be dešimt pusė keturių. Neparsira- 
dai ir pietų. Niekas nežinojo, kur bastaisi. Buvau nuėjęs tavęs 
ieškoti net į Lučinjaną. Vakar išsisukai, bet šiandien neišdegs. 

Kai tėtis būdavo įsiutęs, jis nerėkdavo, kalbėdavo pašnibž- 
domis. Tai man įvarydavo siaubą. Dar ir šiandien nekenčiu 
žmonių, kurie neišrėkia savo pykčio. 

Jis parodė į duris. 

— Jeigu nori elgtis, kaip patinka, geriau dink iš čia. Man ta- 
vęs nereikia. Eik šalin. 

— Klausyk, turiu tau pasakyti vieną dalyką. 

— Tu man neturi nieko pasakyti, aš tik noriu, kad išeitum 
pro šitas duris. 

Aš ėmiau maldauti. 

— Tėti, tai labai svarbu... 

— Jei neišeisi per tris sekundes, atsikelsiu iš šio krėslo ir taip 
spirsiu tau į užpakalį, kad atsidursi prie Akva Traversės iška- 
bos. — Ir staiga riktelėjo: - Lauk! 

Aš linktelėjau. Norėjau verkti. Akys prisipildė ašarų, atida- 
riau duris ir nulipau laiptais. Sėdau ant Kledaro ir nuvažiavau 
prie upelio. 

Upelis visą laiką būdavo išdžiūvęs, išskyrus žiemą, kai daug 
lydavo. Jis vinguriavo per pageltusius laukus tarsi ilga balkšva 
gyvatė. Jo vaga buvo pilna baltų aštrių akmenų, įkaitusių uolų 
ir žolių kuokštų. Prasispraudęs pro dvi stačias kalvas, upelis 
jau buvo platesnis ir sudarė tvenkinį, jis vasarą taip išdžiūda- 
vo, kad virsdavo juoda purvina bala. 

Mes ją vadinome ežeru. 

Čia nebuvo nei žuvų, nei buožgalvių, tik uodų lervos ir vabz- 
džiai čiuožikai. Jei įklimpdavai, išsimaknodavai kojas tamsiu 
dvokiančiu purvu. 

Eidavome tenai dėl pupmedžio. 

Jis buvo aukštas, senas, į jį buvo lengva įsiropšti. Svajojom 
jame įsirengti namelį. Su durimis, stogu, virvinėmis kopėčio- 

mis ir kitkuo. Bet neturėjome nei lentų, nei vinių, nei sugebė- 
jimų. Vieną dieną Kiaušas pritaisė jame spyruoklinį čiužinį. 
Tačiau jis buvo labai nepatogus. Draskydavo odą, plėšydavo 
drabužius. O jei per smarkiai pasikrutindavai, galėjai atsidurti 
ant žemės. 

Į pupmedį jau kuris laikas niekas nelaipiojo. Tačiau aš jį te- 
bemėgau. Patikdavo sėdėti jo šešėlyje, pasislėpus tarp lapų. Iš 
jo atsiverdavo platūs toliai ir jausdavaisi tarsi sėdėtum pačioje 
laivo stiebo viršūnėje. Akva Traversė atrodydavo kaip juodu- 
liukas, taškelis, pasiklydęs kviečių lauke. Be to, galėjai stebėti 
kelią, vedantį į Lučinjaną. Iš pupmedžio pirmas pamatydavau 
žalią tėčio sunkvežimio brezentą. 

Į savo įprastą vietą įsiropščiau apsižergęs išsikerojusią šaką. 
Namo nusprendžiau nebegrįžti. 

Jei tėčiui manęs nereikia, jei jis manęs nekenčia, tai man 
irgi nusispjaut — pasiliksiu čia. Galiu gyventi be šeimos, kaip 
našlaitis. 

„Nenoriu tavęs matyt. Išeik!“ 

Gerai, tariau sau. Bet kai negrįšiu, dar labiau pasiusi. Tada 
ateisi po medžiu ir prašysi grįžti, bet aš negrįšiu, maldausi, bet 
aš vis tiek negrįšiu, ir tada suprasi, kad esi neteisus ir kad tavo 
sūnus jau niekad negrįš namo, kad jis gyvena pupmedyje. 

Nusivilkau marškinaičius, atsirėmiau nugara į medį susiė- 
męs galvą rankom ir ėmiau žiūrėti į kalvą su berniuku. Ji 
buvo toli, lygumos gale, šalia jos leidosi saulė. Panėšėjo į oran- 
žinį diską, kuris nuo debesų ir dangaus buvo įgijęs rausvą 
atspalvį. 


— Mikele, lipk žemyn! 
Pabudau ir atmerkiau akis. 
— Kur aš? 

Praėjo gerokai laiko, kol supratau, kad sėdžiu apsižergęs 
pupmedžio šaką. 

— Mikele! 

Po medžiu, sėdėdama ant savo dviračio, šaukė Marija. Aš 
nusižiovavau. 

— Ko nori? 

Pasirąžiau. Nugara buvo tarsi sudaužyta. 

Ji nulipo nuo dviračio. 

— Mama liepė eiti namo. 

Užsivilkau marškinaičius. Darėsi vėsu. 

— Ne. Pasakyk jai, kad niekad negrįšiu. Liksiu čia! 

— Mama sakė, kad jau pataisyta vakarienė. 

Buvo vėlu. Dabar dar šviesu, bet po pusvalandžio visai su- 
tems. Tai man nelabai patiko. 

— Pasakyk, kad aš jai nebe sūnus, kad jie turi tik dukterį — 
tave. 

Marija suraukė antakius. 

— Tai tu man nebe brolis? 

— Ne. 

— Vadinasi, kambarys priklauso man vienai ir aš galiu pasi- 
imti visus tavo komiksus? 

— Ne, jie kas kita. 

— Mama sakė, kad jei nepareisi, ateis pati ir kumščiais par- 
sivarys tave namo. 

Ir ženklu parodė lipti žemyn. 

— Mama tik nori mane apmulkinti. Juk, šiaip ar taip, ji ne- 
gali įsikarti į medį. 

— Gali. Mama įlips. 

— Tada apmėtysiu ją akmenimis. 

Ji užsėdo ant dviračio balnelio. 

— Žinai, tada ji labai supyks. 

— O kur tėtis? 

— Nežinau. 

— Kur jis? 

— Išvažiavo. Grįš vėlai. 

— Kur išvažiavo? 

— Nežinau. Jau lipi'? 

Baisiai norėjau valgyti. 

— Kas šiandien vakarienės? 

— Košė ir kiaušiniai, - atsakė Marija nuvažiuodama. 

Košė ir kiaušiniai. Be galo mėgau abu. Ypač kai juos sumai- 
šydavau ir išeidavo skaniausia tyrė. 

Nušokau nuo pupmedžio ant žemės. 

— Gerai, einu, bet tik šį vakarą. 


Per vakarienę niekas nekalbėjo. 

Sakytum, namuose būtų buvęs numirėlis. Mudu su sesute 
valgėme prie stalo. 

Mama plovė lėkštes. 

— Pavalgę iškart neburbėdami eikit į lovą. 

Marija paklausė: 

— O televizorius? 

— Jokių televizorių. Netrukus grįš tėtis, ir jei ras jus nemie- 
gančius, turėsit bėdos. 

Aš paklausiau: 

— Ar jis dar labai pyksta? 

— Taip. 

— Ką jis pasakė? 

— Kad jei ir toliau taip elgsies, kitais metais tave išsiųs pas 
vienuolius. 

Visada, kai padarydavau ką ne taip, tėtis norėdavo mane 
Išsiųsti pas vienuolius. 

Salvatorė su mama kartais važiuodavo į San Bjadžį, nes jo 
dėdė ten dirbo vienuolyno sargu. Vieną dieną Salvatorės pa- 
klausiau, koks tas vienuolių gyvenimas. 

— Sumautas! — atsakė jis. - Visą dieną meldiesi, o vakare 
tave uždaro kambaryje, ir jei užsimanai siusio, negali pasiu- 
sioti, be to, nors ir šalta, turi vaikščioti su sandalais. 

Neapkenčiau vienuolių, bet žinojau, kad niekad pas juos ne- 
pateksiu, nes tėtis jų neapkentė labiau už mane ir vadino 
paršais. 

Padėjau lėkštę į kriauklę. 

— Tai tėtis niekad neatsileis? 

Mama atsakė: 

— Jei ras tave miegantį, gal ir atsileis. 


Mama niekad nesėdėdavo su mumis prie stalo. 

Padavusi mums valgyti, pati valgydavo stovėdama. Lėkštę 
pasidėdavo ant šaldytuvo. Kalbėdavo mažai ir visą laiką sto- 
vėdavo. Ji stovėdavo visada. Skalbdama. Lygindama. Jei ne- 
stovėdavo, miegodavo. Televizorius jai varė miegą. Kai būda- 
vo pavargusi, krisdavo į lovą kaip negyva. 

Kai nutiko ši istorija, mamai buvo trisdešimt treji. Ji buvo 
dar graži. Juodus ilgus plaukus, kurie siekė beveik iki pat juos- 
mens, nešiojo palaidus. Jos akys buvo tamsios ir didelės tarsi 
migdolai, burna plati, dantys stiprūs, balti, smakras smailus. 
Panėšėjo į arabę. Aukšta, patraukli, didžiakrūtė, laibo liemens, 
turėjo užpakalį, kurį norėjosi paliesti, ir plačias šlaunis. 

Kai eidavome į Lučinjano turgų, matydavau, kaip vyrai ryte 
ryja ją akimis, kaip daržovių pardavėjas kumši į šoną savo kai- 
mynui prie gretimo staliuko, kaip jiedu spokso į jos užpakalį, 
paskui pakelia galvas į dangų. Eidavau įsikibęs jai į ranką, nesi- 
traukdamas nuo jos sijono. 

Norėdavau šaukti: „Ji mano, duokit jai ramybę!“ 

— Tu žadini blogas mintis, Tereza, - sakydavo jai Severinas, 
tas, kuris vairuodavo autocisterną. 

Mamos tokie dalykai nedomino. Ji nematydavo jų. Godžios 
akys nuslysdavo per jos nugarą kaip vanduo. Jai buvo nei šilta, 
nei šalta, stebeilijasi jie į suknelės iškirptę, ar ne. 

Ji nebuvo pamaiva. 


Tvankas tiesiog ėmė amą. Mes gulėjome lovoje. Tamsoje. 
— Ar žinai vardą gyvūno, prasidedantį vaisiaus pavadinimu? 
— Ką? 

— Na, gyvūno, prasidedantį vaisiaus pavadinimu. 

Susimąsčiau. 

— O tu žinai? 

— Taip. 

— Kas pasakė? 

— Barbara. 

Man niekas neatėjo į galvą. 

— Tokių gyvūnų nėra. 

— Yra, yra. 

Pabandžiau spėti: 

— Koks nors kiaušėdis. 

— Tai ne gyvūnas. Netinka. 

Mano galva buvo tuščia. Mintyse kartojau visų vaisių pava- 
dinimus, kuriuos tik žinojau, prie vaisiaus pridėdavau dalį gy- 
vūno, bet nieko neišėjo. 

— Krokodilas? 

— Ne visai. 

— Laumžirgis? 

— Ne. 

— Nežinau. Pasiduodu. Kas jis? 

— Nesakysiu. 

— Dabar turi pasakyti. 

— Gerai, pasakysiu. Obuolmušys. 

Trinktelėjau delnu sau per kaktą. 

— Tikrai! Obuolmušys! Juk taip lengva. Koks aš kvailys... 

— Labanakt, - tarė Marija. 

— Labanakt, - atsakiau. 

Stengiausi užmigti, bet miego nenorėjau. Varčiausi lovoje. 

Atsistojau prie lango. Mėnulis jau neatrodė it tobulas rutu- 
lys, aplink jį visur švietė žvaigždės. Šią naktį vaikas negali pa- 
siversti vilku. Pažvelgiau į kalvą. Akimirką pasirodė, kad jos 
viršūnėje blykčioja švieselė. 

Kas žino, kas dedasi tame apleistame name? 

Gal ten susirinko raganos, nuogos ir senos, ir apstojusios 
duobę juokiasi bedantėm burnom, o gal išvilko tą vaiką lauk ir 
verčia jį šokti, ir tampo jam už pimpaliuko. O gal žmogėdra su 
čigonais čirškina jį ant grotelių. 

Naktį ten neičiau už jokius pasaulio pinigus. Tik norėčiau 
pasiversti šikšnosparniu ir praskristi virš namo. Arba užsivilk- 
ti antikos laikų šarvus - tuos, kuriuos Salvatorės tėvas laiko 
prie įėjimo į namus, - ir užkopti į kalvą. Šarvuotam raganos 
man nieko nepadarytų. 


Ryte pabudau ramus, košmarai man nesisapnavo. Truputį pa- 
gulėjau lovoje užsimerkęs, klausydamasis paukščių čiulbėjimo. 
Paskui vėl ėmė vaidentis tas berniukas - besikeliantis nuo že- 
mės ir tiesiantis rankas. 

— Padėkit! - sušukau. 

Koks aš kvailys! Juk jis tik dėl to ir atsikėlė. Prašė, kad jam 
padėčiau, o aš pabėgau. 

Išėjau iš kambario su apatinukėmis. Tėtis prisukinėjo kava- 
malės varžtus. Prie stalo sėdėjo Barbaros tėvas. 

— Laba diena, - pasisveikino tėtis. Jis jau nepyko. 

— Sveikas, Mikele, — pasisveikino ir Barbaros tėvas. — Kaip 
sekasi? 

— Gerai. 

Pjetras Mura buvo mažas kresnas vyras dideliais juodais 
ūsais, dengiančiais lūpas, ir didele kvadratine galva. Vilkėjo 
juodu kostiumu baltais dryžiais ir berankoviais marškinėliais. 
Daugelį metų jis dirbo kirpėju Lučinjane, bet jo reikalai klos- 
tėsi ne per geriausiai, ir kai buvo atidaryta nauja kirpykla, kur 
galėjai pasidaryti manikiūrą ir šiuolaikiškai apsikirpti, jis už- 
darė savo krautuvėlę ir tapo valstiečiu. Tačiau Akva Traversė- 
je visi jį tebevadino kirpėju. 

Jei tau ateidavo laikas kirptis, eidavai pas jį. Jis pasodinda- 
vo tave virtuvėje, saulėje, šalia dagilių narvelio, ištraukdavo 
stalčių 1r išimdavo į ritinį susuktą medžiagos gabalą, kuriame 
laikydavo šukas ir gerai aliejumi suteptas žirkles. 

Pjetro Muros pirštai buvo stori ir trumpi it toskanietiški ci- 
garai, jie vos tilpdavo į žirklių žiedus; prieš pradėdamas kirpti 
jis išskėsdavo žirkles ir tarsi podirvio vandens ieškotojas pir- 
myn atgal, pirmyn atgal pavedžiodavo jomis virš galvos. Saky- 
davo taip galįs jausti, kokios tavo mintys - geros ar blogos. 

Ir kai atlikdavo tą triuką su žirklėmis man virš galvos, steng- 
davausi galvoti tik apie gražius dalykus - ledus, krintančias 
žvaigždes arba apie tai, kaip labai myliu mamą. 

Jis pažiūrėjo į mane ir paklausė: 

— Nori vaidinti ilgaplaukį? 

Papurčiau galvą. 

Į gražius puodukus tėtis įpylė kavos. 

— Vakar jis mane įsiutino. Jei taip elgsis ir toliau, išsiųsiu pas 
vienuolius. 

Kirpėjas manęs paklausė: 

— O ar žinai, kaip kerpami vienuoliai? 

— Su plike viršugalvy. — Va, va. Tad verčiau klausyk tėčio. 

— Na, greičiau renkis ir marš pusryčių, - tarė tetis. - Mama 
tau paliko duonos ir pieno. 

— O kur ji išėjo? 

— Į Lučinjaną. Į turgų. 

— Tėti, turiu tau kai ką pasakyti. Labai svarbų dalyką. 

Jis užsivilko švarką. 

— Pasakysi vakare. Dabar išvažiuoju. Pažadink sesutę ir pa- 
šildyk pieną. 

Vienu gurkšniu išmaukė savo kavą, kirpėjas išgėrė savąją, ir 
abu vyrai išėjo iš namų. 

Pataisęs pusryčius Marijai, aš irgi išėjau į gatvę. 

Kiaušas su kitais vaikais saulėje žaidė futbolą. 

"Togas, baltai juodas mišrūnas, vaikėsi kamuolį ir visiems mai- 
šėsi po kojų. 


NICCOLO AMMANITI B AŠ NEBIJAU 65 


Togas pasirodė Akva Traversėje vasaros pradžioje, ir jį pri- 
ėmė visas kaimas. Savo gyvenamąja vieta pasirinko Kiaušo tė- 
vo daržinę. Visi jį šerdavo maisto likučiais, ir šunėkas taip iš- 
storėjo, kad jo pilvas pasidarė apskritas it būgnas. Mielas šu- 
nytis. Kai jį glostydavai ar parsinešdavai namo, baisiai susijau- 
dindavo, atsitūpdavo ir imdavo siusioti. 

— Eik į vartus, - šūktelėjo man Salvatorė. 

Nuėjau į vartus. Niekas nenorėdavo būti vartininku. O man 
patikdavo. Gal todėl, jog kamuolį man geriau sekėsi gaudyti 
nei spardyti. Patikdavo šokinėti, griuvinėti, voliotis dulkėse. 
Atmušinėti baudinius. 

Kitiems tik magėdavo kuo greičiau įmušti įvartį. 

Tą rytą praleidau jų daugybę. Kamuolys išsprūsdavo iš ran- 
kų arba per vėlai pašokdavau. Mano mintys klajojo kitur. 

Prie manęs priėjo Salvatorė. 

— Kas tau yra, Mikele? 

— Kas man yra? 

— Žaidi labai prastai. 

Aš pasispjaudžiau delnus, išskėčiau rankas ir kojas ir prisi- 
merkiau kaip Dinas Zofas. 

— Dabar atmušiu. Atmušiu visus kamuolius. 

Kiaušas suklaidino Remą ir atsivėdėjęs iš visų jėgų spyrė ka- 
muolį į patį vartų vidurį. Smūgis stiprus, bet nesudėtingas, to- 
kius kamuolius lengvai atmuši kumščiu arba prispaudi prie pil- 
vo. Bandžiau kamuolį sugauti, bet jis išsprūdo man iš rankų. 

— Įvartis! - sušuko Kiaušas ir pakėlė kumštį į orą, tarsi būtų 
įspyręs kamuolį „Juventus“ komandai. 

Mane šaukė kalva. Galėčiau ten nuvažiuoti. Tėčio ir ma- 
mos nėra namie. Svarbu tik grįžti prieš pietus. 

— Neturiu ūpo žaisti, - burbtelėjau ir nuėjau. 

Mane pasivijo Salvatorė. 

— Kur eini? 

— Niekur. 

— Gal pasivažinėkim?? 

— Vėliau. Dabar turiu kai ką padaryti. 


Anąsyk aš tiesiog pasprukau, palikdamas į šoną numestą gof- 
ruotą lakštą su čiužiniu, atidengtą duobę ir joje kabančią virvę. 

Jei buvo atėję duobės sargai, jie, be abejo, pamatė, kad jų 
paslaptis atskleista, ir dabar privers mane už tai sumokėti. 

O jei jo ten nebėra? 

Turiu sukaupti drąsą ir pažiūrėti. 

Pasilenkiau. 

Jis gulėjo suvyniotas į antklodę. 

Linksmu balsu pasisveikinau: 

— Sveikas... Sveikas... Sveikas... Čia aš, vakarykštis. Buvau 
nusileidęs pas tave, prisimeni? 

Jis neatsakė. 

— Ar girdi mane? O gal esi kurčias? 

Kvailas klausimas. 

— Ar tu sergi? Ar tu gyvas? 

Jis sulenkė ranką, pakėlė ir kažką suniurnėjo. 

— Ką? Nesupratau. 

— Vanduo. 

— Vandens? Nori gerti? 

Jis pakėlė ranką. 

— Palauk. 

Kur aš rasiu vandens? Čia stovėjo pora dažų kibirėlių, bet 
jie buvo tušti. Truputis vandens telkšojo geldoje, bet jis buvo 
žalias ir jame knibždėjo daugybė uodų lervų. 

Prisiminiau, kad kai buvau įėjęs vidun paimti virvės, ten sto- 
vėjo pilnas bidonas vandens. 

— Greit grįšiu, - tariau ir įsliuogiau pro durų langelį. 

Bidonas buvo puspilnis, bet vanduo švarus ir nedvokė. At- 
rodė geras. 

Tamsiam kampe, ant medinės lentos, stovėjo keletas stik- 
lainių, žvakių nuodegų, prikaistuvis ir keli tušti buteliai. Paė- 
miau vieną, žengiau porą žingsnių ir sustojau. Grįžau atgal ir 
paėmiau prikaistuvį. 

Tai buvo žemas balto emalio prikaistuvis mėlynai dryžuo- 
tais kraštais, su ąsomis ir raudonų obuolių piešiniais ant šonų. 
Jis labai panėšėjo į prikaistuvį, kurį turėjome namuose. Savąjį 
pirkome su mama Lučinjano turguje, jį išsirinko Marija iš dau- 
gybės prikaistuvių, stovinčių ant prekystalio, nes jai patiko 
obuoliai. 

Šitas atrodė senesnis. Blogai išplautas, šiek tiek priskretu- 
siu dugnu. Perbraukiau jį smilium ir prisikišau prie nosies. 

Pomidorų padažas. 

Pastačiau į vietą, pripyliau butelį vandens, užkimšau jį 4ąžuo- 
liniu kamščiu, paėmiau pintinę ir išsiropščiau laukan. 

Sugriebiau virvę, pririšau pintinę ir įdėjau į ją butelį. 

— Leidžiu jį tau, - tariau. - Pasiimk. 

Nors buvo užklotas antklode, pintinėje apgraibom susiieš- 
kojo butelį, atkimšo jį, įsipylė vandens į prikaistuvį neišlieda- 
mas pro šoną nė lašelio, pastatė butelį į pintinę ir truktelėjo 
virvę. 

Tarsi tai jam būtų buvę įprasta, tarsi tai darydavo kasdien. 
Kadangi neištraukiau virvės, jis truktelėjo dar sykį ir kažką 
piktai burbtelėjo. 

Vos tik įtraukiau virvę, jis palenkė galvą ir nepakeldamas 
katiliuko nuo žemės ėmė gerti keturiomis, kaip šuo. Baigęs 
susirangė kampe ir daugiau nekrustelėjo. 

Buvo vėlu. 


68 NICCOLO AMMANITI B AŠ NEBIJAU 


— Na... sudie. 
Uždengiau duobę ir nuėjau. 


Mindamas pedalus Akva Traversės link galvojau apie pri- 
kaistuvį, kurį radau sodyboje. 

Atrodė keista, kad jis panašus į mūsiškį. Nežinau kodėl, gal 
dėl to, kad Marija jį išsirinko iš daugelio kitų. Jis buvo tarsi 
ypatingas, gražesnis, su raudonais obuoliais. 

Namo spėjau kaip tik pietų. 

— Greitai plaukis rankas, — paragino tėtis. Jis sėdėjo prie 
stalo šalia sesutės — laukė, kol mama nukoš makaronus. 

Nulėkiau į vonią, išsitryniau rankas su muilu, perskyriau 
plaukus sklastymu į dešinę ir vėl grįžau prie stalo kaip tik tuo 
metu, kai mama dėjo makaronus į lėkštes. 

Prikaistuviu su raudonais obuoliais ji nesinaudojo. Pažvel- 
giau į kriauklėje džiūstančius indus, bet ten irgi jo nepama- 
čiau. Tikriausiai bufete. 

— Po dviejų dienų pas mus atvažiuos pagyventi vienas žŽmo- 
gus, — paaiškino tėtis pilna burna. - Elkitės protingai. Nebliau- 
kit ir nerėkaukit. Nepadarykit man gėdos. 

Aš paklausiau: 

— Kas tas žmogus? 

Tėtis prisipylė taurę vyno. 

— Mano draugas. 

— Kuo jis vardu? - paklausė sesutė. 

— Serdžas. 

— Serdžas, - pakartojo Marija. - Koks juokingas vardas. 

Pirmą kartą pas mus gyvens svetimas žmogus. Per Kalėdas 
atvažiuodavo dėdė ir teta, bet jie beveik niekada nelikdavo 
nakvoti. Nebuvo vietos. Aš paklausiau: 

— O kiek jis čia bus? 

Tėtis vėl prisikrovė lėkštę makaronų. 

— Neilgai. 

Priešais mus mama padėjo po bryzelį mėsos. 

Buvo trečiadienis, o trečiadieniais gaudavome po plonytį 
bryzelį mėsos. 

Tasai bryzelis buvo labai naudingas mano ir sesutės sveika- 
tai, bet nuo jo norėdavosi vemti. Tą kietą, panašią į puspadį 
šlykštynę aš šiaip taip prarydavau, bet sesutė — niekaip. Marija 
jį kramtydavo valandų valandas, kol jis virsdavo balta gličia 
mase, besipučiančia burnoje. Ir kai daugiau netverdavo, pri- 
lipdydavo po stalu. Ten mėsa susifermentuodavo. Mama nie- 
ko nesuprasdavo. 

— Kas čia taip dvokia? Kas čia galėtų būti? - klausinėdavo ji. 

Ir tai tęsėsi tol, kol vieną dieną, ištraukusi stalčių su stalo 
įrankiais, aptiko visus tuos siaubingus gumulus, prilipdytus prie 
lentų kaip širšių lizdai. 

Tada viskas ir paaiškėjo. 

Marija ėmė inkšti. 

— Aš nenoriu! Ji man nepatinka! 

Mama ūmai užsiplieskė: 

— Marija, valgyk mėsą! 

— Negaliu. Man nuo jos skauda galvą, - atkirto sesutė, tarsi 
jai būtų siūlomi nuodai. 

Mama jai skėlė antausį, ir Marija ėmė verkšlenti. 

Dabar ją nuvarys į lovą, pamaniau. 

Bet ne, tėvas paėmė lėkštę ir pažvelgė mamai tiesiai į akis. 

— Duok jai ramybę, Tereza. Ji nevalgys. Ir nieko baisaus. 
Padėk tą mėsą į šalį. 


Po pietų tėvai nuėjo pailsėti. Namai buvo tikra krosnis, bet 
jie vis tiek įstengdavo užmigti. 

Dabar buvo pats metas paieškoti prikaistuvio. Atidariau bu- 
fetą, panaršiau tarp molinių indų. Dirstelėjau į didįjį stalčių, 
kur laikydavome nebenaudojamus indus. Išėjau laukan, už na- 
mo, kur buvo skalbykla, daržas ir džiovinamų baltinių eilės. 
Kartais mama ten plaudavo indus ir palikdavo džiūti saulėje. 

Nieko. Prikaistuvis su obuoliais dingo. 


Lindėjome pavėsyje žaisdami „spjaudynes“ ir laukdami, kol 
truputį nusileis saulė ir galėsime sužaisti futbolo partiją, kai 
staiga pamačiau laiptais lipantį tėtį šventadienio drabužiais: 
gražiom kelnėm ir švariais marškiniais. Rankoje jis spaudė mė- 
lyną krepšį, kurio niekad nebuvau matęs. 

Mudu su Marija atsistojom ir pasivijome tuo metu, kai jis 
lipo į sunkvežimį. 

— Tėti, tėti, kur važiuoji? Išvyksti? —- paklausiau kybodamas 
ant durelių. 

— Ar galime važiuoti su tavimi? — ėmė maldauti sesutė. 

Mums labai magėjo gerai pasivažinėti sunkvežimiu. Abu pri- 
siminėme tą dieną, kai tėtis buvo mus nusivežęs valgyti spur- 
gų ir kreminių pyragaičių. 

Jis įjungė variklį. 

— Atsiprašau, vaikai. Tik ne šiandien. 

Pabandžiau įsiropšti į kabiną. 

— Bet, sakei, daugiau niekur nevažiuosi, būsi namie... 

— Greitai grįšiu. Rytoj ar poryt. Na, eikit nuo mašinos. - Jis 
skubėjo. Jis nebuvo nusiteikęs ginčytis. 

Sesutė dar mėgino prašyti, bet aš nenorėjau, žinojau, kad 
nieko nebus. 

Žiūrėjome, kaip jis tolsta dulkių debesyje, palinkęs prie vai- 
ro savo didžiulėje žalioje dėžėje. 

Naktį pabudau. 

Bet mane pažadino ne sapnas. Triukšmas. 

Gulėjau užsimerkęs ir klausiausi. 

Jaučiausi taip, tarsi būčiau prie jūros. Girdėjau ją. Tik toji 
jūra buvo geležinė. Ką ten jūra - atrodė, paplūdimio krantą 
laižo varžtų, sraigtų ir vinių vandenynas. Lėtos gelžgalių ban- 
gos lūžo galingoje gožoje, čia užliedamos, čia apnuogindamos 
krantus. 

Su šiuo garsu susiliejo ir kiti — nevilties apimta skalijo ir 
staugė šunų ruja, ir šis niūrus nedarnus choras ne tik nesušvel- 
nino geležies džeržgesio, bet dar labiau jį sustiprino. Pažvel- 
giau pro langą. Tarškėdamas visomis savo geležimis, į kalvą 
ropštėsi kombainas. Jis panėšėjo į milžinišką metalinį skėrį 
dviem apskritom švytinčiom akutėm ir plačia burna, pilna aš- 
menų ir iečių. Mechaninis vabzdys rijo kviečius ir kakojo šiau- 
dais. Kombainas dirbo nakčia, nes dieną buvo per karšta. Tai 
jis šniokštė kaip jūra. 

Ir aš žinojau, iš kur sklinda šunų staugimas. 

Iš Kiaušo tėvo šunidės. Italas Natalė už namo buvo pastatęs 
gofruotos geležies baraką, kuriame laikė medžioklinius šunis. 
Jie visada - Žiemą ir vasarą — buvo laikomi už metalinio tink- 
lo. Kai ryte Kiaušo tėvas nešdavo jiems ėsti, jie skalydavo. 

Šiąnakt nežinia kodėl jie ėmė staugti visi kartu. 

Pažvelgiau į kalvą. 

Tėtis tenai. Jis nuvežė sesutės mėsą tam vaikui, todėl apsi- 
metė turįs greitai išvažiuoti ir pasiėmė krepšį, kad galėtų ją 
paslėpti. 

Prieš vakarienę atidariau šaldytuvą. Mėsos nebuvo. 

— Mama, kur mėsa? 

Ji pažvelgė į mane nustebusi. 

— Dabar jau tau patinka mėsa? 

— Taip. 

— Nebėra. Ją suvalgė tėtis. 

Netiesa. Jis nuvežė ją vaikui. 

Nes tas vaikas buvo mano brolis. 

Kaip Nuncijus Skardačonė, vyresnysis Salvatorės brolis. 
Nuncijus nebuvo blogas pamišėlis, bet aš negalėdavau į jį Žiū- 
rėti. Bijodavau, kad savo beprotybe neužkrėstų ir manęs. Nun- 
cijus raudavosi plaukus ir juos valgydavo. Jo galva buvo apėju- 
si skylutėm ir pluta, ir jis seilėjosi. Motina uždėdavo jam skry- 
bėlę ir užmaudavo pirštines, kad nesirautų plaukų, bet tada jis 
pradėjo kramtytis rankas. Susikramtydavo iki kraujo. Galų gale 
buvo išvežtas į beprotnamį. Aš pasijutau laimingas. 

Gal tas vaikas duobėje — mano brolis, gal jis gimė pamišęs 
kaip Nuncijus ir tėtis jį paslėpė ten, kad negąsdintų manęs ir 
sesutės. Kad negąsdintų Akva Traversės vaikų. 

Gal mudu dvyniai. Juk atrodome vienodo ūgio ir amžiaus. 

Kai mudu gimėme, mama paėmė abu iš lopšio ir įkišo savo 
krūtį mums į burną, kad pamaitintų pienu. Aš pradėjau žįsti, 
Ojis įsikando spenelį, ėmė tąsyti norėdamas nutraukti, iš krū- 
ties pradėjo bėgti pienas ir kraujas, ir tada mama sušuko ant 
visų namų: 

— Jis beprotis! Beprotis! Pinai, išnešk jį. Užmušk jį, jis be- 
protis! 

Tėtis įkišo mano broliuką į maišą ir nuvežė į kalvą, kad ten 
nužudytų. Paguldė kviečiuose ant žemės ir turėjo nudurti, bet 
nenudūrė, juk, šiaip ar taip, jis buvo jo sūnus. Tada jis iškasė 
duobę, sukaustė vaiką grandinėm ir toje duobėje užaugino. 

Mama nežinojo, kad jis gyvas. 

O aš žinojau. 


Pabudau anksti. Bet nesikėliau, gulėjau lovoje, kol ėmė ke- 
pinti saulė. Paskui man pabodo laukti. Mama ir Marija dar 
miegojo. Nusiprausiau, išsivaliau dantis, įsidėjau į mokyklinį 
portfelį sūrio ir duonos ir išėjau. 

Nusprendžiau, kad kalvoje dieną nepavojinga. Baisūs daly- 
kai ten dedasi tik naktį. 

Tąryt pasirodė debesys. Jie greitai plaukė blyškiu dangumi, 
mesdami tamsias dėmes ant kviečių laukų, bet lietaus nepa- 
leido — nešė jį apsiglėbę vienas Dievas težino kur. 

Apžergęs Kledarą, lėkiau ištuštėjusiais laukais namo link. 

Jei duobėje rasiu nors mažytį gabalėlį mėsos, vadinasi, tas 
vaikas — mano broliukas. 

Jau buvau visai netoli, kai horizonte pasirodė tirštas raudo- 
nų dulkių debesis. Jis skriejo pažeme. Ir greitai. Panėšėjo į 
kviečiais plaukiantį debesį. Jį galėjo sukelti mašina, riedanti 
saulės išdegintu keliu. Jis buvo toli, bet netrukus pasieks ir 
mane. Jau girdėjau variklio riaumojimą. 

Kažkas važiavo iš apleisto namo. Kelias vedė tik ten, nie- 
kur kitur. Automobilis lėtai pasisuko ir ėmė važiuoti tiesiai į 
mane. 

Nežinojau, ką daryti. Jei grįšiu atgal, jis pasigaus mane, jei 
važiuosiu toliau — pamatys. Turėjau greitai apsispręsti, nes jis 
artėjo. Gal jau pamatė mane. O jei nepamatė, tai tik dėl to 
tiršto ir raudono dulkių debesies. 

Apsukau dviratį ir ėmiau iš visų jėgų minti pedalus, steng- 
damasis pabėgti nuo automobilio kuo toliau. Veltui. Kuo stip- 
riau myniau pedalus, tuo labiau dviratis ožiavosi, kraipėsi į 
šonus ir atsisakė važiuoti į priekį. Atsigręžęs už nugaros pa- 
mačiau vis didėjantį dulkių debesį. 

Slėpkis, tariau sau. 

Pasukau vairą, dviratis užkliuvo už akmenuko ir aš tarsi nu- 
kryžiuotasis nulėkiau į kviečių lauką. Automobilis buvo ne to- 
liau nei už dviejų šimtų metrų. 

Kledaras gulėjo šalikelėje. Griebiau už rato ir trūktelėjau 
dviratį prie savęs. Prisiplojau prie žemės. Ir lioviausi kvėpuo- 
ti. Suakmenėjau. Meldžiau kūdikėlį Jėzų, kad niekas manęs 
nepamatytų. 

Kūdikėlis Jėzus manęs išklausė. 

Prisiplojęs viduryje lauko, apniktas gylių, puotaujančių ant 
mano odos, sukišęs pirštus į karštus grumstus, pamačiau pro 
šalį važiuojant rudos spalvos 127-uką. 

Feličės Natalės 127-uką. 


Feličė Natalė buvo vyresnysis Kiaušo brolis. Ir jei Kiaušas 
buvo nedoras, tai Feličė - tikrų tikriausia bjaurybė. Feličei bu- 
vo dvidešimt. Ir kai jis apsilankydavo Akva Traversėje, gyveni- 
mas man ir kitiems vaikams tapdavo pragaru. Jis mušdavo mus, 
prakiurdindavo kamuolį ir vogdavo mūsų daiktus. 

Tikras velnio išpera. Nei draugo, nei moters. Tas vaikinas 
lįsdavo net prie pačių mažiausių, nes buvo vieniša kenčianti 
siela. Ir tai suprantama. Joks dvidešimtmetis negalėtų gyventi 
Akva Traversėje, nebent galiausiai išprotėtų ir imtų rautis plau- 
kus kaip Nuncijus Skardačonė. Feličė jautėsi Akva Traversėje 
kaip tigras narve. Blaškydavosi tarp keturių namų piktas, ner- 
vingas, pasirengęs visiems kibti į atlapus. Tikra laimė, kad kar- 

tais išsidangindavo į Lučinjaną. Bet ir ten su niekuo nesusi- 
draugavo. Eidamas iš mokyklos, matydavau jį sėdintį aikštėje 
ant suolo. 

Tais metais buvo madingos kelnės, panašios į dramblio ko- 
jas, aptempti spalvoti marškinėliai, avikailių skrandutės ir 1lgi 
plaukai. Bet Feličė madų nepaisė. Plaukus kirpdavosi trum- 
pai ir šukuodavo atgal su briliantinu, kuo švariausiai skusda- 
vosi ir nešiodavo kariškus mundurus ir maskuojamąsias kel- 
nes. Aplink kaklą apsivyniodavo skepetaitę. Važinėdavosi 127- 
uku, mėgo ginklus, girdavosi Pizoje tarnavęs parašiutininku ir 
šokinėjęs iš lėktuvų. Bet tai buvo netiesa. Visi žinojo, kad jis 
tarnavo Brindizyje. Jo veidas buvo smailus kaip barakudos, 
dantys mažuliukai ir reti kaip ką tik gimusio krokodiliuko. Vie- 
ną kartą mums paaiškino, esą jie tokie maži, nes dar pieniniai. 
Niekad neiškritę. Kai nepraverdavo burnos, atrodydavo be- 
veik gražus vaikinas, bet kai kalbėdavo ar juokdavosi, turėda- 
vai atsitraukti atatupstas per du žingsnius. Ir jei pastebėdavo, 
kad Žiūri į jo dantis, turėdavai nemalonumų. 

Paskui vieną palaimingąją dieną jis išvažiavo. 

Jei Kiaušo paklausdavai, kur išvyko brolis, šis atsakydavo: 

— Į Šiaurę. Dirbti. 

Tokio atsakymo mums visiškai pakako. 

Ir šit dabar jis išdygo man prieš akis kaip nuodinga piktžolė. 
Su savo triznos spalvos 127-uku. Ir važiavo jis iš apleisto namo. 

Tai jis įkišo tą vaiką į duobę. Štai kas vaiką tenai įgrūdo. 


Pasislėpęs tarp medžių stebėjau, ar slėnis tuščias. 

Įsitikinęs, jog esu vienas, išėjau iš miško ir kaip visada įli- 
pau į namą per durų langelį. Be makaronų pakelių, alaus bu- 
telių ir prikaistuvio su obuoliais, ant grindų stovėjo kelios ati- 
darytos tuno dėžutės. Šalia gulėjo kariškas miegmaišis. 

Feličės. Miegmaišis buvo Feličės. Įsivaizdavau, kaip jis pa- 
tenkintas drybso maiše ir valgo tuną. 

Pripyliau butelį vandens, paėmiau virvę iš didžiosios dėžės, 
išsinešiau ją į lauką, pririšau prie krano strėlės, nustūmiau gof- 
ruotą lakštą bei čiužinį ir pažvelgiau žemyn. 


Jis gulėjo tarsi ežys, susivyniojęs į rudą antklodę. 

Visai nenorėjau leistis žemyn, bet turėjau patikrinti, ar ten 
yra tie mėsos likučiai, kurių nesuvalgė sesutė. Nors ir mačiau 
važiuojantį nuo kalvos Feličę, negalėjau atsikratyti minties, kad 
tas vaikas - mano broliukas. 

Ištraukiau iš kišenės sūrį ir paklausiau: 

— Ar galiu nusileisti pas tave? Aš tas, kuris tau davė gerti. 
Prisimeni? Dabar atnešiau valgyti. Sūrio. Labai skanaus. Ka- 
čotos. Jis skanesnis, šimtą kartų skanesnis už mėsą. Jei manęs 
nepulsi, atiduosiu jį tau. 

Jis neatsakė. 

— Tai ar galiu nulipti žemyn? 

Gal Feličė perrėžė jam gerklę? 

— Metu tau sūrį. Gaudyk. 

Numečiau sūrį. 

Šis nukrito šalia jo. 

Juoda, it tarantulas vikri ranka išlindo iš po antklodės ir 
emė grabalioti po žemę, kol sūrį rado, sugriebė ir paslėpė. Val- 
gant jam drebėjo rankos kaip letenos tų mišrūnų šunų, kurie 
po dviejų dienų pasninko netikėtai išvysta bifštekso gabalėlį. 

— Turiu ir vandens... Atnešti? 

Jis mostelėjo ranka. 

Nulipau žemyn. 

Vos pajutęs, kad aš šalia, jis prisiglaudė prie sienos. 

Apsidairiau aplink, tačiau mėsos niekur nepamačiau. 

— Nieko bloga tau nepadarysiu. Nori gerti? —- Padaviau jam 
butelį. - Gerk, vanduo gardus. 

Jis atsisėdo, bet antklodės nuo pečių nenusimetė. Panėšėjo į 
mažą apdriskusį vaiduoklį. Surištos liesos kojos styrojo tarsi dvi 
baltos šakelės. Viena buvo sukaustyta grandine. Iškišo iš po ant- 
klodės ranką, išplėšė iš manęs butelį ir jį, kaip ir sūrį, paslėpė po 
antklode. Staiga pamačiau atsikišusią skruzdėdos nosį. Jis gėrė. 

Ištuštino butelį per dvidešimt sekundžių. Baigęs gerti, net 
atsiraugėjo. 

— Kuo tu vardu? - paklausiau. 

Nesiteikdamas atsakyti, jis vėl atsigulė. 

— Kuo vardu tavo tėvas? 

Ir vėl neišgirdau atsakymo. 

— Mano tėvo vardas - Pinas. O tavo? Gal ir tavo Pinas? 

Regis, jis užmigo. 

Kurį laiką Žiūrėjau į jį, paskui sušukau: 

— Feličė! Ar pažįsti Feličę? Aš mačiau jį. Važiavo iš čia au- 
tomobiliu... - Nežinojau, ką dar pasakyti. - Nori, kad išeičiau? 
Jei nori, išeisiu. — Tyla. — Gerai, išeinu. - Ir griebiau virvę. — 
Na, sudie... 

Po antklode išgirdau murmesį, atodūsį, kažkokį neaiškų 
garsą. 

Priėjau arčiau. 

— Ką nors sakei? 

Jis vėl suniurnėjo. 

— Nesuprantu. Kalbėk garsiau. 

— Meškėnai!.. - sušuko. 

Aš pašokau. 

— Meškėnai? Ką meškėnai? 

Jis nuleido balsą. 

— Meškėnai... plovikai. 

— Meškėnai plovikai? 

— Meškėnai plovikai. Jei paliksi atdarą virtuvės langą, meš- 
kėnai plovikai įeis vidun ir pavogs pyragaičius ar sausainius, 
žiūrint, ką tą dieną valgai, - paaiškino jis labai rimtai. - Jei, 
pavyzdžiui, palieki priešais namą šiukšles, naktį ateina meš- 
kėnai plovikai ir jas suėda. 

Jis panėšėjo į sudaužytą radiją, staiga vėl pradėjusį skaityti 
žinias. 

— Labai svarbu gerai uždaryti šiukšlių kibirą, antraip jie vis- 
ką išvers. 

Apie ką jis kalba? Pamėginau pertraukti: 

— Čia nėra nei meškėnų, nei vilkų. Yra tik lapių. - Paskui 
paklausiau: — Gal kartais vakar tu suvalgei bryzelį mėsos? 

— Meškėnai plovikai kandžiojasi, nes bijo Žmonių. 

Kas, po velnių, tie meškėnai? Ir ką jie plauna? Paklodes? 
Be to, gyvūnai kalbasi tik pasakose. Man nepatiko šita istorija 
su meškėnais plovikais. 

Aš neatlyžau: 

— Labai prašau pasakyti, ar vakar valgei mėsos? Tai labai 
svarbu. 

O jis atsakė: 

— Meškėnai plovikai man pašnibždėjo, kad tu nebijai kirmi- 
nų valdovo. 

Balselis mano smegeninėj ragino jo neklausyti ir kuo grei- 
čiau dingti iš čia. 

Griebiau virvę, bet išeiti neįstengiau — tarsi užburtas spok- 
sojau į jį. 

Jis nepasidavė: 

— Tu nebijai kirminų valdovo. 

— Kirminų valdovo? O kas jis toks? 

— Kirminų valdovas sako: „Ei, kvaileli, nuleisiu tau ėdalo. 
Paimk ir grąžink man kibirą. Antraip įlipsiu pas tave ir su- 

traiškysiu kaip kirminą. Taip, sutraiškysiu kaip kirminą“. Ar 
tu angelas sargas? 

— Ką? 

— Ar tu angelas sargas? 

Aš sumurmėjau: 

— Ne... Aš ne... Aš ne angelas... 

— Angelas. Tavo balsas kaip angelo. 

— Kokio angelo? 

— To, kuris kalba, kuris taria žodžius. 

— Tai gal čia kalba meškėnai plovikai? — Niekaip nesupra- 
tau, ką jis kliedi. - Bet tu sakei... 

— Taip, meškėnai plovikai kalba, bet kartais jie meluoja. O 
angelas visada sako teisybę. Tu esi angelas sargas. - Jis pakėlė 
balsą. - Man tu gali pasakyti. 

Jaučiausi silpnas. Šūdo kvapas man užkimšo burną, nosį, 
smegenis. 

— Aš ne angelas... Aš Mikelė. Mikelė Amitranas. Aš nes... —- 
sumurmėjau. Atsirėmiau į sieną, slystelėjau ir pargriuvau ant 
žemės. Tą akimirką jis atsistojo, ištiesė į mane rankas tarsi 
išmaldos prašantis raupsuotasis, valandėlę pastovėjo, paskui 
žengė žingsnį ir suklupo po antklode prie mano kojų. 

Kažką šnabždėdamas palietė vieną mano pirštą. 

Aš suklikau. Tarsi mane būtų palietęs šlykštus nuodingas 
voras. Kaulėta rankele juodais, ilgais, susisukusiais nagais. 

Kalbėjo jis labai labai tyliai. 

— Ką? Ką tu pasakei? 

— Ką pasakiau? Kad aš miręs! - atsakė jis. 

— Ką? 

— Ką? Aš miręs? Miręs? Aš miręs. Ką? 

— Kalbėk garsiau. Garsiau... Prašau... 

Jis sucypė - be balso, kimiai, šaižiai, sakytum kažkas būtų 
nagu brūkštelėjęs per klasės lentą. 

— Aš miręs? Miręs? Miręs. 

Susiradau virvę ir išsliuogiau iš duobės spardydamasis ir 
drabstydamas jį žemėm. 

O jis tebespygavo: 

— Aš miręs? Miręs. Aš miręs? 


Myniau pedalus persekiojamas spiečiaus sparvų. 

Ir prisiekinėjau, kad daugiau niekad o niekad negrįšiu į šią 
kalvą. Tegu man kas išduria akis, bet daugiau niekad nesikal- 
bėsiu su tuo bepročiu. 

Kaip, po paraliais, jis gali tikėti, kad yra miręs? Neįmanoma 
būti gyvam ir įsivaizduoti, kad esi miręs. Miręs žmogus yra mi- 
ręs, ir viskas. Ir gyvena rojuje arba blogiausiu atveju pragare. 

O kas, jei jis teisus? 

Jei jis iš tikrųjų miręs? Jei jį prikėlė iš mirusiųjų? Bet kas? 
Prikelti iš mirusiųjų gali tik Jėzus Kristus. Daugiau niekas. O 
kai prisikeli, ar žinai, kad buvai miręs? Ar prisimeni rojų? Ar 
prisimeni, kas buvai anksčiau? Ne, tada visai sukvailėji, nes 
tavo smegenys jau būna supuvusios, ir pradedi pliaukšti nesą- 
mones apie meškėnus plovikus. 

Ne, jis man nei dvynys, nei brolis. Ir tėtis neturi su juo nieko 
bendra. Ir mėsos nemačiau. Ir prikaistuvis ne mūsų. Mūsiškį 
mama tiesiog išmetė. 

Ir kai tik grįš tėtė, papasakosiu jam viską. Kaip jis mane 
mokė. Ir tėtis ko nors imsis. 

Jau beveik atsidūręs ant kelio, prisiminiau lakštą. Ir vėl pa- 
bėgau, ir vėl neuždengiau duobės. 

Jei Feličė grįš, mirksniu supras, kad čia kažkas buvo ir įkišo 
nosį ten, kur nereikia. Negi leisiuosi sučiumpamas vien todėl, 
kad išsigandau grandine sukaustyto bepročio? Kai tik susigau- 
dys, kad buvau čia, Feličė man nuraus ausis. 

Kartą mudu su Kiaušu įsiropštėm į Feličės automobilį. Ap- 
simetėme, kad sėdim erdvėlaivyje. Jis vairavo, o aš pyškinau į 
marsiečius. Feličė mus užklupo nusikaltimo vietoje ir išvilko 
už ausų kaip triušius į kelio vidurį. Verkėme kruvinom aša- 
rom, bet jis nepaleido. Laimė, kaip tik tuo metu į lauką išėjo 
mama ir gerai jam iškaršė kailį. 

Norėjau viską mesti, greičiau atsidurti namie, užsidaryti 
kambaryje ir skaityti komiksus, bet keikdamas save grįžau at- 
gal. Dabar dangus buvo be debesėlio, ir aš vos nedvėsiau iš 
karščio. Nusivilkau marškinėlius ir tarsi indėnas apsirišau jais 
galvą. Pasiėmiau lazdą. Jei susidursiu su Feliče, ginsiuosi. 


Aš tik norėjau užstumti lakštą per daug nesiartindamas prie 
duobės, bet nesusilaikiau ir žvilgtelėjau žemyn. 

Jis klūpojo po antklode ištiesęs ranką, tokia pat poza, kokia 
palikau. 

Man taip magėjo užšokti ant to prakeikto lakšto ir sutrypt į 
tūkstančius gabalėlių, bet aš tik pastūmiau jį ir uždengiau duobę. 


Kai grįžau namo, mama plovė indus. Ji tėškė keptuvę į 
kriauklę. 

— Žiūrėkit, kas parėjo! 

Ji taip niršo, kad net virpčiojo žandikaulis. 

— Kur, po galais, tu valkiojiesi? Buvau mirtinai išsigandu- 
si... Anąkart tėvas tau neiškaršė kailio, bet šįkart tikrai gausi 
pylos. 

Nespėjus ištarti nė vieno žodžio ir atsiprašyti, ji puolė mane 
vaikytis po kambarį. Aš strikinėjau iš vieno virtuvės galo į kitą 
kaip ožys, o prie stalo sėdinti sesutė stebėjo mane ir lingavo 
galvą. 

— Kur tu lakstai? Eikš čia! 

Stryktelėjau per sofą, palindau po stalu, peržengiau krėslą, 
nučiuožiau grindimis iki savo kambario ir pasislėpiau po lova. 

— Lisk lauk! 

— Ne. Tu mane primuši! 

— Taip, primušiu. Jei išlįsi pats, gausi mažiau. 

— Ne, neišlįsiu! 

— Tada žinokis. 

Mano kulkšnį suspaudė gniaužtai. Įsikirtau į lovos koją 
abiem rankom, bet veltui. Mama buvo stipresnė už patį milži- 
ną ir toji prakeikta geležinė koja ėmė slysti iš pirštų. Paleidau 
ją tr atsidūriau mamai tarp kojų. Pabandžiau vėl palįsti po lo- 
va, bet ji nepaliko jokių šansų — sugriebė už kelnių ir pasikišo 
po pažastim tarsi lagaminą. 

Aš spygavau: 

— Paleisk mane! Prašau! Paleisk! 

Mama atsisėdo ant sofos, pasiguldė mane ant kelių, ir kol 
aš blioviau kaip avinas, nutraukė žemyn kelnes ir apatinukes, 
atmetė atgal plaukus ir ėmė sąžiningai skalbti man užpakalį. 

Mama visada turėjo sunkią ranką. Ji pliaukšėjo man per 
sėdynę tiksliai ir dusliai, sakytum, muštuku būtų daužiusi ki- 
limą. 

— Visur tavęs ieškojau. - Ir vienas. - Niekas nieko nežinojo. — 
Ir du. - Tu nuvarysi mane į kapus. - Ir trys. - Žmonės tikriau- 
siai pamanė, kad aš bloga motina. - Ir keturi. - Kad nemoku 
auklėti savo vaikų. 

— Gana! - rėkiau. - Mama, liaukis! Prašau! 

Per radiją balsas dainavo: Croce. Croce e delizia. Delizia al cor*. 

Viską prisimenu, tarsi tai buvo vakar. Prisimenu tai visą gy- 
venimą, ir kai tik klausausi „Traviatos“, regiu save nuogu už- 


* Kryžius. Kryžius ir palaima. Ir palaima širdyje (it.). 

pakaliu ant motinos kelių ir ją pačią, sėdinčią ant sofos ir kar- 
šiančią man kailį. 


— Ką veiksime? - paklausė manęs Salvatorė. 

Mudu sėdėjome ant suoliuko ir svaidėm akmenis į kviečių 
laukan išmestą garo katilą. Katras pataikydavo, užsidirbdavo 
tašką. Kiti vaikai kelio gale žaidė skiniuką. 

Diena buvo vėjuota, bet dabar, sutemus, vėjas nurimo ir vėl 
tapo tvanku, o už laukų nusidriekė blyškių pavargusių debesų 
ruožas. 

Aš nusviedžiau akmenį pernelyg toli. 

— Nežinau. Dviračiu negaliu važinėtis, man skauda užpaka- 
į. Motina gerokai jį nuskalbė. 

— Už ką? 

— Kad vėlai grįžtu namo. O ar tave motina muša? 

Salvatorė sviedė akmenį ir šis gražiai dzingtelėjo į katilą. — 
Taškas! Trys : vienas. - Paskui papurtė galvą: - Ne, neįstengia. 
Pernelyg stora. 

— Tau gerai. O mano motina labai stipri ir gali net dvirati- 
ninką aplenkti. 

Jis nusijuokė. 

— Nenusišnekėk. 

Paėmiau mažiausią akmenuką ir sviedžiau. Šįkart beveik pa- 
taikiau. 

— Prisiekiu. Vieną kartą Lučinjane turėjome vytis autobusą. 
Kai atėjom į stotelę, jis jau buvo išvažiavęs. Mama ėmė bėgti 
taip greitai, kad pasivijo jį ir pradėjo kumščiu daužyti į duris. 
Ir jis sustojo. 

— Jei mano motina taip bėgtų, mirtų. 

— Sakyk, - paklausiau, - ar prisimeni pamoką, kai panelė 
Destani mums pasakojo Lozoriaus stebuklo istoriją? 


= 
ra 

— Taip. 

— Ar, tavo nuomone, prisikėlęs Lozorius žinojo, kad buvo 
miręs? 

Salvatorė pagalvojo. 

— Ne. Man regis, jis manė, kad sirgo. 

— Bet kaip jis galėjo vaikščioti? Juk mirusio žmogaus kūnas 
būna sustingęs. Prisimeni tą katiną, kurį buvome radę? Jis at- 
rodė visai sustiręs. 

— Kokį katiną? 

Jis paleido akmenį ir vėl pataikė į katilą. Turėjo labai taiklią 
ranką. 

— Ogi tą, prie upelio... Prisimeni? 

— Taip, prisimenu. Kiaušas jį perlaužė pusiau. 

— Ar nemanai, kad jei kas miršta, o paskui prisikelia, vaikš- 
to nenormaliai ir galop išprotėja, nes jo smegenys būna supu- 
vusios ir jis ima skiesti visokias nesąmones? 

— Manau, taip. 

— O kaip manai — ar mirusįjį galima prikelti, o gal tai geba 
tik Jėzus Kristus? 

Salvatorė pasikasė galvą. 

— Nežinau. Ieta man pasakojo tikrą istoriją. Kartą vieno žmo- 
gaus sūnų partrenkęs automobilis, ir sūnus buvęs sutraiškytas 
it varlė. Tėvas nebegalėjęs gyventi, ėjęs vis blogyn ir blogyn, 
visą dieną tik raudojęs, ir daugiau nieko. Tada nuėjęs pas žynį 
ir atidavęs visus pinigus, kad tik tas prikeltų jo sūnų. Žynys 
taręs: „Eik namo ir lauk. Šiąnakt tavo sūnus grįš“. Tėvas ėmęs 
laukti, bet sūnus vis negrįžęs, galop nuėjęs ir atsigulęs į lovą. 
Jau buvo beužmiegąs, bet staiga išgirdęs žingsnius virtuvėje. 
Laimingas atsikėlęs ir pamatęs savo sūnų - visą sumaitotą, be 
vienos rankos, pusiau perskelta galva, ištaškytomis smegeni- 
mis, ir sūnus pasakęs nekenčiąs tėvo, nes šis palikęs jį vieną 

vidury gatvės, o pats nuėjęs su moterimis, todėl esąs kaltas dėl 
jo mirties. 

— O paskui? 

— Paskui tėvas apipylė jį benzinu ir padegė. 

— Ir gerai padarė. 

Aš sviedžiau akmenį ir galop pataikiau į patį katilo vidurį. 

— Taškas. Keturi : du. 

Salvatorė pasilenkė akmens. 

— Žinoma, kad gerai padarė. 

— Bet ar tu tiki, kad ši istorija tikra? 

— Ne. 

— Aš irgi ne. 


Pabudau, nes labai norėjau siusio. Tėvas buvo grįžęs. Išgir- 
dau jo balsą virtuvėje. 

Kalbėjosi su vyrais. Jie ginčijosi, pertraukinėjo kits kitą ir 
įžeidinėjo. Tėtis buvo labai įsiutęs. 

Tą vakarą nuėjome gulti iškart po vakarienės. 

Sukinėjausi apie mamą lyg drugelis. Norėjau susitaikyti. Net 
pradėjau lupti bulves, bet ji vaikščiojo pikta visą popietę. Per 
vakarienę pastūmė lėkštes mums po nosimis, ir kol tylėdami 
valgėme, slankiojo po virtuvę ir vis dairėsi į kelią. 

Sesutė miegojo. Atsiklaupiau lovoje ir pažvelgiau pro langą. 

Sunkvežimis stovėjo šalia didžiulio tamsaus automobilio si- 
dabriniu priekiu. Piniguočiaus automobilio. 

Labai norėjau siusioti, bet kad patekčiau į tualetą, turėjau 
pereiti virtuvę. Gėdijausi visų tų žmonių, bet man jau beveik 
kapsėjo į apatinukes. 

Atsistojau ir priėjau prie durų. Griebiau rankeną. Ėmiau 
skaičiuoti: vienas, du, trys... Ir tyliai atidariau. 

Jie sėdėjo prie stalo. 

Italas Natalė, Kiaušo tėvas. Pjetras Mura, kirpėjas. Andže- 
la Mura. Feličė. Tėtis. Ir senis, kurio niekad nebuvau matęs. 
Tikriausiai Serdžas, tėčio draugas. 

Jie rūkė. Jų veidai buvo raudoni ir 1 o akys mažos 
mažuliukės. 

Stalas buvo nukrautas tuščiais bidkilisji pilnomis nuorūkų 
peleninėmis, „Nazionali“ ir „Milde Sorte“ cigarečių pakeliais 
ir duonos trupiniais. Sukosi ventiliatorius, bet veltui. Tvyrojo 
dusinamas karštis. Buvo įjungtas televizorius, tačiau be garso. 
Dvokė pomidorais, prakaitu ir vabzdžių dustu. 

Mama taisė kavą. 

Pažvelgiau į senį, traukiantį cigaretę iš „Dunhill“ pakelio. 

Vėliau sužinojau, kad jis vardu Serdžas Materija. Tuo metu 
jam buvo šešiasdešimt septyneri. Jis atvažiavo iš Romos, kur 
prieš dvidešimt metų išgarsėjo apiplėšdamas kailių parduotu- 
vę Monte Marijo gatvėje ir užgrobdamas Žemės ūkio centrinį 
banką. Praėjus savaitei po apiplėšimo nusipirko užkandinę Bo- 
lonijos aikštėje. Norėjo išplauti pinigus, bet atidarymo dieną 
jį suėmė karabinieriai. 

Nemažai metelių atsėdėjęs kalėjime, už gerą elgesį buvo pa- 
leistas į laisvę ir emigravo į Pietų Ameriką. 

Serdžas Materija buvo liesas. Ir plikagalvis. Virš ausų jam 
augo gelsvi reti plaukeliai, surišti į uodegą. Buvo ilganosis, įkri- 
tusiom akim, su balta, mažiausiai porą dienų neskusta barzda, 
kuri dar labiau išryškino įdubusius skruostus. Ilgi šviesūs ant- 
akiai panėšėjo į plaukų kuokštus, priklijuotus ant kaktos. Kak- 
las raukšlėtas, išmuštas dėmėm, tarsi apipurkštas chlorkalkėm. 
Vilkėjo šviesiai mėlynu kostiumu ir rudo šilko marškiniais. Ant 
blizgančios plikės pūpsojo akiniai paauksuotais rėmeliais, o 
pro krūtinės plaukus blykčiojo auksinė grandinėlė su saulute. 
Ant riešo segėjo masyvų auksinį laikrodį. 

Buvo įsiutęs. 

— Jau iš pat pradžių jūs padarėte keletą klaidų. - Kalbėjo jis 
kažkaip juokingai. - O šitas vaikinas - tikras mulkis. - Jis pa- 
rodė į Feličę. Žiūrėjo į jį taip, kaip mes žiūrime į šuns kakį. 
Paskui paėmė krapštuką ir pradėjo rakinėtis geltonus dantis. 

Feličė sėdėjo užsikniaubęs ant stalo ir šakute kažką piešė 
ant staltiesės. Jis buvo nepaprastai panašus į brolį, ypač tą aki- 
mirką, kai ant jo šaukdavo mama. 

Senis pasikasė pagurklį. 

— Iškart sakiau, kad jumis negalima pasitikėti. Jūs visiški 
neišmanėliai. Tai buvo sumauta mintis. Jūs viską sugadinot. 
Tiesiog žaidžiate su ugnimi. - Jis numetė krapštuką į lėkštę. — 
Koks aš asilas! Sėdžiu čia su jumis ir tik gaištu laiką... Jeigu 
viską būtumėt padarę, kaip buvo numatyta, jau būčiau Brazi- 
lijoje, o dabar murkdausi šitoj šūdinoj skylėj. 

Tėtis bandė ginčytis. 

— Klausyk, Serdžai... Nusiramink... Dar ne viskas... 

Bet senis jį nutildė: 

— Ką, po velnių, reiškia „dar ne viskas“? Tu išvis užsičiaupk, 
nes esi prisidirbęs daugiau už visus. Ir žinai kodėl? Nes nesu- 
pranti. Tu niekam tikęs. Ramus, pasitikintis savimi, o prisidir- 
bai iki kaklo. Tu - tikras kvailys. 

Tėtis mėgino atsakyti, paskui prarijo tuos žodžius tarsi kar- 
čią piliulę ir nudelbė akis. 

Jis buvo apšauktas kvailiu. 

Tarsi kas būtų dūręs man peiliu į šoną. Dar niekas taip ne- 
kalbėjo su tėčiu. Tėtis buvo Akva Traversės galva. Ir šit dabar 
tas šlykštus, nežinia iš kur atsitrenkęs senis įžeidinėja jį visų 
akivaizdoje. 

Kodėl tėtis neišmeta jo pro duris? 

Staiga visi liovėsi kalbėję. Sėdėjo tylėdami, tik senis vėl ėmė 
krapštytis dantis ir spoksot į sietyną. 

Tas senis panėšėjo į imperatorių. Kai imperatorius apsiniau- 
kia, visi turi nutilti. Tėtis irgi. 

— Televizijos žinios! Dabar televizijos Žinios! — sušuko Bar- 
baros tėvas, sukiodamasis ant kėdės. - Prasideda žinios! 

— Įjunk garsą, Tereza! Garsiau! Ir užgesink šviesą! - paliepė 
tėtis mamai. 

Kai žiūrėdavome televizorių, mūsų namuose visada būdavo 
išjungiama šviesa. Tai buvo privaloma. Mama puolė pirma prie 
garso mygtuko, paskui prie šviesos jungiklio. 

Kambarį apgaubė prieblanda. Visi atsigręžė į televizorių. 
Tarsi būtų žaidusi Italijos rinktinė. 

Pasislėpęs už durų mačiau, kaip jie pavirto tamsiais silue- 
tais, mėlynai nudažytais ekrano šviesos. 

Žurnalistas kalbėjo apie dviejų traukinių susidūrimą netoli 
Florencijos. Katastrofoje žuvo keletas žmonių, bet jie niekam 
nerūpėjo. 

Mama bėrė cukrų į kavą, o jie nurodinėjo: - Man vieną šaukš- 
telį, man du, o man nereikia. 

Barbaros motina tarė: 

— Gal jie apie tai nekalbės. Vakar nekalbėjo. Gal tai jau nie- 
kam neįdomu. 

— Užsičiaupk! - suriko senis. 

Dabar buvo gera proga eiti siusiuko. Tereikėjo nusigauti iki 
tėvų kambario. Iš jo patekčiau į tualetą ir tamsoje pasiusiočiau. 

Įsivaizdavau, jog aš - juodoji pantera. Išropojau iš kamba- 
kai Kiaušo tėvas atsikėlė nuo sofos ir ėmė žingsniuoti į mano 
pusę. 

Prisiplojau prie grindų. Italas Natalė atsistojo, pasiėmė ci- 
garetes nuo stalo ir vėl atsisėdo ant sofos. Atsidusau ir ėmiau 
šliaužti į priekį. Durys čia pat. Viskas, man pavyko! Jutau, kaip 

slūgsta įtampa, ir staiga visi kad suriks: „Štai! Štai! Nutilkit! 
Visi nutilkit!“ 

Aš ištiesiau kaklą virš sofos ir vos nenualpau. 

Už žurnalisto nugaros pamačiau vaiko nuotrauką. 

To vaiko. Iš duobės. Buvo šviesiaplaukis. Švarutis, gražiai 
sušukuotas, iščiustytas, languotais marškinėliais. Jis šypsojosi 
ir spaudė rankose mažytį elektrinio traukinio garvežiuką. 

Žurnalistas kalbėjo toliau: 

— Vis dar tebeieškomas mažasis Filipas Kardučis, Lombar- 
dijos pramonininko sūnus, prieš porą mėnesių pagrobtas Pa- 
vijoje. Karabinieriai ir tardytojai aptiko dar vieną pėdsaką, ku- 
ris, manoma, gali atvesti į... 

Daugiau nieko neišgirdau. 

Visi šaukė. Tėtis ir senis pašoko ant kojų. 

Vaiko vardas - Filipas. Filipas Kardučis. 

— Dabar perduodame šįryt įrašytą ponios Luizos Karduči 
kreipimąsi į vaiko grobikus. 

— Na, ko po velnių, dar nori toji karvė? — paklausė tėtis. 

— Kekšė! Šlykšti kekšė! — sugriežė dantimis Feličė jam už 
nugaros. 

Tėvas jam skėlė antausį. 

— Užsičiaupk! 

Jį palaikė ir Barbaros motina. 

— Mulkis! 

— Dėl Dievo, užsičiaupkit! - suriko senis. - Aš noriu pasi- 
klausyti! 

Ekrane pasirodė moteris. Elegantiška. Šviesiaplaukė. Nei 
jauna, nei sena, bet graži. Sėdėjo dideliame odiniame krėsle, 
pilname knygų kambaryje. Jos akys blizgėjo. Ji gniaužė ran- 
kas, tarsi bijodama, kad jos pabėgs. Šniurkštelėjo nosimi ir, 
žiūrėdama tiesiai mums į akis, tarė: 

— Aš Filipo Kardučio motina. Kreipiuosi į savo sūnaus grobi- 
kus. Maldauju, nedarykite jam nieko bloga. Jis mielas vai- 
kas, gerai išauklėtas ir labai nedrąsus. Maldauju, elkitės su 
juo gerai. Esu įsitikinusi, kad jūs žinote, kas yra meilė ir su- 
pratimas. Net jeigu neturite vaikų, esu tikra, jog galite įsi- 
vaizduoti, ką jaučia motina, kai iš jos atimamas sūnus. Išpir- 
ka, kurios prašėte, labai didelė, bet mudu su vyru pasirengę 
atiduoti viską, ką turime, kad tik vėl pamatytume Filipą. Gra- 
sinote nupjauti jam ausį. Maldauju to nedaryti... - Ji nusi- 
šluostė akis, įkvėpė oro ir kalbėjo toliau: - Mes darome vis- 
ką, ką tik galime. Prašau jūsų. Jeigu būsite gailestingi, Die- 
vas jums atlygins. Perduokite Filipui, kad mama ir tėtis jo 
neužmiršo ir kad myli jį. 

Tėtis pirštais pavaizdavo žirkles ir tarė: 

— Nupjausime jam abi ausis. Abi. 

Senis pridūrė: 

— Tada tu, kekše, išmoksi kalbėti per televiziją. 

Ir visi vėl ėmė šaukti. 


Smukau į savo kambarį, uždariau duris, užsilipau ant pa- 
langės ir ėmiau siusioti. 

Vadinasi, mano tėtis ir kiti atėmė vaiką iš televizijos ponios. 

Siusis subarbeno į sunkvežimio brezentą. Žibinto šviesoje 
sublizgo lašai. 

„Tik žiūrėk, Mikele, niekur neik naktį, - kartodavo man ma- 
ma. - Sutemus pasirodo pabaisa, ji grobia vaikus ir parduoda 
juos čigonams“. 

Tasai pabaisa — mano tėtis. 

Dieną geras, naktį blogas. 

Visi kiti — čigonai. Čigonai, persirengę žmonėmis. Senis — 
čigonų karalius, o tėtis - jo tarnas. Tik mama ne čigonė. 

Įsivaizdavau, kad čigonai tokie labai greiti nykštukai lapių au- 
simis ir viščiukų kojomis. Nors iš tikrųjų jie normalūs žmonės. 

Kodėl jie neatiduoda vaiko? Ką jie ketina daryti su tuo be- 
pročiu? Buvo matyti, kad Filipo mama itin nusiminusi. Jeigu 
ji kreipėsi į televiziją, vadinasi, sūnus jai labai rūpi. 

O tėtis nori jam nupjauti ausis. 

— Ką darai? 

Aš krūptelėjau, atsisukau ir vos neprišlapinau į lovą. 

Pabudo Marija. Susikišau pimpaliuką į apatinukes. 

— Nieko. 

— Siusiojai. Mačiau. 

— Labai norėjau. 

— O kas dedasi ten? 

Jei pasakysiu, kad tėtis pabaisa, ji gali išsikraustyti iš proto. 

Aš gūžtelėjau pečiais: 

— Nieko. 

— O kojjie ginčijasi? 

— Šiaip sau. 

— Kodėl šiaip sau? 

Pamelavau: 

— Jie lošia bingą. 

— Bingą? 

— Taip. Ginčijasi, kuriam traukti numerius. 

— Kas laimi? 

— Serdžas, tėtės draugas. 

— Jau atvažiavo? 

— Taip. 

— Koks jis? 

— Senas. Dabar miegok. 

— Negaliu. Per karšta. Ir dar tas triukšmas. Kada jie išsi- 
skirstys? 

Gretimame kambaryje tebešaukė. 

Nulipau nuo palangės. 

— Šito aš nežinau. 

— Mikele, ar paseksi pasaką, kad užmigčiau? 

Tėtis mums sekdavo pasakas apie Agnoloto nuotykius Af- 
rikoje. Agnolotas buvo mažas miesto šunytis, kuris pasislėp- 
davo lagamine ir per klaidą išlipdavo Afrikoje, tarp liūtų ir 
dramblių. Mes tiesiog dievinome šią istoriją. Agnolotas gebė- 
davo pasipriešinti šakalams. Ir turėjo draugą švilpiką. Kai tik 
tėtis grįždavo namo, jis visada papasakodavo naują epizodą. 

Marija prašė manęs pasekti jai pasaką pirmą kartą. Buvau 
labai pamalonintas. Tik bėda, kad nė vienos nemokėjau. 

— Na... aš nežinau, - turėjau prisipažinti. 

— Meluoji. Žinai. 

— Kokią? 

— Ar prisimeni tą, kurią kartą mums pasekė Barbaros ma- 
ma? Tą apie Pjeriną Pjeronę. 

— O, taip! 

— Papasakosi'? 

— Gerai, tik nelabai prisimenu. 

— Tai gal paseksi ją palapinėje? 

— Taip. 

Po paklode bent jau negirdėsime, kaip jie šūkaloja virtuvė- 
je. Įsmukau į sesutės lovą ir mudu užsitraukėme ant galvų pa- 
klodę. 

— Pradėk, - sušnabždėjo Marija man į ausį. 

— Na, Pjerinas Pjeronė visada karstosi po medžius ir valgo 
vaisius. Vieną dieną, kai buvo įsikoręs aukštai į medį, atsibel- 
dė žiežula ragana. Ir tarė: „Pjerinai Pjerone, duok man kriau- 
šę, nes aš siaubingai noriu valgyti“. Ir Pjerinas Pjeronė sviedė 
jai kriaušę. 

Sesutė nutraukė mano pasakojimą. 

— Tu nepasakei, kaip atrodo toji žiežula ragana. 

— Tiksliai, nepasakiau. Ji tiesiog bjauriai bjauri. Be plaukų. 
Su arklio uodega ir ilga nosim. Didelė ir ėda vaikus. O jos 
vyras — pabaisa... 

Pasakodamas įsivaizdavau, kaip tėtis nupjauna Filipui ausis 
ir dedasi į kišenę. O paskui pasikabina jas savo sunkvežimyje 
prie veidrodėlio, ir jos tabaluojasi ten kaip kailinės uodegytės. 

— Netiesa. Ji netekėjusi. Pasakok teisingai. Aš gerai Žinau 
šią istoriją. 

— Pjerinas Pjeronė sviedė jai kriaušę, ir ši pataikė tiesiai į 
karvės blyną. 

Marija pradėjo juoktis. Ji tiesiog dievino visokias kakio is- 
torijas. 

Tada žiežula ragana vėl paprašė: „Pjerinai Pjerone, duok 
man kriaušę, nes aš siaubingai išalkusi“. - „Gaudyk šitą!“ - Ir 
sviedė kriaušę į karvės siusį. Ir ištepliojo visą kriaušę. 

Sesutė vėl sukikeno. 

— Ragana paprašė dar vienos. Ir Pjerinas numetė trečią kriau- 
šę į karvės vėmalus. 

Sesutė man stuktelėjo alkūne. 

— Ne, ne taip. Aš taip nežaidžiu. Neapsimetinėk kvailiu. 

Tokia jau ta mano sesutė — niekada neleidžia pakeisti nė 
žodelio. 

— Tada... 

Bet ką jie tenai veikia? Regis, kažkuris sudaužė lėkštę. Aš 
pakėliau balsą: 

— Tada Pjerinas Pjeronė išlipo iš medžio ir padavė jai kriau- 
šę. Žiežula ragana čiupo jį, įmetė į maišą ir užsikėlė ant pečių. 
Bet Pjerinas Pjeronė buvo prisikirtęs sunkių ankštinių pipirų, 
tad ragana negalėjo jo panešti, ji turėdavo sustoti kas penkias 

minutes, O vienu tarpu užsimanė siusio, padėjo maišą ant že- 
mės ir pasislėpė už medžio. Pjerinas Pjeronė dantimis perkan- 
do virvę, išlindo iš maišo, o vietoj savęs įkišo meškėną ploviką... 

— Meškėną... ploviką? 

Taip pasakiau tyčia — norėjau įsitikinti, ar Marija ką nors 
žino apie meškėnus. 

— Taip, meškėną ploviką. 

— Kas čia per padaras? 

— Panašus į lokiuką. Jei paliksi skalbinių prie upės, jis ateis 
ir išskalbs juos. 

— O kur jie gyvena? 

— Šiaurėje. 

— O kas nutiko paskui? 

Marija žinojo, kad Pjerinas Pjeronė į maišą įdėjo akmenį, 
bet nieko nesakė. 

— Žiežula ragana pasiėmė maišą, užsidėjo ant pečių, o kai 
parėjo namo, dukteriai tarė: „Margerita Margeritone, eikš čio- 
nai, atidaryk duris ir kaisk katilą - virsim Pjeriną Pjeronę“. 
Margerita Margeritonė užkaitė vandenį ir žiežula ragana su- 
metė į jį tai, kas buvo maiše. Ir tada meškėnas plovikas iššoko 
lauk ir ėmė kandžioti abi raganpalaikes; paskui išdūmė kie- 
man ir ėmė ryti visas vištas ir išmetė visas šiukšles į orą. Raga- 
na labai įniršo ir dar sykį išėjo ieškoti Pjerino Pjeronės. Radu- 
si įkišo maišan ir šįkart niekur nesustojo. Parėjusi namo, Mar- 
geritai Margeritonei paliepė: 

— Paimk jį ir uždaryk rūsyje. Suvalgysim rytoj pietums... 

Aš lioviausi pasakoti. 

Marija miegojo, o ši istorija buvo niekam tikusi. 


Su seniu susitikau rytą vonioje. 

Atidariau duris, O jis stovėjo ten ir skutosi pasilenkęs prie 
kriauklės, galvą pritrėškęs prie veidrodžio, su palūpėj kaban- 
čia nuorūka. Buvo su nudrengtais marškinėliais ir pageltusiom 
apatinukėm, iš kurių styrojo kojos, panašios į išdžiūvusius be- 
plaukius pagalius. Buvo įsispyręs į juodus pusbačius su atitrauk- 
tais užtrauktukas. 

Nuo jo trenkė aitriu dvoku, sumišusiu su talko ir kremo po 
skutimosi kvapais. 

Atsigręžė į mane ir nužvelgė nuo galvos iki kojų užburku- 
siom akim, visą skruostą išsitepliojęs putom, su skustuvu ran- 
koje. 

— O tu kas būsi? 

Dūriau pirštu sau į krūtinę. 

— Aš? 

— Taip, tu. 

— Mikelė... Mikelė Amitranas. 

— O aš Serdžas. Sveikas. 

Padaviau jam ranką. 

— Malonu susipažinti. - Taip atsakyti buvau išmokytas mo- 
kykloje. 

Senis nuplovė skustuvą vandeniu. 

— Ar nežinai, kad prieš einant į vonią reikia pasibelsti? Ar 
tėvai tavęs nemokė? 

— Atsiprašau. 

Norėjau išeiti, bet stovėjau tarsi įbestas. Panašiai būna, kai 
pamatai luošį — stengiesi į jį nežiūrėti ir vis tiek Žiūri. 

Jis ėmė skustis kaklą. 

— Tai tu Pino sūnus? 

Jis nužvelgė mane veidrodyje. 

— Tu ne plepys, tiesa? 

— Ne. 

— Man patinka tylūs berniukai. Šaunuolis. Vadinasi, neatsi- 
gimei į tėvą. Ar tu klusnus? 

— Taip. 

— Tada išeik ir uždaryk duris. 


Nubėgau pas mamą. Ji stovėjo mano kambaryje ir nuo Ma- 
rijos lovos traukė paklodes. Timptelėjau jai už suknelės. 

— Mama! Mama! Kas tas senis mūsų vonioje? 

— Netrukdyk, Mikele, aš dirbu. Serdžas, tavo tėvo draugas. 
Juk tėvas tau sakė, kad jis atvažiuos. Pagyvens keletą dienų 
pas mus. 

— Kodėl? 

Ji pakėlė čiužinį ir apvertė. 

— Todėl, kad taip nusprendė tavo tėvas. 

— O kurjis miegos? 

— Tavo sesers lovoje. 

— O ji? 

— Su mumis. 

— O aš? 

— Savo lovoje. 

— Ką? Senis miegos viename kambaryje su manimi? 

Mama atsiduso: 

— Taip. 

— Naktį? 

— Ar tu kvailas? Manai, dieną? 

— Gal Marija gali likti su juo, 0 aš miegosiu su tavimi? 

— Nekalbėk nesąmonių. 

Ji ėmė kloti švarias paklodes. 

— Eik į lauką. Aš turiu daug darbo. 

Griuvau ant grindų ir įsikirtau jai į kulkšnis. 

— Prašau, mama, aš nenoriu miegoti su tuo seniu. Noriu pa- 
silikti su tavimi. Miegoti tavo lovoje. 

Ji sunkiai atsiduso. 

— Visi netilpsime. Tu per didelis. 

— Mama, prašau. Aš gulėsiu kamputyje. Būsiu mažas mažu- 
tėlis. 

— Sakiau, ne. 

— Prašau. 

Ėmiau maldauti. 

— Prašau. Būsiu geras. Pamatysi. 

— Gana, liaukis! 

Ji pastatė mane ant kojų ir pažiūrėjo į akis. 

— Mikele, aš neišmanau, ką su tavimi daryti. Kodėl tu ma- 
nęs nebeklausai? Jau nebegaliu. Turime tiek visokių bėdų, ir 
dar tu lendi su savosiomis. Pamėgink suprasti. Prašau... 

Aš papurčiau galvą. 

— Nenoriu. Nenoriu miegoti su juo. Ir nemiegosiu. 

Ji nutraukė nuo pagalvės užvalkalą. 

— Bet taip yra. Jei kas nepatinka, pasakyk tėvui. 

— Bet tas senis mane išsiveš... 

Mama liovėsi klojusi lovą ir atsigręžė į mane. 

— Kas tau sakė? Pakartok. 

Aš sušnabždėjau: 

— Jis mane išsiveš... 

Ji atidžiai pažvelgė į mane juodomis akimis. 

— Ką tu nori pasakyti? 

— Jūs norit, kad jis mane išsivežtų... Ta manęs nekenti. Tu 
pikta. Žinau, judu su tėte manęs nekenčiate. 

— Kas tau pripūtė tokių nesąmonių? 

Ji čiupo mane už rankos, bet aš išsisukau ir pabėgau. 

Lipdamas laiptais girdėjau, kaip ji šaukia mane. 

— Mikele! Mikele! Grįžk! 

— Aš nemiegosiu. Nemiegosiu su seniu. 


Nubėgau prie upelio ir įsiropščiau į pupmedį. 

Su tuo seniu niekad nemiegosiu. Jis pagrobė Filipą. Ir kai 
tik užmigsiu, pagrobs ir mane. Įkiš į maišą, ir sudie. 

O paskui nupjaus man ausis. 

Bet ar galima gyventi be ausų? Ar tada žmogus miršta? Sa- 
vo ausų niekam neatiduosiu. Tėtis ir tas senis jau tikriausiai 
nupjovė ausis Filipui. Kol aš sėdžiu savo medyje, jis guli duo- 
bėje be ausų. 

Ar jie bent sutvarstė jam galvą? 

Turiu ten nuvažiuoti. Turiu papasakoti jam apie jo motiną, 
apie tai, kad ji tebemyli jį, kad ji taip pasakė per televiziją ir 
dabar tai Žino visi. 

Bet bijojau: o kas, jei apleistame name rasiu tėtį ir senį? 

Pažvelgiau į horizontą. Dangus pilkas, plokščias, visu svoriu 
užgulęs kviečių laukus. O ten tolumoje - kalva, didžiulė, ap- 
gaubta šilumos šydu. 

Jei labai saugosiuos, jie manęs nepastebės, tariau sau. 

— O partizane, mane paimki, nes jie palaidos čia mane. O parti- 
zane, mane paimki. O bella ciao ciao ciao, - išgirdau dainuojant. 

Pažvelgiau žemyn. Barbara Mura tempė Togą - prisirišusi 
virvele už kaklo, stūmė jį į vandenį. 

— Mamytė tave dabar truputį pamaudys, ir tu būsi visas šva- 
rus švarutėlis. Ar tau patinka? Žinoma, patinka. 

Tačiau Togas neatrodė patenkintas. Įsirėmęs užpakaliu į že- 
mę, spyrėsi kojom ir muistė galvą, stengdamasis išsinerti iš 
kilpos. 

— Tu būsi tikras gražuolėlis. Nusivesiu tave į Lučinjaną. Mu- 
du pasivaišinsime ledais, ir aš tau nupirksiu pasaitėlį. - Ji su- 
gavo šunėką, pabučiavo, nuspyrė sandalus, žengė keletą Žings- 
nių pelke ir panardino į dvokiantį purvą. 

Togas jau buvo beveik išsivadavęs, bet Barbara laikė pri- 
spaudusi jam sprandą ir uodegą. Paskui panardino į vandenį. 
Mačiau, kaip jis dingo dumble. 

Ji vėl uždainavo: 

— Pabudau aš ankstų rytą. O bella ciao! Bella ciao! Bella ciao 
ciao ciao! 

Ji neleido šuniui iškilti. 

— Ką darai? Paleisk jį? 

Barbara stryktelėjo išsigandusi ir vos nesitėškė į vandenį. 
Paleido šunį, šis iškilo į paviršių ir išsikapanojo į krantą. 

Vienu šuoliu nušokau nuo medžio. 

— O ką tu čia veiki? —- paklausė Barbara susinervinusi. 

— Ką norėjai jam padaryti? 

— Nieko. Maudžiau. 

— Netiesa! Norėjai jį paskandinti. 

— Ne! 

— Prisiek! 

— Prisiekiu Dievu ir visais šventaisiais! - Ir pridėjo ranką prie 
širdies. — Jį baigia suėsti erkės ir blusos. Todėl ir maudžiau. 

Nežinojau, ar ja tikėti. 

Ji pagavo Togą, kuris stovėjo ant akmens ir linksmai vizgino 
uodegą. Šuo jau buvo pamiršęs bjaurią patirtį. 

— Pažiūrėk, sakau teisybę ar ne. - Ji kilstelėjo šuns ausį. 

— O, mama! Kaip šlykštu! 

Aplink ausies kriauklę ir jos viduje vibždėjo erkės. Vos ne- 
susivėmiau. Mažos, susmigusios į odą galvytės, juodos kojelės 
ir rudas pilvelis, išsipūtęs ir apvalus it šokoladinis kiaušinėlis. 

— Matei? Jos čiulpia jo kraują. 

Aš suraukiau nosį. 

— O purvas jas išvarys lauk? 

— Per televiziją Tarzanas sakė, kad drambliai, norėdami at- 
sikratyti juos apspitusių gyvių, maudosi purve. 

— Taip, bet Togas ne dramblys. 

— Na ir kas? Juk jis gyvulys. 

— Manau, tuos gyvius reikia tiesiog išrankioti, — tariau. — 
Purvas jų neišvarys. 

— O kaip? 

— Pirštais. 

— O kas šito imsis? Man šlykštu. 

— Gerai, pabandysiu aš. 

Dviem pirštais paėmiau vieną, gerai įsipenėjusią, užsimer- 
kiau ir stipriai trūktelėjau. Togas suinkštė, bet pabaisą ištrau- 
kiau. Padėjau ant akmens ir ėmėm ją apžiūrinėti. Ji jaudino 
kojytes, bet pati neįstengė pajudėti, nes buvo išpampusi nuo 
kraujo. 

— Mirk, vampyre! Mirk! - Barbara ją sutraiškė akmeniu, pa- 
versdama raudona pliurze. 

Ištraukiau jų mažiausiai dešimt. Barbara laikė šunį, kad ne- 
simuistytų. Tačiau greitai man nusibodo. Togui taip pat. Im- 
davo inkšti vos prisiliesdavau. 

— Likusias ištrauksime kitą dieną. Gerai? 

— Gerai. - Barbara apsižvalgė aplink. - Ką gi, aš einu. O tu 
ką veiksi? 

— Dar truputį pabūsiu čia. 

Vos tik ji dings iš akių, sėsiu ant Kledaro ir važiuosiu pas 
Filipą. 

Barbara vėl užrišo virvę Togui ant kaklo. 

— Tai pasimatysim, ar ne? — paklausė ji nueidama. 

— Taip. 

Ji sustojo. 

— Tavo namuose atsirado kažkoks tipas. Su pilku automobi- 
liu. Ar jis tau giminė? 

— Ne. 

— Šiandien buvo užsukęs ir į mano namus. 

— Kojjis norėjo? 

— Nežinau. Kalbėjosi su tėčiu. Paskui išvažiavo. Manau, su 
juo buvo ir tavo tėvas. Toje didžiulėje mašinoje. 

Žinoma. Jie išvažiavo pjauti ausų Filipui. 

Barbara susiraukė ir paklausė: 

— Ar anas tau patinka? 

— Ne. 

— Man irgi ne. 

Ji nutilo. Atrodė, jau nebenori niekur eiti. Atsigręžė į mane 
ir sušnabždėjo: „Ačiū“. 

— Už ką? 

— Už aną dieną... Kad už mane atlikai bausmę. 

Gūžtelėjau pečiais: 

— Niekis. 

— Klausyk. - Ji visa išraudo. Žiūrėjo į mane valandėlę, galop 


tarė: 


— Ar norėtum susižadėti su manim? 

Mano veidas ėmė kūpėti it puodas ant ugnies. 
— Ką tai reiškia? 

Ji pasilenkė ir paglostė Togą. 

— Kad mudu susižadėtume. 

— Tu ir aš? 

— Taip. 

Aš nuleidau galvą ir įsistebeilijau į kojų pirštus. 

— Na... Gal ne. Nelabai. 

Ji išleido ilgai gniaužtą atodūsį. 

— Tai nieko. Mūsų net amžius skiriasi. - Ji brūkštelėjo pirš- 
tais plaukus. — Ką gi, tada sudie. 

— Sudie. 

Ir nuėjo tempdama paskui save Togą. 


Staiga nei iš šio, nei iš to pradėjau bijoti gyvačių. 

Iki tos dienos, kopdamas į kalvą, apie gyvates niekad negal- 
vodavau. 

O tą dieną niekaip iš galvos nėjo tas medžioklinis šuo, ku- 
riam balandžio mėnesį į snukį įkando gyvatė. Vargšas gyvulys 
gulėjo daržinės kampe sunkiai šnopuodamas, stiklinėm akim, 
baltom putom apėjusiomis dantenomis ir iškištu liežuviu. 

— Dabar jau nieko neįmanoma padaryti, - tarė Kiaušo tė- 
vas. —- Nuodai pasiekė širdį. 

Mes stovėjome ratu ir žiūrėjome į jį. 

— Vežkim į Lučinjaną. Pas gyvulių gydytoją, - pasiūliau. 

— Pinigų švaistymas, ir tiek. Tas vaikinas - vagis, jis suleidžia 
šuniui vandens ir grąžina jį negyvą. Eikit iš čia, leiskit jam ra- 
miai nugaišti. 

Ir išvijo mus į lauką. 

Marija ėmė žliumbti. 

Ėjau per kviečius ir man vaidenosi, kad matau, kaip iš visų 
pašalių šliaužia gyvatės. Šokinėjau it putpelė ir lazda smarkiai 
daužiau žemę varydamas paniką svirpliams ir skėriams. Saulė 
svilino galvą ir sprandą, nedvelkė nė menkiausias vėjelis, O vi- 
są lygumą klojo migla. 

Kol pasiekiau slėnio pakraštį, visiškai nusikamavau. Nieko 
nenorėjau — tik trupučio šešėlio ir šlakelio vandens. Pasukau į 
giraitę. 

Bet čia buvo kai kas ne taip. Sustojau. 

Pro paukščių čiulbesį, svirplių ir cikadų čirškimą girdėjosi 
muzika. 

Šokau slėptis už medžio. 

Iš ten nieko nemačiau, bet muzika, regis, sklido iš namo. 

Turėjau kuo greičiau dėti į kojas, bet smalsumas stūmė pa- 
sižiūrėti, kas ten. Jei pasisaugosiu, jei laikysiuosi tarp medžių, 
jie manęs nematys. Slėpdamasis už ąžuolų, nusigavau iki pro- 
skynos. 

Dabar muzika skambėjo garsiau. Tai buvo žinoma daina. 
Buvau ją girdėjęs šimtus kartų. Ją dainuodavo šviesiaplaukė 
moteris ir elegantiškai apsirengęs vyras. Mačiau juos per tele- 
viziją. Daina man patiko. 

Proskynos pakraštyje stovėjo uola, visa apaugusi žalių sa- 
manų kuokštais — puiki priedanga slėptis. 

Ištiesiau kaklą ir ėmiau žvalgytis. 

Priešais namą stovėjo Feličės 127-ukas atidarytomis dure- 
lėmis ir bagažine. Muzika sklido iš automobilio radijo. Ji gir- 
dėjosi prastai, su traškesiais. 

Iš tvarto išėjo Feličė. Su maudymosi kelnaitėmis ir sunkiais 
kareiviškais batais. Kaklą kaip paprastai buvo apsivyniojęs juo- 
da skepetaite. Šoko išskėtęs rankas ir siūbavo klubais tarsi pil- 
vo šokėja. 

— Tu visada tokia, tu visada tokia, tokia pati... - kartu su radi- 
ju falcetu dainavo Feličė. 

Valandėlę patylėdavo, paskui užtraukdavo jau žemu balsu: 

— Esi tu mano vakar. Esi tu mano šiandien. Tu mano amžinai. 
Tu mano nerimas. 

Ir vėl moters balsu: 

— Dabar gali tu pabandyt. Vadint mane kančia. Vadint mane 
kaip non. 

Jis parodė kažką ranka: 

— Tu tarsi vėjas, nešiojantis smuikus ir rožes. 

— Vien žodžiai, žodžiai, žodžiai... 

— Ak, išklausyk manęs. 

— Vien žodžiai, žodžiai, žodžiai... 

— Prašau tavęs. 

Atrodė jis labai šauniai. Buvo kartu ir vyras, ir moteris. Kai 
vaidindavo vyrą, tapdavo rūstus. Primerktos akys, pravertos 
lūpos. 

— Vien žodžiai, žodžiai, žodžiai... 

- Prisiekiu tau. 

Paskui pargriuvo ant žemės į dulkes ir ėmė daryti atsispau- 
dimus. Dviem rankom, viena, suplodamas delnais ir dainuo- 
damas trūkčiojamu balsu: 

— Vien žodžiai, žodžiai, žodžiai, kuriuos kartojam viens kitam. 

Aš grįžau namo. 


Akva Traversėje jie žaidė „saulę“. 

Kiaušas, Barbara ir Remas stovėjo suakmenėję saulėje keis- 
tomis pozomis. 

Salvatorė, nusigręžęs į sieną, sušuko: „Viens, du, trys - sau- 
le“. Atsigręžė ir pamatė Kiaušą. 

Kiaušas visada persistengdavo - vietoj trijų Žingsnių Ženg- 
davo penkiolika ir visada prakišdavo. Bet niekada su tuo ne- 
sutikdavo. Sakydavai, kad matei jį, bet jis nenorėdavo girdėti. 
Jam atrodydavo, kad sukčiauja visi, tik ne jis. Buvo tarsi šven- 
tasis. Ir jeigu ką nors jam pasakydavai, pradėdavo stumdytis. 
Žodžiu, jis visada laimėdavo. Tikriausiai laimėtų ir žaisdamas 
su lėlėmis. Sugalvotų ką nors. 

Namus pravažiavau lėtai mindamas pedalus. Buvau nusika- 
mavęs ir piktas. Man nepavyko papasakoti Filipui apie mamą. 

Sunkvežimį tėtis buvo pastatęs prie namo, šalia senio auto- 
mobilio - didžiulio ir pilko. 

Norėjau valgyti. Iš namų išlėkiau nepusryčiavęs. Bet vidun 
eiti kažkodėl netraukė. Prie manęs priėjo Kiaušas. 

— Kur buvai dingęs? 

— Važinėjausi. 

— Tu visada kažkur dingsti vienas. Kur važinėjiesi? 

Jam nepatikdavo, kad pats tvarkau savo reikalus. 

— Prie upelio. 

Jis įtartinai nužvelgė mane nuo galvos iki kojų. 

— Ką ten veiki? 

Gūžtelėjau pečiais. 

— Nieko. Sėdžiu medyje. 

Kiaušas susiraukė su tokiu pasišlykštėjimu, tarsi būtų suval- 
gęs supuvusį obuolį. 

Atitipeno Togas ir ėmė graužti mano dviračio ratą. 

Kiaušas spyrė jam į užpakalį. 

— Eik šalin, šunpalaiki. Savo šūdinais dantimis jis tau pra- 
kiurdins padangą. 

Togas nubėgo pas Barbarą, sėdinčią ant sienelės, ir šoko tie- 
siai jai į glėbį. Barbara pasisveikino su manimi. Atsakiau jai 
mostelėdamas ranka. 

Kiaušas stebėjo sceną. 

— Tai ką, tapai storulės biču? 

— Ne... 

Jis įsispoksojo į mane stengdamasis suprasti, ar nemeluoju. 

— Ne, prisiekiu! 

Kiaušas suminkštėjo: 

— Na, gerai. Ar nenorėtum pažaisti futbolo? 

Nenorėjau, bet atsisakyti būtų buvę pavojinga. 

— Ar ne per karšta? 

Jis sugriebė mano dviračio vairą. 

— Ar žinai, kad kartais esi tikras šiknius? 

Aš išsigandau. 

— Kodėl? 

Kartais Kiaušui kažkas šaudavo į galvą, jam paniždavo ran- 
kos nutraukti tave nuo dviračio ir aptalžyti. 

— Todėl, kad esi. 

Laimė, pasirodė Salvatorė. Jis atmušinėjo galva kamuolį. 
Paskui sustabdė koja ir pasikišo po pažastimi. 

— Sveikas, Mikele! 

— Sveikas. 

Kiaušas paklausė jo: 

— Nori žaisti? 

— Ne. 

Kiaušas įsižeidė: 

- Jūs abu apsišikėliai. Žinot, ką aš dabar padarysiu? Mau- 
siu į Lučinjaną. 

Ir baisiausiai įsiutęs nuvažiavo. 

Mes skaniai pasijuokėme, paskui Salvatorė, kreipdamasis į 
mane, tarė: 

— Aš einu namo. Nori eiti su manim? Pažaistumėm „Subbu- 
teo“ *. 

— Kad man nelabai norisi. 

Jis kumštelėjo man į petį. 

— Gerai. Tada pasimatysime vėliau. Sudie. 

Ir nuėjo varydamasis kamuolį. 

Salvatorė man patiko. Patiko, kad visada būdavo ramus ir 


* Futbolo stalo žaidimas (it. ). 


NICCOLO AMMANITI A Aš NEBIJAU 107 


neįsižeisdavo kas penkios minutės. O prieš ką sakydamas Kiau- 
šui, pirma turėdavai du kartus gerai pagalvoti. 

Nuvažiavau prie fontanėlio. 

Emaliuotam dubenėlyje Marija maudė lėles. 

Turėjo jų dvi - vieną normalią ir vieną visą juodą - išlydyta 
ranka ir beplaukę. 

"Tokia ji tapo dėl mano kaltės. Vieną vakarą, kai per televi- 
zorių buvo rodoma Žanos Arkietės istorija, aš griebiau Barbę 
ir įmečiau į ugnį šaukdamas: „Dek, ragana, dek!“ Pastebėjęs, 
kad ji dega iš tikrųjų, ištraukiau už kojos ir įmečiau į puodą su 
verdančia daržovių sriuba. Savaitei mama atėmė iš manęs dvi- 
ratį ir privertė suvalgyti visą sriubą. Marija ėmė maldauti, kad 
jai nupirktų kitą lėlę. 

— Gausi ją gimtadienio proga. O kol kas žaisk su šita. Ir nie- 
ko nekaltink - tik savo kvailą brolį. 

Ir Marija susitaikė. Gražioji Barbė vadinosi Paola, o apde- 
gusioji — Vargšelė. 

— Labas, Marija, - pasisveikinau lipdamas nuo dviračio. 

Ji prisidėjo ranką prie kaktos ir prisidengė nuo saulės. 

— Tavęs ieškojo tėtis... O mama baisiausiai įsiutusi. 

— Žinau. 

Paėmiau Vargšelę ir paguldžiau į baseiną. 

— Tu visąlaik ją siutini. 

— Aš lipu į viršų. 

— Tėtis sakė turįs šnektelėti su Serdžu ir nenori, kad painio- 
tumeis jam po kojų. 

— Bet aš alkanas... 

Iš kelnių kišenės ji ištraukė abrikosą. 

— Nori? 

— Taip. 

Vaisius buvo šiltas ir minkštas, tačiau bemat jį prarijau ir 
toli nuspjoviau kauliuką. 

Tėtis išėjo į balkoną, pamatė mane ir pašaukė: 

— Eikš čia, Mikele. 

Buvo su marškiniais ir šortais. 

Aš nenorėjau su juo kalbėtis. 

— Negaliu, neturiu laiko! 

Jis ženklu parodė, kad lipčiau pas jį. 

— Eikš. 

Atrėmiau dviratį į sieną ir nunarinęs galvą, susitaikęs su li- 
kimu, užkopiau laiptais. 

Tėtis atsisėdo ant paskutinio laiptelio. 

— Sėskis čia, prie manęs. 

Išsitraukė iš marškinių kišenės „Nazionali“ cigarečių pake- 
lį, paėmė vieną, įkišo į kandiklį ir prisidegė. 

— Mudu turime pasikalbėti. 

Man jis neatrodė labai supykęs. 

Kurį laiką sėdėjome tylėdami ir per stogus Žžiūrėjome į gel- 
tonus laukus. 

— Karšta, ar ne? - paklausė tėtis. 

— Labai. 

Jis nupuūtė šalin dūmų debesėlį. 

— Ar galiu sužinoti, kur bastaisi visą dieną? 

— Niekur. 

— Netiesa. Kažkur bastaisi. 

— Tiesiog važinėjuosi aplinkui, ir viskas. 

— Vienas? 

— Taip. 

— Kodėl vienas? Nebepatinka būti su draugais? 

— Ne, patinka. Bet patinka ir vienam. 

Jis linktelėjo, akys klaidžiojo tuštumoje. Pažvelgiau į jį. At- 
rodė susenęs, juoduose plaukuose jau švietė keletas baltų gi- 
jų, skruostai buvo įdubę, tarsi būtų nemiegojęs visą savaitę. 

— Tu labai supykdei savo motiną. 

Nusilaužiau rozmarino šakelę iš vazos ir ėmiau sukti tarp 
pirštų. 

— Aš nenorėjau. 

— Ji sakė, kad tu nenori miegoti su Serdžu. 

— Nenoruu... 

— O kodėl? 

— Todėl, kad noriu miegoti su jumis. Jūsų lovoje. Visi kartu. 
Jei susispaustume, tilptume. 

— O ką pamanys Serdžas, jei nemiegosi su juo? 

— Man nusispjaut. 

— Su svečiais taip nesielgiama. Įsivaizduok, kad nueini į sve- 
čius ir niekas nenori su tavim miegoti. Ką pamanytum? 

— Nesukčiau sau galvos. Tiesiog norėčiau turėti atskirą kam- 
barį kaip viešbutyje. 

Jis vos šyptelėjo ir sprigtelėjęs pirštu nusviedė nuorūką į 
gatvę. 

Aš paklausiau: 

— Gal Serdžas tavo viršininkas, kad turi gyventi pas mus? 

Tėtis pažvelgė į mane nustebęs. 

— Kaip suprasti „tavo viršininkas“? 

— Taip ir suprasti. Viršininkas, nes jis viską sprendžia. 

— Ne, jis nieko nesprendžia. Jis tiesiog mano draugas. 

Netiesa. Senis jam ne draugas, o viršininkas. Aš tai žinojau. 
Jis net drįso apšaukti jį baisiais žodžiais. 

— Tėti, o kur tu miegi, kai važiuoji į Šiaurę? 

— Kodėl klausi? 

— Todėl. Man įdomu. 

— Viešbutyje, jei ten būna viešbutis. Kartais sunkvežimyje. 

— O kas vyksta naktį Šiaurėje? 

Jis pažiūrėjo į mane, įkvėpė pro nosį oro ir paklausė: 


110 NICCOLO AMMANITI m Aš NEBIJAU 


— Kas tau yra? Nepatenkintas, kad aš grįžau? 

— Patenkintas. 

— Sakyk teisybę. 

— Taip, patenkintas. 

Jis stipriai suspaudė mane glėbyje. Užuodžiau jo prakaito 
kvapą. Jis sušnabždėjo man į ausį: 

— Suspausk mane, Mikele. Leisk man pajusti, koks tu stip- 
ruolis. 

Apkabinau jį taip stipriai, kaip tik galėjau, ir nesusilaikęs ap- 
sižliumbiau. Skruostais ritosi ašaros, gumulas gniaužė gerklę. 

— Kas tau? Tu verki? 

Sukūkčiojau. 

— Ne, neverkiu. 

Jis išsitraukė iš kišenės suglamžytą nosinę. 

— Nusišluostyk ašaras, nes jei kas pamatys, pamanys, kad esi 
panelė. Mikele, šiomis dienomis aš turiu labai daug darbo, to- 
dėl privalai mūsų klausyti. Tavo motina pavargusi. Pagaliau 
liaukis varinėjęs ožius. Jei gerai elgsiesi, gal nusivešiu tave prie 
jūros. Mudu ten pasivažinėsim vandens dviračiu. 

Aš atsidusau. 

— Kas tas „vandens dviratis“? 

— Tai laivelis, kuris, kaip ir dviratis, turi pedalus vietoje 
irklų. 

Nusišluosčiau ašaras. 

— Ar juo gali nuplaukti iki Afrikos? 

— Kadją pasiektum, turėtum gerokai pasidarbuoti pedalais. 

— Aš noriu išvažiuoti iš Akva Traversės. 

— Kodėl? Tau čia jau nebepatinka? 

Atidaviau jam nosinę. 

— Važiuojam į Šiaurę. 

— Kodėl nori išvažiuoti? 

— Nežinau... Man čia nebepatinka. 

Jis pažiūrėjo į tolį. 

— Mes ten nuvažiuosim. 

Nulaužiau kitą rozmarino šakelę. Ji gardžiai kvepėjo. 

— Ar esi girdėjęs apie meškėnus plovikus? 

Jis suraukė antakius: 

— Meškėnus plovikus?? 

— Taip. 

— Ne. O kasjie tokie? 

— Nesvarbu... Panašūs į lokiukus, plaunančius skalbinius... 
Bet gal jų išvis nėra. 

Tėtis atsistojo ir pasirąžė. 

— Na, klausyk, aš einu vidun, turiu pasikalbėti su Serdžu. 
Gal nori pažaisti? Netrukus valgysim. 

Jis atidarė duris ir jau buvo bežengjiąs vidun, bet staiga sustojo. 

— Mama paruošė lakštinių makaronų. Vėliau jos atsiprašyk, 
gerai? 

Tuo metu parvažiavo Feličė. Jis sustabdė 127-uką dulkių de- 
besyje ir iššoko iš jo taip, tarsi viduj jį būtų užpuolęs vapsvų 
spiečius. 

— Feliče! - sušuko tėtis. - Valandėlei užeik pas mane. 

Feličė linktelėjo. Eidamas pro mane, kumštelėjo į nugarą ir 
paklausė: 

— Na, kaip laikaisi, šikniuk? 

Dabar Filipas buvo vienas. 


Kibiras buvo pilnas išmatų. Prikaistuvis — tuščias. 

Filipas tebegulėjo įsisukęs galvą į antklodę. Nė nepastebė- 
jo, kaip nusileidau į duobę. 

Jo kulkšnis atrodė dar prasčiau - labiau ištinusi ir violetinė. 
Ją buvo apipuolusios musės. 

Priėjau arčiau. 

— Ei, ar girdi? — Jis nekrustelėjo, regis, neišgirdo manęs. — 
Ei, ar girdi? — Priėjau dar arčiau. - Ar girdi? 

Jis atsiduso. 

— Taip. 

Vadinasi, tėtis jam nenupjovė ausų. 

— Tu vardu Filipas, tiesa? 

— Taip. 

Visą kelią mintyse kartojau, ką jam sakysiu. 

— Atėjau tau pasakyti kai ką labai svarbaus. Na... Tavo moti- 
na sako, kad myli tave. Ir dar sako, kad jai trūksta tavęs. Ji tai 
pasakė vakar. Per televiziją. Per žinias. Pasakė, kad nesijau- 
dintum... Ir kad jai reikia ne tik tavo ausų, bet tavęs viso... 

Tyla. 

— Ar girdėjai, ką sakiau? 

Tyla. 

Pakartojau. 

— Tai va... Tavo motina sako, kad myli tave. Ir dar sako, kad 
jai trūksta tavęs. Ji tai pasakė vakar per televiziją. Pasakė, kad 
nesijaudintum. Ir kad jai reikia ne tik tavo ausų. 

— Mano mama mirusi. 

— Kaip mirusi? 

Jis vėl pakartojo iš po antklodės: 

— Mano mama mirusi. 

— Ką tu šneki? Ji gyva. Mačiau ją vakar per televiziją. 

— Ne, mirusi. 

Pridėjau ranką prie širdies. 

— Prisiekiu sesutės Marijos galva, ji gyva. Mačiau ją vakar 
per televiziją. Ji atrodė gerai. Šviesiaplaukė. Sulysusi. Truputį 
susenusi... Tačiau graži. Sėdėjo aukštame rudos spalvos krės- 
le. Dideliame. Kaip karalių. Už jos nugaros kabojo paveikslas 
su laivu. Juk visa tai tiesa, ar ne? 

— Taip. Paveikslas su laivu... 

Jis kalbėjo tyliai, žodžius slopino antklodė. 

— O tu turi elektrinį traukinuką. Su garvežiu ir kaminu. Aš 
mačiau jį. 

— Jau nebeturiu. Jis sulūžo. Auklytė jį išmetė. 

— Auklytė? Kas toji auklytė? 

— Liliana. Ji taip pat mirusi. Pepinas irgi. Ir tėtis miręs. Ir 
močiutė Ariana mirusi. Ir mano brolis. Visi mirę. Visi mirę ir 
gyvena duobėse kaip ši. Vienoje jų esu aš. Visur duobės. Pa- 
saulis - vieta, pilna duobių su negyvėliais. Net mėnulio rutulys 
pilnas duobių su daugybe kitų mirusiųjų. 

— Netiesa. 

Uždėjau jam ranką ant pečių. 

— Aš nematau jokių duobių. Mėnulis man atrodo normalus. 
Ir tavo motina gyva. Aš mačiau ją. Turi manęs išklausyti. 

Jis valandėlę tylėjo, paskui paklausė: 

— Tada kodėl ji neateina pas mane? 

Aš papurčiau galvą: 

— Nežinau. 

— Kodėl ji manęs nepasiima? 

— Nežinau. 

— O kodėl aš čia? 

— Nežinau. 

Paskui pasakiau - taip tyliai, kad jis negalėjo išgirsti: ,, Tave 
čia uždarė mano tėtis“. 

Jis spyrė man. 

— Tu niekad nieko nežinai. Atstok nuo manęs. Tu - ne ange- 
las sargas. Tu blogas. Eik iš čia. 

Ir pravirko. 

Nežinojau, ką daryti. 

— Aš nesu blogas. Aš su tuo neturiu nieko bendra. Tik ne- 
verk. Prašau tavęs... 

Jis tebesispardė. 

— Eik. Eik iš čia. 

— Paklausyk... 

— Eik šalin! 

Aš pašokau. 

— Atėjau čia dėl tavęs, dukart sukoriau tokį kelią, o tu varai 
mane šalin. Gerai, išeisiu, bet jei išeisiu, daugiau negrįšiu. Nie- 
kada. Liksi čia vienas amžinai ir jie nupjaus tau abi ausis. 

Griebiau virvę ir pradėjau ropštis į viršų. Girdėjau, kaip jis 
verkia. Atrodė, dūsta. 

Išlipęs iš duobės, sviedžiau: 

— Ir aš nesu tavo angelas sargas! 

— Palauk... 

— Ko nori? 

— Pasilik... 

— Ne. Tu liepei išlipti ir aš išlipau. Ir viso gero. 

— Prašau tavęs. Pasilik. 

— Ne! 

— Prašau. Tik penkias minutes. 

— Gerai. Penkias minutes. Bet jei apsimetinėsi bepročiu, aš 
išeisiu. 

— Neapsimetinėsiu. 

Vėl nusileidau žemyn. Jis palietė mano koją. 

— Kodėl tu neišlendi iš po šios antklodės? — paklausiau ir 
atsiklaupiau šalia. 

— Negaliu. Aš aklas. 

— Kaip „aklas“? 

— Negaliu atmerkti akių. Noriu atsimerkti, bet negaliu. Tam- 
soje matau. Tamsoje aš ne aklas. - Jis padvejojo. - Žinai, jie 
man sakė, kad tu grįši. 

— Kas? 

— Meškėnai plovikai. 

— Liaukis su tais meškėnais! Tėtis man sakė, kad jų nėra. 
Nori gerti? 

— Taip. 

Atidariau portfelį ir ištraukiau butelį. 

Štai. 

— Eikš čionai. - Jis pakėlė antklodę. 

Aš susiraukiau. 

— Po antklode? 

Man buvo šlykštoka. Tačiau bent vieną dalyką tikrai pama- 
tysiu — ar jis dar su ausimis. 

Jis ėmė mane čiupinėti. 

— Kiek tau metų? 

Braukė pirštais man per nosį, burną, akis. 

Manęs vos neištiko stabas. 

— Devyneri. O tau? 

— Devyneri. 

— Kada tu gimei? 

— Rugsėjo dvyliktą. O tu? 

— Lapkričio dvidešimtą. 

— Kuo tu vardu? 

— Mikelė. Mikelė Amitranas. Kurią klasę lankai? 

— Ketvirtą. O tu? 

— Ketvirtą. 

— Tą pačią. 

— Tą pačią. 

— Aš noriu gerti. 

Padaviau jam butelį. 

Jis atsigėrė. 

— Skanus. Nori? 

Atsigėriau ir aš. 

— Ar galiu pakelti antklodę? 

Maniau, padvėsiu nuo karščio ir smarvės. 

— Truputį. 

Nutraukiau antklodę tiek, kad galėčiau kvėpuoti ir matyti 
jo veidą. 

Jis buvo juodas. Purvinas. Šviesūs ploni plaukai buvo susi- 
maišę su žemėm ir susiviję į kietus sausus mazgus. Lūpos juo- 
dos ir suskeldėjusios. Šnervės užkimštos snargliais ir šašais. 

— Ar galiu tau nuprausti veidą? —- paklausiau. 

Jis ištiesė kaklą, pakėlė galvą ir iškamuotose lūpose pasiro- 
dė šypsena. Visi jo dantys buvo pajuodę. 

Nusivilkau marškinėlius, sudrėkinau vandeniu ir ėmiau 
šluostyti jam veidą. 

Tose vietose, kurias perbraukdavau drėgnais marškinėliais, 
oda likdavo balta, tokia balta, kad atrodė permatoma, panaši 
į virtą žuvį. Pirma nušluosčiau kaklą, paskui skruostus. 

Kai sudrėkinau akis, jis tarė: 

— Švelniau, man skauda. 

— Pasistengsiu. 

Man nepavyko atitirpinti šašų. Jie buvo kieti ir stori. Tik 
žinojau, kad jie panašūs į šunšašius. Kai juos nuvalai, šunys vėl 
pradeda matyti. Drėkinau ir minkštinau juos tol, kol pastebė- 
jau, kaip vienas vokas kilstelėjo, paskui greitai vėl nusileido. 
Tik akimirka, bet jos užteko, kad šviesos spindulys skaudžiai 
užgautų jam akį. 

— Aaaaaa! — suriko jis ir tarsi strutis paslėpė galvą po ant- 
klode. 

Stipriai papurčiau jį. 

— Matai? Matai? Tu ne aklas! Tu visai ne aklas! 

— Aš negaliu būti atsimerkęs! 

— Nes esi visą laiką tamsoje. Bet tu matai, tiesa? 

— Taip! Tu esi mažas. 

— Aš nesu mažas. Man devyneri. 

— Tavo plaukai juodi. 

— Taip. 

Buvo labai vėlu. Man reikėjo grįžti namo. 
— Na, dabar turiu eiti. Grįšiu rytoj. 
Paslėpęs galvą po antklode, paklausė: 

— Pažadi? 

— Pažadu. 


Kai senis įėjo į mano kambarį, rado mane labai užsiėmusį - 
kūriau planus, kaip apmulkinti pabaisas. 

Būdamas mažas visada sapnuodavau pabaisas. Sapnuoju jas 
ir dabar, suaugęs, bet man nepavyksta jų apmulkinti. 

Jos laukdavo, kol užmigsiu, paskui imdavo mane gąsdinti. 

Tačiau vieną naktį sugalvojau būdą, kaip nesapnuoti koš- 
marų. 

Aš radau vietą, kur tas baisias beformes būtybes uždaryti, 
kad galėčiau ramiai išsimiegoti. 

Atsipalaiduodavau ir laukdavau, kol apsunks vokai, ir kai 
jau būdavau begrimztąs į miegą, tada, kaip tik tą akimirką, 
įsivaizduodavau, kaip matau jas visas žengiančias šlaitu. Kaip 
per Švč. Mergelės procesiją Lučinjane. 

Visas. Žiežulą raganą, kuprotą ir susiraukšlėjusią. Vilkola- 
kį keturiom kojom, suplėšytais drabužiais ir baltom iltim. Bai- 
dyklės šešėlį, šliaužiantį tarp akmenų tarsi gyvatė. Lavonų val- 
gytoją Lozorių, kurį puola musių spiečiai ir ryja kirminai. Žmo- 
gėdrą, milžiną mažom akim ir gurkliu, didžiuliais batais su pilnu 
maišu vaikų ant pečių. Čigonus, panašius į lapes būtybes, vaikš- 
čiojančias vištų kojom. Vyrą su lanku: tokį tipą elektrinės spal- 
vos kombinezonu su švieslankiu, kurį jis gali nusviesti labai 

labai toli. Žmogų-žuvį, gyvenantį jūros gelmėse ir nešiojantį 
ant pečių savo motiną. Vaiką-aštuonkojį, gimusį su čiuptuvais 
vietoj rankų ir kojų. 

Jie žygiuodavo visi kartu. Kaži kokio neaiškaus tikslo link. 
Atrodydavo siaubingai. Tačiau iš tikrųjų niekas nesustodavo 
jų pasižiūrėti. 

Staiga pasirodydavo autobusas, visas auksinis, su varpeliais 
ir spalvotom šviesytėm. Ant jo stogo spygaudavo megafonas: 
„Ponai ir ponios, prašom į šį troškimų autobusą! Lipkit į šį 
nuostabų autobusą, kuris dykai nuveš jus visus į cirką! Šian- 
dien cirkas nemokamas! Lipkit! Lipkit!“ 

Pabaisos, apsidžiaugusios tokia netikėta proga, lipdavo į au- 
tobusą. Tą akimirką įsivaizduodavau, kad mano pilvas atsive- 
ria, ilgas pjūvis plačiai prasižioja, ir jie ramiai sueina vidun. 
Tie mulkiai tikėdavo, jog tai cirkas. O aš užtraukdavau žaizdą 
ir pagaudavau juos. Kad nesapnuočiau blogų sapnų, dabar man 
tereikėdavo susidėti rankas ant pilvo ir užmigti. 

Jau buvau veik pagavęs juos į spąstus, bet staiga įėjęs senis 
išblaškė mano mintis. Atitraukiau nuo pilvo rankas ir baidyk- 
lės išsilakstė. Užsimerkiau ir apsimečiau miegąs. 

Senis kėlė baisų triukšmą. Kažko ieškojo lagamine. Dūsavo 
ir kosėjo. 

Užsidengiau galvą ranka ir ėmiau stebėti, ką jis daro. 

Šviesos spindulys apšvietė dalį kambario. Senis sėdėjo ant 
Marijos lovos. Išdžiūvęs, susikūprinęs ir niūrus. Rūkė. Kai už- 
traukdavo dūmą, matydavau, kaip jo didelė kumpa nosis ir 
įkritusios akys nusidažo raudonai. Jutau dūmų ir odekolono 
kvapą. Kartais senis papurtydavo galvą. Paskui sušnarpšdavo, 
tarsi su kažkuo ginčydamasis. 

Pradėjo rengtis. Nusitraukė batus, kojines, kelnes, marški- 
nius. Liko tik su apatinukėm. Oda suglebusi, kybanti ant ilgų 

kaulų, tarsi prisiūta. Pro langą išmetė cigaretę. Nuorūka din- 
go naktyje tarsi degantis lavos gabalėlis. Senis pasileido plau- 
kus ir tapo panašus į seną sergantį Tarzaną. Tada išsitiesė l0- 
voje. 

Dabar jo nemačiau, bet jis buvo arti. Mažiausiai per metrą 
nuo mano kojų. Jei ištiestų ranką, galėtų sugriebti mano kulkš- 
nį. Susirangiau į kamuolį it ežys. 

Turiu stengtis neužmigti. Jei užmigsiu, jis mane pagriebs. 
Reikia ką nors sugalvoti. Prismaigstyti į lovą vinių. Tada neuž- 
migčiau. 

Jis atsikrenkštė. 

— Čia galima padvėsti nuo karščio. Kaip tu ištveri? 

Aš lioviausi kvėpavęs. 

— Žinau, kad nemiegi. 

Jis nori mane apgauti. 

— Tu mažas šelmis... Aš tau nepatinku, ar ne? 

Ne, tu man nepatinki! - norėjau atsakyti. Bet negalėjau. Ma- 
ne marino miegas. O jei ir nebūtų marinęs, nebūčiau drįsęs 
atsakyti. 

— Mano vaikai irgi manęs nemylėjo. 

Paėmė nuo grindų butelį, kurį mama buvo jam padėjusi, ir 
porą kartų gurkštelėjo. 

- Šiltas kaip myžalai, - nusiskundė. - Jų turėjau du. Vienas 
gyvas, bet tarsi miręs. Kitas miręs, bet tarsi gyvas. Gyvasis var- 
du Džulianas. Jis vyresnis už tave. Bet gyvena ne Italijoje. Iš- 
važiavo. Į Indiją... Prieš penkerius metus. Ten gyvena bendruo- 
menėje. Jie prifarširavo jam smegeninę visokių nesąmonių. 
Jis nusiskuto galvą. Dėvi oranžinės spalvos drabužius ir laiko 
save indu. Mano, kad žmogus gyvena daugelį gyvenimų. Nar- 
kotizuojasi kaip šuo ir dvės kaip šuo. Tenai. Ir, žinoma, aš tik- 
rai nesitrenksiu jo parsivežti... 

Jam užėjo kosulio priepuolis. Sauso kosulio. Tokio, kuris 
drasko plaučius. Atsikvapstęs kalbėjo toliau: 

— Frančeskas mirė prieš penkerius metus. Spalio mėnesį jam 
būtų sukakę trisdešimt dveji. Jis buvo šaunus vaikis, aš mylė- 
jau jį. - Užsidegė dar vieną cigaretę. - Vieną dieną Frančes- 
kas susipažino su mergina. Mačiau ją, ji man nepatiko. Iš pir- 
mo žvilgsnio nepatiko. Gyrėsi esanti gimnazijos mokytoja. Kek- 
šytė... Išsidažiusi blondinė... pusslavė. Slavai patys blogiausi. 
Suvystė jį kaip saldainiuką. Pati buvo vargšė, pamatė Frančes- 
ką ir prisvilo prie jo, nes Frančeskas šaunus vaikinas, dosnus, 
vienas iš tų, ant kurio galop visi ima jodinėti. Nežinau, ką toji 
merga jam padarė, bet jis tapo tikra mazgote. Vėliau žmonės 
man pasakojo, kad ta kekšė susiuostė su kažkokiu magu. Su 
kažkokia šiukšle, kuris neva ją apžavėjęs. Tiedu jį ir iškrušo. 
Iščiulpė energiją. Jis sulyso. Buvo gražus žaliūkas, 0 virto griau- 
čiais, nebesilaikė ant kojų. Vieną dieną ateina pas mane ir sa- 
ko: aš vedu. Nebuvo ką daryti. Mėginau jam įrodyti, kad toji 
mergina jį pražudys, bet ką padarysi, juk tai jo gyvenimas. Juo- 
du susituokė. Ir išvyko į povestuvinę kelionę automobiliu. Va- 
žiavo Pozitano ir Amalfio link, prie jūros. Praeina dvi dienos, 
bet jis neskambina. Nieko keista, sakau, juk tai jų medaus mė- 
nuo. Paskambins. Paskambina, bet žinai iš kur? Iš Sorento nuo- 
vados. Jie sako, kad turiu nedelsdamas atvažiuoti. Klausiu, ko- 
dėl. Jie negalį man pasakyti telefonu. Jei norįs sužinoti, turiu 
nuvažiuoti tenai. Jie sako - dėl sūnaus. O kaip aš, po velnių, 
ten važiuosiu? Negaliu važiuoti. Jei mane patikrins, aš žuvęs. 
Jie manęs ieškojo, nes vengiau bausmės. Būtų uždarę. Papra- 
šiau, kad paskambintų vienas pažįstamas. Geras draugelis. Tai- 
gi draugelis skambina ir paskui man sako, kad mano sūnus 
miręs. Kaip „miręs“? Tada vaikinas paaiškina, kad jis nusižu- 
dęs, nušokęs nuo skardžio. Kad nuplasnojęs du šimtus metrų 

ir tėškęsis į uolas. Mano sūnus? Frančeskas nusižudė? Gal jie 
tyčiojasi iš manęs? Aš negalėjau ten važiuoti. Tada nusiunčiau 
jo pusprotę motiną pažiūrėti, kas atsitiko. 

— O kas atsitiko? — išsprūdo man. 

— Anot jų, Frančeskas sustojęs šalikelėje pasigėrėti panora- 
ma. Ji sėdėjusi automobilyje, jis nufotografavęs ją, paskui per- 
žengęs sienelę ir nušokęs žemyn. Nutotografuoti savo žmoną, 
paskui šokti žemyn? Vaikinas pasakojo, kad mano sūnus buvo 
rastas susiplojęs it blynas ant uolų su išlindusiu iš klyno pim- 
palu ir kamera ant kaklo. Vadinasi, vaikinas, kuris nori nusi- 
žudyti, nufotografuoja savo žmoną, išsitraukia iš kelnių pim- 
palą ir šoka žemyn? Argi ne kvaila? Aš žinau, kaip viskas bu- 
vo... Toji panorama - ne svarbiausia. Frančeskas sustojo, nes 
norėjo šlapintis, bet nenorėjo myžti ant kelio. Todėl peržengė 
sienelę, nusišlapino, ir tada toji kekšė jį nustūmė. Bet niekas 
manimi netiki. O juk užtenka kažkam tave kepštelėt vienu pirš- 
tu, ir tu jau gatavas. Miręs. 

— Kodėl? 

— Geras klausimas. Kodėl? Nežinau. Pinigų jis visiškai ne- 
turėjo. Iš tikrųjų nežinau. Nemiegu naktim ir galvoju apie tai. 
Bet kekšė už tai sumokėjo. Aš ją... Na gerai, nekalbėkim apie 
tai, jau vėlu. Labanakt. 

Išmetė pro langą cigaretę, išsitiesė lovoje ir po dviejų minu- 
čių jau miegojo, 0 po trijų ėmė knarkti. 


Kai pabudau, senio jau nebebuvo. Paliko nepaklotą lovą, 
suglamžytą „Dunhill“ pakelį, apatinukes ant grindų ir pustuš- 
tį butelį vandens. 

Buvo karšta. Cypė cikados. 

Atsikėliau ir pažvelgiau į virtuvę. Mama lygino drabužius ir 
klausėsi radijo. Sesutė žaidė ant grindų. Uždariau duris. 

Senio lagaminas gulėjo po lova. Atidariau jį ir pažvelgiau 
vidun. 

Drabužiai. Kvepalų buteliukas. Butelis „Stock 84“. Cigare- 
čių blokas. Nedidelis aplankas, pilnas nuotraukų. Pirmoje — 
aukštas liesas vaikinas mechaniko kombinezonu. Jis šypsojo- 
si. Panėšėjo į senį. Frančeskas — tas, kuris nušoko nuo skar- 
džio nuogu pimpalu. 

Aplanke taip pat buvo laikraščių iškarpų. Apie Frančesko 
mirtį. Ir net Žmonos nuotrauka. Ji panėšėjo į televizijos šokė- 
ją. Taip pat aptikau mokyklinį sąsiuvinį linijomis su spalvotu 
plastiko viršeliu. Atverčiau. Pirmame puslapyje buvo parašy- 
ta: šis sąsiuvinis priklauso Filipui Kardučiui. Ketvirta klasė. 

Pirmieji puslapiai buvo išplėšti. Perverčiau sąsiuvinį. Jame 
buvo diktantų, santraukų ir rašinys. 


Papasakok, ką veikei sekmadienį 


Sekmadienį parvažiavo tėtis. Mano tėtis dažnai gyvena Ame- 
rikoje ir retkarčiais grįžta namo. Jis turi vilą su baseinu ir tram- 

plinu, ten taip pat yra meškėnų plovikų. Jie gyvena sode. Aš turiu 
eiti per jį. Amerikoje jis gyvena dėl darbo, ir kai grįžta namo, 
visada parveža man dovanų. Šįkart parvežė tokių teniso rakečių, 
ant kurių atsistojęs gali vaikščioti sniegu. Be jų nugrimztum, gal 
net mirtum. Kai išvažiuosiu į kalnus, būtinai jas prisitaisysiu, kad 
galėčiau vaikščioti per sniegą. Tėtis man pasakojo, kad tokias 
šliūžes naudoja eskimai. Eskimai gyvena Šiaurės ašigalyje, jie 
taip pat tuni ledo namus. Juose nėra šaldytuvų, nes šaldytuvai 
būtų nereikalingi. Jie valgo daug ruonių, kartais pingvinų. Tėtis 
sakė kada nors nusivešiąs ten ir mane. Aš paklausiau, ar su mu- 
mis gali važiuoti ir Pepinas. Pepinas - mūsų sodininkas, jis turi 
nukarpyti visus medžius, o žiemą surinkti visus lapus iš pievos. 
Pepinui mažiausiai šimtas metų, ir vos tik jis pamato kokį auga- 
lą, tuoj pat jį nukerpa. Jis labai pavargsta ir vakare turi pasišildyti 
kojas karštame vandenyje. Jeigu jis nuvažiuotų su mumis į Šiau- 
rės ašigalį, ten neturėtų ko veikti, nes ten nėra augalų, tik sniegas. 
Ten jis pailsėtų. Tėtis sakė pagalvosiąs, ar Pepinas gali vykti su 
mumis. Nuvažiavę į oro uostą, visi - aš, tėtis ir mama - nuėjome 
valgyti į restoraną. Juodu kalbėjosi apie tai, kur aš turėčiau lan- 
kyti vidurinę mokyklą - Pavijoje ar Amerikoje. Aš nieko nesa- 
kiau, bet man labiau patinka Pavija, nes čia mokosi visi mano 
draugai. Amerikoje galėčiau žaisti su meškėnais plovikais. Pa- 
valgę grįžome namo, aš pavalgiau dar kartą ir nuėjau gulti. Štai 
ką veikiau sekmadienį. Namų darbus jau buvau padaręs šešta- 
dienį. 


Užverčiau Filipo sąsiuvinį ir padėjau į aplanką. 

Lagamino dugne gulėjo susuktas rankšluostis. Išvyniojau jį 
ir pamačiau pistoletą. Kurį laiką Žiūrėjau į jį. Didelis, juoda 
medine buože. Kilstelėjau. Labai sunkus. Gal net užtaisytas. 
Padėjau jį į vietą. 

„Vaikydamasis drugį po laukus, aš užmiršau visus dienos 
vargus“, - kažkas dainavo per radiją. 

Mama šoko, dainavo ir sykiu lygino drabužius. „Ir kai ma- 
niau, kad jį jau pagavau, aš netikėtai pargriuvau“. 

Mama atrodė gerai nusiteikusi. Visą savaitę buvo piktesnė 
už pasiučiausią šunį. 

Dabar laiminga kimiu vyrišku balsu pritarė radijui: „Bet kvai- 
la frazė, dviprasmybė staiga man nerimą sukėlė...“ 

Išėjau iš kambario sagstydamasis kelnaites. Ji man nusišyp- 
sojo. 

- Štai ir jis! Ponaitis, kuris nemiega su svečiais... Laba die- 
na! Nagi pabučiuok man į skruostą. Noriu, kad karštai mane 
pabučiuotum. Noriu pažiūrėti, ar moki karštai bučiuoti. 

— O tu mane pagausi? 

— Taip, taip! Pagausiu. 

Aš įsibėgėjau, šokau jai į glėbį, ji mane pagavo ir pabučiavo 
į skruostą. Paskui suspaudė ir keliskart apsuko. Aš irgi pabu- 
čiavau ją daug kartų. 

— Aš irgi! Aš irgi noriu! - suspiegė Marija. Ji išmetė lėles į 
orą ir prisiglaudė prie mūsų. 

— Dabar mano eilė. Mano eilė. 

— Eik iš čia, - pavijau ją šalin. 

— Mikele, nebūk toks. - Mama apglėbė ir Mariją. - Abu! - 
Ir dainuodama visa gerkle ėmė suktis po kambarį. „I0j par- 
duotuvėj tiek dėžučių - žalių, raudonų ir gražučių...“ 

Iš vienos pusės į kitą. Iš vieno šono į kitą. Kol galop visi 
sugriuvom ant sofos. 

— Paklausykit... Širdis. Paklausykit... kaip... miršta... jūsų mo- 
tinos... širdis. — Ji buvo uždususi. Mes uždėjome ranką ant krū- 
tinės. Po delnu tratėjo būgnas. 

Gulėjome vienas šalia kito, suvirtę ant pagalvių. Paskui ma- 
ma pasitaisė plaukus ir paklausė: 

— Na, ar Serdžas tavęs šiąnakt nesuvalgė? 

— Ne. 

— Ar netrukdė tau miegoti? 

— Ne. 

— Knarkė? 

— Taip. 

— Kaip jis knarkė? Parodyk man. 

Pabandžiau užknarkti kaip Serdžas. 

— Bet taip kriuksi paršai. Taip kriuksi kiaulės. Marija, paro- 
dyk, kaip knarkia tėtis. 

Ir Marija pavaizdavo, kaip knarkia tėtis. 

— Jums nieko neišeina. Dabar aš pabūsiu tėčiu. 

Ji užknarkė visai kaip tėtis. Su švilpesiu. 

Mes gardžiai prisijuokėme. 

Ji atsistojo ir timptelėjo žemyn suknelę. 

— Einu, pašildysiu tau pieno. 

Aš paklausiau: 

— O kur tėtis? 

— Išvažiavo su Serdžu... Sakė, kitą savaitę nusiveš mus prie 
jūros. Ir visi eisim į restoraną valgyti moliuskų. 

Mudu su Marija ėmėme stryksėti ant sofos. 

— Prie jūros! Prie jūros! Valgyti moliuskų! 

Mama pažiūrėjo į laukus, paskui uždarė langines. 

— Tikėkimės. 

Ėmiau valgyti pusryčius. Ant stalo stovėjo biskvitinis pyra- 
gas. Suvalgiau jo du gabalėlius dažydamas į pieną. Niekam 
nematant atsipjoviau dar vieną, suvyniojau į servetėlę ir įsiki- 
šau į kišenę. 

Filipas labai apsidžiaugs. 

Mama nukraustė stalą. 

— Baigęs valgyti nunešk pyragą Skardačonėms. Užsivilk šva- 
rius marškinėlius. 

Mama buvo puiki kulinarė. Kai kepdavo pyragus, makaro- 
nus ar duoną orkaitėje, visada iškepdavo jų daugiau ir par- 
duodavo Salvatorės mamai. 

Išsivalęs dantis apsivilkau marškinėlius su Olimpinių žaidy- 
nių emblema ir išėjau į lauką, nešinas kepamąja skarda. 


Vėjo nebuvo. Saulė pylė karštą šviną ant namų. 

Marija sėdėjo laiptų šešėlio lopinėly su Barbėm. 

— O tu ar moki statyti namus lėlėms? 

— Žinoma. - Niekad jų nestačiau, bet tai tikriausiai nesudė- 
tinga. - Tėčio sunkvežimyje yra didelė dėžė. Galima ją supjaus- 
tyti ir padaryti namelį. Paskui nudažyti. Bet dabar neturiu lai- 
ko. Man reikia eiti pas Salvatorę. — Ir išėjau į gatvę. 

Lauke nieko nebuvo. Tik dulkėse kapstėsi vištos ir po sto- 
gais šaudė kregždės. 

Iš daržinės sklido triukšmas. Priėjau artyn. Feličės 127-uko 
gaubtas buvo pakeltas, automobilis pasviręs į vieną šoną. Iš 
po jo kyšojo didžiuliai juodi kareiviški batai. 

Kai Feličė būdavo Akva Traversėje, jis visada krapštydavosi 
prie automobilio. Plaudavo jį. Tepdavo. Šluostydavo dulkes. 
Net buvo nupiešęs ant jo viršaus didelę juodą dryžę kaip ant 
Amerikos policininkų automobilių. Jis išardydavo variklį, pas- 
kui neįstengdavo jo surinkti arba pamesdavo kokį varžtą ir 
turėdavo pėdinti į Lučinjaną jo pirkti. 

— Mikele! Mikele, eikš čia! - sušuko Feličė iš po automobilio. 

Aš sustojau. 

— Ko nori? 

— Padėk man. 

— Negaliu. Turiu atlikti mamos pavedimą. 

Norėjau atiduoti pyragą Salvatorės mamai, šokti ant Kle- 
daro ir lėkti pas Filipą. 

— Eikš čia... 

— Negaliu... Turiu padaryti vieną darbą. 

Jis įniršo: 

— Jei neprieisi, užmušiu... 

— Ko nori? 

— Įstrigau. Negaliu pajudėti. Kol gulėjau, blia, po automo- 
biliu, atsikabino vienas ratas. Guliu apačioje jau beveik pus- 
valandį! 

Pažiūrėjau į gaubtą ir pro variklį pamačiau tepalais išterlio- 
tą juodą veidą ir raudonas, nevilties kupinas akis. 

— Gal pakviesti tavo tėvą? 

Jaunystėje Feličės tėvas buvo mechanikas. Ir kai Feličė im- 
davo knebinėtis apie automobilį, jis baisiausiai siusdavo. 

— Gal išprotėjai? Jis man nutrauks kiaušius... Padėk tu. 

Galėjau nueiti ir palikti jį gulėti. 

Apsidairiau aplink. 

— Nė nesvajok... Aš vis tiek išsikrapštysiu, o kai išsikrapšty- 
siu, perlaušiu tave kaip saldymedžio lazdelę. Iš tavęs liks tik 
kapas, kad tavo tėvai turėtų kur nešti gėles, - niršo Feličė. 

— Ką turiu daryti? 

— Paimk skrystį iš mašinos ir pastatyk šalia rato. 

Padėjau skrystį šalia rato ir pasukau rankeną. Automobilis 
lėtai pasikėlė. 

Feličė ėmė riaumoti iš džiaugsmo: 

- Štai taip! Taip! Aš išlaisvintas! Šaunuolis! 

Jis išsirangė iš po automobilio. Jo marškiniai buvo ištepti 
juodu tepalu. Ranka persibraukė plaukus. 

— Maniau, kad mirsiu, susižalojau stuburą. Ir viskas dėl to 
apsišikėlio romiečio! 

Keikdamasis ėmė lankstytis. 

— Dėl senio? 

— Taip, nekenčiu jo. - Jis atsistojo ir pradėjo spardyti kuku- 
rūzų maišus. - Sakiau jam, kad negaliu ten užvažiuoti su auto- 
mobiliu. Ant to kelio man visada sugenda amortizatoriai, bet 
jam nusišvilpt. Kodėl pats ten nevažiuoja savo suknistu mer- 
sedesu? Kodėl negali pats? Daugiau neištversiu. Nedaryk to, 
nedaryk ano. Dusyk išdėjo mane į šuns dienas už tai, kad porą 
kartų buvau nuvažiavęs prie jūros. Buvo daug geriau, kai to 
šikniaus čia nebuvo. Bet aš pasitraukiu. - Jis sudavė kumščiu į 
traktorių ir išėjo laužydamas medines dėžes. - Jei dar sykį iš- 
vadins mane idiotu, taip jam vošiu, kad prilips prie sienos. O 
dabar... kaip po perkūnais aš ten nusigausiu... - Jis atsitokėjo 
ir prisiminė mane. Griebė už marškinėlių ir kone prisiplojo 
nosimi man prie veido. - Ir niekam nepasakok, ką tau sakiau, 
supratai? Jei sužinosiu, kad išpliurpei bent žodelį, nupjausiu 
tau pimpalą ir suvalgysiu su brokoliais... - Išsiėmė iš kišenės 
lenktinį peilį. Jo geležtė iššoko per du centimetrus nuo mano 
nosies galo. - Supratai? 

— Supratau, - burbtelėjau. 

Jis partrenkė mane ant žemės. 

— Niekam! O dabar išnyk! - Ir ėmė žingsniuoti po daržinę. 

Pasiėmiau pyragą ir dėjau į kojas. 


Skardačonių šeima buvo pati turtingiausia Akva Traversėje. 

Salvatorės tėvas, advokatas Emilijus Skardačonė, valdė be- 
galę žemių. Jam dirbo daugybė žmonių, ypač per javapjūtę. 
Suplaukdavo jų iš visur ir iš toli. Ir sunkvežimiais, ir pėstute. 

Net tėtis, prieš tapdamas sunkvežimio vairuotoju, dirbdavo 
pas advokatą Skardačonę sezonininku. 

Norėdamas patekti į Salvatorės namus, pirma turėdavai 

įveikti kaldintos geležies vartelius, pereiti kvadratiniais krū- 
mais apsodintą kiemą, praeiti pro nepaprastai aukštą palmę 
ir akmeninį fontaną su raudonomis žuvytėmis, užkopti mar- 
muriniais laiptais aukštomis pakopomis ir tik tada pasiekda- 
vai tikslą. 

Vos tik įėjęs vidun patekdavai į tamsią belangę ir tokį ilgą 
koridorių, kad juo būtum galėjęs važinėtis dviračiu. Vienoje 
koridoriaus pusėje ėjo virtinė miegamųjų, kitoje pusėje buvo 
svetainė: didžiulis kambarys su lubose ištapytais angelais ir 1]- 
gu blizgančiu stalu, iš visų pusių apstatytu kėdėmis. Tarp dvie- 
jų paveikslų auksiniais rėmais stovėjo indauja, pilna puodukų, 
brangių taurių ir nuotraukų su uniformuotais vyrais. Įėjimą 
saugojo šarvais apsitaisęs viduramžių riteris, vienoje rankoje 
laikantis vėzdą su vinių prikalinėtu rutuliu. Tuos šarvus advo- 
katas nusipirko Gubijo mieste. Jų nebuvo galima liesti, nes 
galėjo parvirsti. 

Dieną langinės niekada nebūdavo atidaromos. Net žiemą. 
Todėl kambariuose trenkė plėkais ir senu medžiu. Jauteisi tarsi 
bažnyčioje. 

Ponia Skardačonė, Salvatorės motina, buvo pusantro met- 
ro ūgio storulė, kuri plaukus visada slėpė po tinkleliu. Jai nuo- 
lat skaudėdavo ištinusias, panašias į dešreles kojas, todėl iš 
namų ji išeidavo tik per Kalėdas ir Velykas, kai važiuodavo 
pas Lučinjano kirpėją. Jos ir sesers Lučilos gyvenimas bėgo 
virtuvėje, vieninteliame šviesiame kambaryje visuose namuo- 
se, apgaubtas garų ir troškinių kvapo. 

Jos panėšėjo į dvi ruones. Kartu lenkdavo galvą, kartu plo- 
davo rankom. Dvi storos, nuolatinės gyvenamosios vietos pri- 
jaukintos ruonės. Visą dieną seserys praleisdavo nudrengtuo- 
se krėsluose, nenuleisdamos akių nuo tarnaitės Antonijos, kad 
ši nepadarytų kokios klaidos ar per daug nesiilsėtų. 

Viskas turėjo būti sutvarkyta ir paruošta iki to laiko, kai ad- 
vokatas Skardačonė grįš iš miesto. Bet advokatas niekada ne- 
grįždavo. O jei grįždavo, norėdavo tuojau pat išvažiuoti. 


— Lučila! Lučila, žiūrėk, kas atėjo! - sušuko Leticija Skar- 
dačonė, pamačiusi mane žengiant į virtuvę. 

Teta Lučila pakėlė galvą nuo siuvamosios mašinos ir nusi- 
šypsojo. Abipus nosies jai buvo likę pora į butelio dugną pa- 
našių įspaudų, todėl jos mažos akutės priminė du švininius 
žvejo grimzdus. 

— Mikele! Mano gražuoli Mikele! Ką tu mums atnešei? Py- 
rago? 

— Taip, ponia. Prašom. — Ir padaviau jai saldumyną. 

— Duok jį Antonijai. 

Antonija tuo metu sėdėjo prie stalo ir farširavo ankštinius 
pipirus. 

Antonija Amirati, aštuoniolikmetė tarnaitė, buvo liesa, bet 
ne džiūsna. Kai ši raudonplaukė mėlynakė mergina buvo dar 
visai maža, jos tėvai Žuvo autoavarijoje. 

Priėjau prie Antonijos ir atidaviau pyragą. Ji paglostė man 
galvą viršutine plaštakos puse. 

Antonija man labai patiko, ji buvo graži, ir aš būčiau mielai 
susižiedavęs su ja, bet ji man buvo per sena, be to, Lučinjane 
turėjo vaikiną, televizijos antenų montuotoją. 

— Argi tavo mama ne šaunuolė? - tarė Leticija Skardačonė. 

— Ir tokia graži! - pridūrė teta Lučila. 

— Ir tu labai gražus vaikas. Argi jis ne gražus, Lučila? 

— Labai gražus. 

— Antonija, argi ne gražuolis mūsų Mikelė? Jei būtų suau- 
gęs vaikinas, ar tekėtum už jo? 

Antonija nusijuokė: 

— Tekėčiau nors dabar. 

Teta Lučila sugnybo man skruostą ir vos jo nenuplėšė. 

— O tu pats ar vestum Antoniją? 

Išraudau tarsi vėžys ir papurčiau galvą. 

Abi patenkintos seserys pratrūko juoktis ir niekaip negalė- 
jo liautis. 

Paskui Leticija Skardačonė paėmė nedidelį maišelį. 

— Čia yra drabužių, kurie Salvatorei jau per maži. Imk juos. 
Jei kelnės per ilgos, aš jas patrumpinsiu. Imk, suteik man ma- 
lonumą. Pažiūrėk, kaip atrodai. 

Būčiau mielai juos paėmęs. Jie buvo kaip nauji, bet mama 
sakydavo, kad mes iš nieko neimame išmaldos. O ypač iš tų 
žmonių. Sakydavo, kad mano drabužiai kuo puikiausi. Ir tik ji 
sprendžianti, kada juos keisti. 

— Ačiū, ponia. Bet negaliu. 

Teta Lučila atidarė skardinę dėžutę ir suplojo rankomis. 

— Žiūrėkit, ką aš turiu. Medaus karamelių! Ar mėgsti me- 
daus karameles? 

— Labai, ponia. 

— Vaišinkis. 

Saldainių galėjau imti. Mama apie juos niekada nieko neži- 
nojo, nes aš visus suvalgydavau. Tad pasiėmiau jų atsargai. Pri- 
sigrūdau pilnas kišenes. 

Leticija Skardačonė pridūrė: 

— Ir pavaišink savo sesutę. Kai kitą kartą ateisi, atsivesk ir ją. 

Tarsi papūga pakartojau: 

— Ačiū, ačiū, ačiū... 

— Prieš išeidamas užsuk pasisveikinti su Salvatore. Jis savo 
kambaryje. Bet būk gerutis, ilgai neužtruk, nes jam reikia skam- 
binti pianinu. Šiandien jis turi pamoką. 

Išėjęs iš virtuvės, perėjau niūrų koridorių su tamsiais bal- 
dais. Praėjau Nuncijaus kambarį. Jis buvo užrakintas. 

Vieną kartą buvau radęs jį atdarą ir įėjau vidun. 

Kambaryje nieko nebuvo, tik aukšta lova su geležiniais tu- 
rėklais ir odiniais diržais. Kambario viduryje grindų plytelės 
buvo subraižytos ir sugadintos. Kai eidavai priešais rūmus, ma- 
tydavai, kaip Nuncijus Žžingsniuoja pirmyn ir atgal, nuo durų 
iki lango. 

Advokatas darė viską, kad jį pagydytų — vieną kartą net bu- 
vo nuvežęs pas popiežių Pijų, bet Nuncijus griebė Švč. Merge- 
lės skulptūrėlę ir numetė ant grindų. Vienuoliai išvijo jį iš baž- 
nyčios. Atsidūręs beprotnamyje, niekad daugiau negrįžo į Ak- 
va Traversę. 

Turiu važiuoti pas Filipą, pažadėjau jam. Turiu nunešti jam 
pyrago ir karamelių. Tačiau dabar karšta. Jis palauks. Juk, šiaip 
ar taip, nuo to niekas nepasikeis. Be to, noriu truputį pabūti 
su Salvatore. 

Pro jo kambario duris išgirdau pianino garsus. 

Pasibeldžiau. 

— Kas ten? 

— Mikelė. 

— Mikelė? 

Jis atidarė duris, apsidairė aplink tarsi ieškomas nusikaltė- 
lis, įstūmė mane kambarin ir užsirakino iš vidaus. 

Salvatorės kambarys buvo didelis ir neapstatytas, aukšto- 
mis lubomis. Prie vienos sienos stovėjo pianinas. Prie kitos — 
lova, tokia aukšta, kad įlipti į ją galėjai tik kopėtėlėmis. Ir 
dar stovėjo ilga knygų spinta su daugybe knygų, sudėtų pagal 
viršelių spalvą. Žaislus jis laikė komodoje. Pro sunkią baltą 
užuolaidą skverbėsi saulės spindulys. Jo šviesoje mirguliavo 
dulkės. 

Kambario viduryje ant grindų gulėjo žalia „Subbuteo“ ge- 
lumbė. Ant jos - plastikiniai „Juventus“ ir Turino „FC“ ko- 
mandų žaidėjai. 

Jis paklausė: 

— Ką čia veiki? 

— Atnešiau pyrago. Ar galiu pabūti su tavim? Tavo motina 
sakė, kad dabar tau pamoka... 

— Taip. Pasilik, - jis nuleido balsą, - bet jei jos pastebės, kad 
neskambinu, neduos man ramybės. - Paėmė plokštelę ir už- 
dėjo ant grotuvo. - Dabar jos manys, kad skambinu aš. - Ir 
rimtai pridūrė: - Šopenas. 

— O kas tas Šopenas? 

— Vienas iš geriausių. 

Mudu su Salvatore buvome to paties amžiaus, bet jis atrodė 
vyresnis. Iš dalies todėl, kad buvo aukštesnis už mane, iš da- 
lies dėl to, jog visada vilkėjo švarius marškinius ir mūvėjo ilgas 
kelnes su kantu. Be to, visada kalbėjo ramiu tonu. Jos vertė jį 
skambinti pianinu, kartą per savaitę pas jį atvažiuodavo mo- 
kytojas iš Lučinjano, ir nors jis nekentė muzikos, niekada ne- 
siskųsdavo, tik pridurdavo: „Bet kai užaugsiu, mesiu ją“. 

— Gal pažaisi su manim? - paklausiau. 

„Subbuteo“ buvo mano mėgstamiausias žaidimas. Žaidžiau 
ne per geriausiai, bet dievinau jį. Žiemą su Salvatore rengda- 
vome begalinius turnyrus, leisdavome ištisas popietes sprig- 
tuodami mažus futbolininkus. Salvatorė žaisdavo ir vienas. Šo- 
kinėdavo nuo vieno gelumbės krašto prie kito. Kai nežaisda- 
vo „Subbuteo“, kambaryje išrikiuodavo tūkstančius švininių 
kareivėlių, jie užimdavo visas grindis, kad neturėdavai kur 
žingsnio žengti. Ir kai galop visi kareivėliai būdavo surikiuoti 
geometrinėmis voromis, jis imdavo juos po vieną perstatinėti. 
Valandų valandas rikiuodavo ištisas kareivių armijas, o pas- 

kui, kai Antonija pranešdavo, kad vakarienė patiekta, vėl tvar- 
kingai juos sudėdavo į batų dėžes. 

— Žiūrėk, — tarė jis man ir ištraukė iš stalčiaus aštuonias ža- 
lio kartono dėžutes. Kiekvienoje jų buvo po futbolo koman- 
dą. - Žiūrėk, ką man padovanojo tėtis. Parvežė iš Romos. 

— Visas? 

Advokatas tikrai turtingas, kad gali išleisti tiek pinigų. 

Kasmet gimimo dienos ir Kalėdų proga prašydavau tėčio ir 
kūdikėlio Jėzaus padovanoti man „Subbuteo“, bet nieko iš to 
neišeidavo — jie manęs neišgirsdavo. Turėjau tenkintis viena 
komanda. Be futbolo aikštės ir vartų. Ir toji komanda priklau- 
sė Antrajai lygai. Būčiau meilijęs eiti pas Salvatorę su savo 
komanda, nes buvau tikras, kad jei toji komanda būtų mano, 
žaisčiau geriau ir taip dažnai nepralaimėčiau. Rūpinčiausi sa- 
vo žaidėjais ir įveikčiau Salvatorę. 

Jis jau turėjo keturias komandas. Ir šit tėvas jam padovano- 
jo dar aštuonias. 

O kodėl man nieko? 

Todėl, kad tėčiui aš visai nerūpiu, ir nors jis sakė, kad mane 
myli, tai netiesa. Padovanojo tą kvailą Venecijos laivą, kurį 
galima laikyti tik ant televizoriaus. Aš negaliu jo paliesti. 

Norėjau dar vienos komandos. Kad tėvas jam padovanojo 
keturias — bala nematė, bet kad aštuonias? Dabar iš viso jų 
turi dvylika. 

Jei turės viena mažiau, kas pasikeis? 

Pasmailinau balsą ir sušnabždėjau: 

— Gal padovanotum vieną man? 

Salvatorė suraukė antakius ir ėmė žingsniuoti po kambarį. 
Paskui tarė: 

— Man labai gaila, mielai tau duočiau vieną, bet negaliu. Jei 
sužinos tėvas, kad tau padovanojau, supyks. 

Netiesa. Argi jo tėvas tikrina komandas? Salvatorė šykštus. 

Jei galėčiau jam duoti ką nors mainais, gal ir jis duotų, bet 
nieko neturėjau. 

Ne, vieną dalyką turėjau. 

— Jei pasakysiu tau paslaptį, ar duosi vieną? 

Salvatorė kreivai žvilgtelėjo į mane. 

— Kokią paslaptį? 

— Neįtikėtiną. 

— Jokia paslaptis neprilygsta komandai. 

— Manoji prilygsta. - Aš pabučiavau abu smilius. - Prisiekiu. 

— Ojei paskui paaiškės, kad mane apgavai? 

— Nepaaiškės. Bet jei pasakysi, kad apgavau, aš tau grąžin- 
siu komandą. 

— Manęs nedomina paslaptys. 

— Žinau. Bet ši - nepaprasta. Dar niekam jos nesakiau. Jei 
sužinos Kiaušas, ims šokinėti iš džiaugsmo... 

— Tada pasakyk ją Kiaušui. 

Bet dabar buvau pasirengęs viskam. 

— Net imčiau „Lanerossi Vicenza“. 

Salvatorė išpūtė akis. 

— Imtum net „Lanerossi Vicenza“? 

— Taip. 

„Lanerossi Vicenza“ komandos mudu nekentėme. Ji nešė 
nelaimę. Jei žaisdavai su ja, visada prakišdavai. Nė vienas iš 
mudviejų su šia komanda dar nebuvome laimėję. Be to, joje 
vienas žaidėjas buvo be galvos, kitas suklijuotas, o vartininkas 
visas sulinkęs. 

Salvatorė valandėlę pamąstė ir galop nusileido: 

— Sutinku. Bet jei tavo paslaptis niekam tikusi, nieko negausi. 

Ir tada papasakojau jam viską. Kaip iškritau iš medžio. Ir 
apie duobę. Ir apie Filipą. Ir apie jo pamišimą. Ir apie jo skau- 

dančią koją. Ir apie smarvę. Ir apie jį saugantį Feličę. Ir apie 
tėtį ir senį, kurie jam norėjo nupjauti ausis. Ir apie Frančeską, 
kuris nukrito nuo skardžio atsegtu klynu ir nuogu pimpalu. Ir 
apie motiną televizijoje. 

Apie viską. 

Patyriau saldžiausią pasaulyje jausmą. Kaip tą dieną, kai su- 
valgiau pilną lėkštę persikų su sirupu. Paskui man buvo bloga, 
atrodė, sprogsiu, pilve įvyko žemės drebėjimas, net pakilo karš- 
tis, ir mama pirma man skėlė antausį, paskui palenkė mano 
galvą virš unitazo ir sugrūdo du pirštus į gerklę. Ir aš išvėmiau 
visą toną geltono rūgštaus mutinio. O išsivėmęs vėl pradėjau 
gyventi. 

Man kalbant Salvatorė abejingai tylėjo. 

Baigiau taip: 

— Be to, jis nuolat vapa apie kažkokius meškėnus plovikus, 
kurie esą plauna skalbinius. Aiškinau jam, kad tokių gyvūnų 
išvis nėra, tačiau jis manęs neklauso. 

— Bet meškėnų yra. 

Aš išsižiojau ir jau nebesusičiaupiau. 

— Kaip „yra“? Mano tėvas sakė, kad nėra. 

— Jie gyvena Amerikoje. 

Jis paėmė Didžiąją gyvūnų enciklopediją ir ėmė sklaidyti 
lapus. 

- Štai jis. Žiūrėk. 

Padavė man knygą. 

Joje buvo spalvota kažkokio gyvūno, panašaus į lapę, nuo- 
trauka. Baltu snukučiu, su savotiška juoda Zoro kauke aplink 
akis. Bet jis buvo plaukuotesnis už lapę ir trumpesnių kojų, 
kuriomis galėjo viską imti. Letenėlėse laikė obuolį. Labai mie- 
las gyvūnėlis. 

— Vadinasi, jų yra ir tai... ne pramanas... 

— Ne. - Salvatorė perskaitė: „Meškėnai (Procyonidae), plėš- 
riųjų būrio žinduolių šeima. Sistemiškai artimi lokiams. Kūno 
masė apytikriai 0,8—-160 kg. Uodega iki 70 cm ilgio, skersai 
dryžuota. Vaikščiodami remiasi visomis letenomis. Pirštai ilgi, 
lankstūs. Šiaurės Amerikoje paplitęs Procyon lotori - „meškė- 
nas plovikas“. Jo plaukai tankūs, pilki. Gyvena miškuose, ge- 
rai laipioja. Aktyvus naktį. „Meškėnu ploviku“ vadinamas dėl 
keisto įpročio nusiplauti maistą prieš ėdant“. 

— Jie plauna ne skalbinius, o maistą... Taigi. - Aš buvau pri- 
blokštas. 

— O ašjam pasakiau, kad jų išvis nėra... 

Salvatorė paklausė: 

— O kodėl jie laiko jį ten? 

— Todėl, kad nenori atiduoti motinai. - Griebiau jam už rie- 
šo. - Norėtum jį pamatyti? Galime tuoj pat ten nuvažiuoti. Ar 
norėtum? Aš Žinau trumpesnį kelią... Ilgai neužgaištume. 

Salvatorė neatsakė. Sudėjo žaidėjus į dėžutes ir suvyniojo 
žalią „Subbuteo“ aikštelę. 

— Na? Ar norėtum? 

Jis pasuko raktą ir atidarė duris. 

— Negaliu. Tuoj ateis mokytojas. Jei neišmoksiu pratimų, jis 
pasiskųs toms moterims ir jos man išūš ausis. 

— Kaip? Tu nenori jo pamatyti? Tau nepatiko mano paslaptis? 

— Nelabai. Aš nemėgstu pamišėlių duobėse. 

— Ar duosi man „Vicenza“? 

- Imk. Šiaip ar taip, ji man šlykšti. 

Jis įspaudė man į rankas dėžutę, išstūmė iš kambario. Ir 
uždarė duris. 


Myniau pedalus, važiavau kalvos link ir nieko nesupratau. 
Kaip jam gali nerūpėti vaikas, surakintas grandinėmis duobė- 
je? Salvatorė pasakė, kad mano paslaptis jam šlykšti. 

Nereikėjo nieko pasakoti. Veltui atskleidžiau jam savo pa- 
slaptį. O ką laimėjau? „Lanerossi Vicenza“ — komandą, ne- 
šančią nelaimę. 

Aš esu blogesnis už Judą, pralošusį Jėzų už trisdešimt dina- 
rų. Dievas žino, kiek komandų galima nupirkti už trisdešimt 
sidabrinių. 

Pasikišau dėžutę po kelnaičių juosmeniu. Ji buvo man šlykš- 
ti. Jos kampai smigo į odą. Norėjau ją išmesti, bet neturėjau 
drąsos. 

Ak, jei galėčiau susigrąžinti laiką! Tada atiduočiau pyragą 
poniai Sakardačonei ir išeičiau iš tų namų nepasimatęs su 
Salvatore. 


Taip skuodžiau į šlaitą, kad atsidūręs viršuje vos nesusivė- 
miau. 

Dviratį palikau šlaito papėdėje ir paskutinę atkarpą įvei- 
kiau bėgdamas per kviečius. Atrodė, man iš krūtinės išlėks 
širdis. Norėjau kuo greičiau nusigauti pas Filipą, bet turėjau 
griūti po medžiu ir palaukti, kol atsikvapstysiu. 

Pasijutęs geriau, apsižvalgiau, ar netoliese nėra Feličės. Nie- 
ko. Įėjau vidun ir pasiėmiau virvę. 

Nustūmiau į šoną gofruotą lakštą ir pašaukiau: 

— Filipai! 

— Mikele! - Filipas nekantriai suspurdėjo. Jis manęs laukė. 

— Aš atėjau. Matai? Ar matai, kad atėjau? 

— Aš Žinojau, kad ateisi. 

— Tau pasakė meškėnai? 

— Ne. Šiaip žinojau. Juk žadėjai. 

— Tu teisus. Tokių meškėnų iš tikrųjų esama. Apie juos per- 
skaičiau vienoje knygoje. Net mačiau jų nuotrauką. 

— Gražus, ar ne? 

— Labai. Ar tu matei bent vieną? 

— Taip. Girdi? Girdi, kaip jie švilpia? 

Aš negirdėjau jokio švilpimo. Ką gi, jis iš tikrųjų pamišęs. 

— Na, jau eini? 

Jis davė ženklą lipti. 

Aš griebiau virvę. 

— Tuojau. 

Virve nučiuožiau žemyn. 

Prikaistuvis pilnas vandens. Filipas suvyniotas į šlykščią ant- 
klodę, bet nupraustas. Jie sutvarstė jam kulkšnį. Nuo kojos 
dingo grandinė. 

— Jie tave nuprausė! 

Jis nusišypsojo. Dantų jie jam neišvalė. 

— Kas tave nuprausė? 

Viena ranka buvo prisidengęs akis. 

— Kirminų valdovas ir jo tarnai nykštukai. Jie sulipo čia ir 
išprausė mane. Pasakiau jiems, kad jie gali mazgoti mane, kiek 
nori, bet kad tu vis tiek juos pagausi, kad jie gali bėgti, kur tik 
nori, bet tu vis tiek juos persekiosi kilometrų kilometrus ir 
niekad nepavargsi. 

Griebiau jam už riešo. 

— Ar pasakei jiems mano vardą? 

— Kokį vardą? 

— Mano. 

— O kuo tu vardu? 

— Mikelė... 

— Mikelė? Ne. 

— Bet ką tik pavadinai mane Mikele. 

— Ne, tavo vardas ne Mikelė. 

— O koks? 

— Dolores. 

— Aš ne Dolores. Aš Mikelė Amitranas. 

— Na, jei taip sakai... 

Pamaniau, kad jis tyčiojasi iš manęs. 

— Bet ką gi tu pasakei kirminų valdovui? 

— Pasakiau, kad jį pagaus angelas sargas. 

Aš lengviau atsidusau. 

— Bravo. Tu jiems pasakei, kad aš esu angelas sargas. — Iš- 
ėmiau pyragą iš kišenės. - Žiūrėk, ką tau atnešiau. Jis sutru- 
pėjo... 

Jis šoko prie manęs net nespėjus baigti sakinio. Išplėšė iš 
rankų tai, kas buvo likę iš pyrago, susigrūdo viską į burną, pas- 
kui užsimerkęs ėmė ieškoti trupinių. Apgrabaliojo mane ran- 
komis. 

— Dar! Dar! Duok dar! - šaukė ir draskė mane nagais. 

— Daugiau neturiu. Prisiekiu. Pala... - Užpakalinėje trumpi- 
kių kišenėje turėjau saldainių. - Štai. Imk. 

Vyniojo juos iš popieriaus, kramtė ir neįsivaizduojamai grei- 
tai rijo. 

— Dar! Dar! 

— Ir taip daug daviau. 

Jis nenorėjo patikėti, kad daugiau nieko neturiu, ir vis dar 
ieškojo trupinių. 

— Rytoj atnešiu dar. Ko nori? 

Jis ėmė kasytis galvą. 

— Aš... noriu... noriu... duonos. Duonos su sviestu. Su svies- 
tu ir uogiene. Ir su kumpiu. Ir sūrio. Ir šokolado. Ir labai storo 
sumuštinio. 

— Pažiūrėsiu, ko yra namuose. 

Atsisėdau. Filipas vis graibstėsi man apie kojas ir stengėsi 
nuauti sandalus. 

Staiga man šovė mintis. 

Jis be grandinės. Laisvas. Aš galiu išnešti jį į lauką. 
Paklausiau: 

— Ar nori išeiti iš čia? 

— Išeiti? Kur? 

— [ lauką. 

— Į lauką? 

— Taip. Į lauką. Iš šitos duobės. 

Jis patylėjo, paskui paklausė: 

— Iš duobės? Kokios duobės? 

— Iš šitos. Iš šios duobės. Iš čia, kur mudu dabar esame. 
Jis papurtė galvą. 

— Duobių nėra. 

— O čia kas - ne duobė? 

— Ne. 

— Taip, taip, čia duobė, pats sakei. 

— Kada sakiau? 


— Sakei, kad pasaulis pilnas duobių su numirėliais. Kad net 


mėnulis pilnas duobių. 

— Tu klysti. Aš taip nesakiau. 
Man trūko kantrybė. 

— Tai kur tada mudu esame? 
— Vietoje, kur laukiama. 

— Ko laukiama? 

— Kada pateksim į rojų. 


Jis savotiškai buvo teisus. Jeigu šioje duobėje liktum visą 
gyvenimą, mirtum, ir tavo siela nuskristų į rojų. O jei ginčytu- 


meis su Filipu, tavo mintys visiškai susimaišytų. 


— Nagi eikš. Išnešiu tave į lauką. - Aš pakėliau jį, bet jis 
visas įsitempė ir ėmė drebėti. - Gerai jau, gerai. Mes niekur 


neisime. Nusiramink. Aš tau nieko bloga nedarysiu. 
Jis įkišo galvą po antklode. 

— Lauke nėra oro. Lauke aš dūstu. Aš nenoru į lauką. 

— Netiesa. Lauke labai daug oro. Aš visąlaik būnu lauke ir 
nedūstu. Kaip čia yra? 

— Tu - angelas. 

Reikia atvesti jį į protą. 

— Gerai manęs klausyk. Vakar tau prisiekiau, kad grįšiu, ir 
grįžau. Dabar prisiekiu, kad jei išeisi į lauką, tau nieko neatsi- 
tiks. Turi tikėti manimi. 

— O kodėl turiu eiti į lauką? Man gerai ir čia. 

Tada pamelavau: 

— Nes lauke rojus. Turiu nunešti tave į rojų. Aš angelas, tu 
miręs, ir aš turiu nunešti tave į rojų. 

Filipas valandėlę galvojo. 

— Tikrai? 

— Tikrai. 

— Tada einam. 

Ir jis pradėjo spygauti. 

Pamėginau jį pastatyti, bet sulinkusios kojos jo nelaikė. Jei 
neprilaikydavau, kaipmat griūdavo. Galop aprišau jam klubus 
virve. Paskui apvyniojau galvą antklode. 

Tada jis nurimo. 

Išsiropščiau į viršų, paskui ėmiau tempti jį. Buvo per sun- 
kus. Kabojo per dvidešimt centimetrų nuo žemės visas įsitem- 
pęs ir persikreipęs, o aš stovėjau viršuje su virve per petį, pa- 
linkęs į priekį, bejėgis užtempti jį į viršų. 

— Padėk man, Filipai. Aš nebegaliu. 

Bet jis buvo sunkus kaip akmuo, ir virvė man slydo iš ran- 
kų. Žengiau žingsnį atgal, ir virvė atsileido. Jis palietė žemę 
kojomis. 

Pasilenkiau ir pažvelgiau žemyn. Jis gulėjo aukštielninkas, 
išvertęs pilvą, su antklode ant galvos. 

— Ar viskas gerai, Filipai? 

— Ar aš jau išlipau? —- paklausė. 

— Luktelėk. 

Apibėgau namą ieškodamas lentos, baslio, ko nors, kas man 
pagelbėtų. Tvarte radau senas apsilaupiusias, pusiau sulaužy- 
tas duris. Atsitempiau į kiemą. Norėjau jas nuleisti į duobę ir 
įkalbinti Filipą išsiropšti jomis į viršų. Pastačiau prie duobės 
krašto, bet jos išsprūdo man iš rankų ir perlūžo pusiau. Pabiro 
aštrūs šipuliai. Visas medis buvo suėstas kirminų. Iš tų durų 
nebuvo jokios naudos. 

— Mikele? - pašaukė mane Filipas. 

— Minutėlę! Palauk minutėlę! - sušukau, pakėliau šitų pra- 
keiktų durų gabalą virš galvos ir sviedžiau ant kopėčių. 

— Kopėčios? 

Taip, jos stovėjo čia pat, už dviejų metrų nuo duobės krašto. 
Gražiausios pasaulyje žaliai dažytos kopėčios gulėjo ant gebe- 
nės, dengiančios tinko ir žemių krūvą. Jos visąlaik stovėjo čia, 
tik aš jų nemačiau. Štai kaip jie nusileisdavo žemyn. 

— Aš radau kopėčias! — sušukau Filipui. Paskui paėmiau jas 
ir nuleidau į duobę. 


Nutempiau jį į miškelį, po medžiu. Čia čiulbėjo paukščiai. 
Čirškė cikados. Čia buvo pavėsis, čia gardžiai kvepėjo drėgna 
žeme ir samanomis. 

Paklausiau: 

— Ar galiu nuimti tau antklodę nuo veido? 

— O ar mes saulėje? 

— Ne. 

Jis nenorėjo jos nusiimti, bet galop pavyko įtikinti jį, kad 
leistų užrišti akis mano marškinėliais. Buvo laimingas, tai by- 
lojo jo šypsena. Vėjelis glamonėjo odą, ir tai jam labai patiko. 

Aš paklausiau: 

— Kodėl jie tave uždarė toje skylėje? 

— Nežinau. Neprisimenu. 

— Nieko neprisimeni? 

— Aš tiesiog joje atsidūriau. 

— O ką prisimeni? 

— Kad buvau mokykloje. - Jis lingavo galvą. - Tai prisimenu. 
Buvo gimnastikos pamoka. Paskui išėjau į lauką. Tada sustojo 
baltas automobilis, ir aš atsidūriau čia. 

— O kur tu gyveni? 

— Modiljanio gatvėje, 36. Toji gatvė sudaro kampą su Kava- 
lieriaus d'Arpino gatve. 

— Kur ji yra? 

— Pavijoje. 

— Italijoje? 

— Taip. 

— Čia irgi Italija. 

Jis nutilo. Pamaniau, užmigo, bet netrukus vėl paklausė: 

— Kas čia per paukščiai? 

Apsidairiau aplink. 

— Žvirbliai. 

— Esi tikras, kad ne šikšnosparniai? 

— Ne. Šikšnosparniai dieną miega, be to, jie leidžia visai ki- 
tokius garsus. 

— Užtat skraidančios lapės skraido net dieną ir čiauškia kaip 
paukščiai. Ir sveria daugiau kaip kilogramą. Ir jeigu jos nutu- 
pia ant plonų šakų, nukrinta ant žemės. Mano manymu, tai 
skraidančios lapės. 

Po istorijos su meškėnais nedrįsau praverti burnos — gal 
Amerikoje yra ir skraidančių lapių. Paklausiau: 

— Ar tu buvai Amerikoje? 

— Vakar mačiau mamą. Ji pasakė, kad negali manęs pasiim- 
ti, nes yra mirusi. Mirusi su visa mano šeima. Antraip, pasakė 
ji, atvažiuočiau pas tave tuojau pat. 

Užsikimšau ausis. 


— Filipai, jau vėlu. Turiu tave nunešti į duobę. 

— Ar aš tikrai galiu grįžti į duobę? 

— Taip. 

— Tada gerai. Grįžtam. 

Pusvalandį jis tylėjo su mano marškinėliais užrištomis aki- 
mis. Kartais jo kaklas ir burna įsitempdavo, rankų ir kojų pirš- 
tus sutraukdavo tarsi koks tikas. Atrodė užburtas ir sustingęs, 
tarsi klausytųsi, kaip skraido lapės. 

— Apkabink mano kaklą. 

Jis apkabino, o aš jį nutempiau iki duobės. 

— Dabar nusileisime kopėčiomis. Laikykis manęs. 

Leistis buvo sunku. Filipas taip stipriai spaudė man kaklą, 
kad nebegalėjau kvėpuoti, neįstengiau įžiūrėti kopėčių skersi- 
nių ir turėjau juos čiuopti kojomis. 

Kai pasiekėme duobę, buvau išbalęs kaip drobė ir vos alsa- 
vau. Paguldžiau jį kampe. Užklojau antklode, pagirdžiau ir pa- 
aiškinau: 

— Dabar labai vėlu. Aš turiu eiti. Tėtis mane užmuš. 

— O aš liksiu čia. Bet tu būtinai atnešk man sumuštinių. Ir 
kepto viščiuko. 

— Viščiuką mes valgome sekmadieniais. Šiandien mama ver- 
da mėsos kukulių. Ar mėgsti kukulius'? 

— Su pomidorais? 

— Taip. 

— Labai mėgstu. 

Man buvo gaila jį palikti. 

— Gerai, aš einu... 

Jau buvau begriebiąs už kopėčių skersinio, bet staiga kaž- 
kas jas patraukė į viršų. 

Pakėliau akis. 

Ant duobės krašto stovėjo vyras su rudu gobtuvu ant gal- 
vos. Buvo apsirengęs kareiviškai. 

— Kukū? Kukū! Balandžiui kukū, - uždainavo jis darydamas 
piruetus. - Užkukavus gegužei sugrįžo gegužis! Atspėk, kas aš? 

— Feličė! 

- Šaunuolis! - tarė jis ir valandėlę tylėjo. - Kaip, po velnių, 
atspėjai? Palauk! Palauk minutėlę! 

Jis nuėjo ir netrukus grįžo su šautuvu ant peties. 

— Tai buvai tu! - Feličė suplojo rankomis. — Tai buvai tu, 
kekšės vaike! Man visada atrodė, kad kiekvienąkart čia kaž- 
kas vis kitaip. Iš pradžių pamaniau, jog išsikrausčiau iš proto. 
Paskui pagalvojau, gal čia lankosi kažkokia šmėkla. O, pasiro- 
do, čia tu, Mikelinas. Ačiū Dievui, nes jau buvau pradėjęs 
kraustytis iš proto. 

Pajutau, kad kažkas man suspaudė kulkšnį. Filipas. Jis buvo 
sugriebęs mano koją ir šnabždėjo: 

— Kirminų valdovas ateina ir išeina. Kirminų valdovas atei- 
na ir išeina. 

Štai kas tasai kirminų valdovas! 

Feličė pažiūrėjo į mane pro gobtuvo skylutes. 

— Susidraugavai su princu? Ar matei, kaip švariai jį numaz- 
gojau? Jis aikštijosi, bet galop aš laimėjau. O štai antklodės jis 
man nenorėjo atiduoti. 

Atsidūriau spąstuose. Mane akino pro lapiją besiskverbian- 
ti saulė. 

— Gaudyk! 

Feličės peilis įsmigo į žemę per dešimt centimetrų nuo ma- 
no sandalo ir per dvidešimt - nuo Filipo galvos. 

— Matai, koks aš taiklus? Juokais galėjau tau sutraiškyti ko- 
jos nykštį. Ir ką paskui būtum daręs? 

Neįstengiau ištarti nė žodžio. Tiesiog užklakau. 

— Ką būtum daręs be piršto? — pakartojo. - Pasakyk man. 
Nagi pasakyk! 

— Būčiau nukraujavęs ir miręs. 

— Šaunuolis! O jei šaučiau į tave iš šito, — jis parodė šautuvą, — 
kas tau atsitiktų tada? 

— Mirčiau. 

— Matai, kaip viską žinai. Na, lipk iš duobės! Vikriau! 

Feličė paėmė kopėčias ir nuleido į duobę. 

Nenorėjau lipti, bet neturėjau pasirinkimo. Jis būtų šovęs į 
mane. Tačiau aš nebuvau tikras, ar pajėgsiu išlipti - man dre- 
bėjo kojos. 

— Pala pala, - sustabdė mane Feličė. - Būk malonus, paimk 
peilį. 

Aš pasilenkiau, ir Filipas suniurnėjo: 

— Tu daugiau negrįši! 

Ištraukiau peilį iš žemės ir nusigręžęs, kad nematytų Feličė, 
pusbalsiu atsakiau: 

— Grįšiu. 

— Pažadi? 

Feličė įsakė: 

— Sulenk jį ir įsidėk į kišenę. 

— Pažadu. 

— Na, greičiau, greičiau! Lipk iš duobės, apsišikėli. Ko lauki? 

Ėmiau lipti. Filipas tebešnabždėjo: 

— Kirminų valdovas ateina ir išeina. Kirminų valdovas atei- 
na ir išeina. 

Kai jau buvau beveik išlipęs iš duobės, Feličė sugriebė ma- 
ne už kelnių ir abiem rankom it maišą nusviedė prie namo. 

Trenkiausi į sieną ir susmukau ant žemės. Mėginau keltis. Par- 
virtau ant šono. Koją ir ranką nuvėrė skausmas. Atsigręžiau. 
Feličė buvo nusiėmęs gobtuvą ir, nutaikęs šautuvą, ryžtingu 
žingsniu artėjo prie manęs. Dideli jo kareiviški batai man at- 
rodė dar didesni. 

Dabar jis mane nušaus, pamaniau. 

It sopulių maišas ėmiau šliaužti miško link. 

— Norėjai padėti jam pabėgti, tiesa? Bet apsirikai. Per anks- 
ti pradėjai skaičiuoti viščiukus. — Jis spyrė man į užpakalį. — 
Kelkis, apsišikėli. Ko šliaužioji žeme? Stokis! Gal susižeidei? — 
Jis pakėlė mane už ausies. - Dėkok Dievui, kad esi savo tėvo 
sūnus. Antraip dabar... Gerai, parvešiu tave į namučius. Tė- 
vas nuspręs, kokią bausmę tau skirti. Savo pareigą aš atlikau. 
Ėjau sargybą. Ir turėjau tave nušauti. - Jis išvilko mane į miš- 
kelį. Buvau taip išsigandęs, kad negalėjau net verkti. Klupinė- 
jau, griuvinėjau ant žemės, o jis sugriebdavo mane už ausies ir 
pastatydavo ant kojų. - Nagi, judinkis! Kelkis ir judinkis! 

Išėjome iš po medžių. 

Priešais mus iki pat dangaus driekėsi geltona ir karšta javų 
platybė. Jeigu nerčiau į kviečius, jis manęs niekad nerastų. 

Šautuvo vamzdžiu Feličė nustūmė mane prie savo 127-uko 
ir tarė: 

— O dabar atiduok peilį! 

Norėjau jį atiduoti, bet neįstengiau įkišti rankos į kišenę. 

— Leisk man! - Paėmė peilį, atidarė dureles, pakėlė sėdynę 
ir įsakė: 

— Lipk! 

Įlipau į automobilį ir pamačiau Salvatorę. 

— Salvatore! Ką tu čia?.. - kiti žodžiai įstrigo lūpose. 

Tai buvo Salvatorė. Jis šnipinėjo Feličei. 

Salvatorė pažvelgė į mane ir nusigręžė į kitą pusę. 

TIylėdamas atsisėdau ant užpakalinės sėdynės. 

Feličė įsitaisė prie vairo. 

— Brangusis Salvatore, tu tikrai padarei gerą darbą. Leisk 
man paspausti tau ranką. - Feličė griebė jo ranką. - Tu nesu- 
klydai, smalsiukas buvo ten. O aš tavim netikėjau. - Jis išlipo 
iš automobilio. - Pažadai yra pažadai. O jei Feličė Natalė ką 
pažada, savo pažadą visada ištesi. Važiuok. Tik lėtai. 

— Dabar? — paklausė Salvatorė. - O kada? Sėskis į mano 
vietą. 

Feličė įlipo į automobilį pro keleivių dureles ir Salvatorė 
pasislinko prie vairo. - Čia puiki vieta mokytis. Tiesiog va- 
žiuok nuokalne, tik kartkartėm nepamiršk paspausti stabdžių. 

Salvatorė Skardačonė pardavė mane už vairavimo pamoką. 


— Sudaužysi mano automobilį! 

Feličė šaukė ir atrėmęs galvą į priekinį stiklą stebėjo duo- 
bėtą kelią. 

— Stabdyk! Stabdyk! 

Salvatorės galva vos kyšojo virš vairo, ir jis spaudė jį taip, 
tarsi būtų norėjęs sulaužyti. 

Kai pamačiau virš savęs stovintį Feličę su nukreiptu į mane 
šautuvu, apsisiusiojau. Tai pastebėjau tik dabar. Mano kelnai- 
tės buvo šlapios. 

Automobilyje knibždėjo devynios galybės pamišusių spar- 
vų. Mes šokinėjom per kauburius, smigom į duobes. Turėjau 
įsitverti durelių rankenos. 

Salvatorė man niekad nesakė norįs vairuoti automobilį. Ga- 
lėjo paprašyti savo tėvo pamokyti važiuoti automobiliu. Juk ad- 
vokatas tenkindavo bet kokį jo norą. Kodėl paprašė Feličės? 

Man skaudėjo viską - nubrozdintus kelius, šonus, rankas ir ' 
riešą. Bet užvis labiausiai — širdį. Salvatorė ją sudaužė. 

Jis buvo mano geriausias draugas. Kartą, sėdėdami ant pup- 
medžio šakos, prisiekėme amžiną draugystę. Kartu grįždavo- 
me iš mokyklos. Jei katras išeidavo pirmas, laukdavo kito. 

Salvatorė mane išdavė. 

Mama buvo teisi sakydama, kad Skardačonės įsivaizduoja 
esą dievai, nes turi pinigų. Dar ji sakydavo, kad jeigu jie pa- 
matytų tave kariantis, nusuktų į šalį akis. O aš pats kiek kartų 
įsivaizdavau, kaip seserys Skardačonės stropiai darbuojasi sa- 
vo siuvamąja mašina prie lakiojo smėlio krašto ir kaip aš grimz- 
tu įjį, tiesiu į jas rankas ir šaukiuosi pagalbos, 0 jos mėto man 
medaus karameles ir sako negalinčios atsistoti, nes joms išti- 
nusios kojos. Tačiau mudu su Salvatore buvome draugai. 

Aš klydau. 

Siaubingai norėjau verkti, bet prisiekiau sau, kad jeigu iš 
akių puptels bent viena ašara, paimsiu senio pistoletą ir nusi- 
šausiu. Išsitraukiau iš kelnaičių „Lanerossi Vicenza“ dėžutę. 
Ji buvo minkšta nuo šlapimo. 

Padėjau ją ant sėdynės. 

Feličė sušuko: 

— Gana, sustok! Daugiau nebegaliu kęsti! 

Salvatorė staiga nuspaudė stabdžius, variklis užgeso, auto- 
mobilis trūktelėjo ir sustojo. Jei tuo metu Feličė nebūtų ištie- 
sęs rankų į priekį, būtų susitraiškęs makaulę į priekinį stiklą. 

Jis atidarė dureles ir išlipo. 

— Judinkis! 

Salvatorė tylėdamas pasislinko ant kitos sėdynės. 

Feličė griebė vairą ir tarė: 

— Brangusis Salvatore, turiu pasakyti atvirai, kad tavo vai- 
ruotojo sugebėjimai lygūs nuliui. Todėl siūlau pamiršti važia- 
vimo pamokas. Iavo ateitis - dviratis. 

Kai įvažiavom į Akva Traversę, mano sesutė, Barbara, Re- 
mas ir Kiaušas dulkėse žaidė „klases“. 

Jie pamatė mus ir liovėsi Žaisti. 

Tėčio sunkvežimio nebuvo. Nei senio automobilio. 

Feličė pastatė 127-uką pašiūrėje. 

Salvatorė it kulka išlėkė iš automobilio, griebė dviratį ir nu- 
važiavo nė nežvilgtelėjęs į mane. 

Feličė atitraukė sėdynę. 

Aš nenorėjau išlipti. 

Vieną dieną mokykloje išmušiau stiklines duris į kiemą laz- 
da, kuria paprastai naudojomės per gimnastikos pamokas. No- 
rėjau parodyti Andželui Kantiniui, klasės draugui, kad tas stik- 
las nedužus! O jis sudužo į milijoną kvadratinių kubelių. Di- 
rektorius liepė atsivesti mamą - sakė norįs su ja pasikalbėti. 

Atėjusi į mokyklą, mama pažiūrėjo į mane ir sukuždėjo į 
ausį: - Mudu atsiskaitysime vėliau. - Ji nuėjo į direktoriaus 
kabinetą liepusi man sėdėti ir laukti koridoriuje. 

Tąkart taip pat bijojau, bet toji baimė visai nebuvo panaši į 
dabartinę. Feličė viską papasakos mamai, o ji pasakys tėčiui. 
Tėtis labai supyks. Ir tada mane išsiveš senis. 

— Lipk lauk! - pakartojo Feličė. 

Sukaupiau visą drąsą ir išlipau. 

Aš gėdijausi. Mano kelnės buvo šlapios. 

Barbara prisidėjo ranką prie burnos. Remas nubėgo prie 
Kiaušo. Marija nusiėmė akinius ir nusišluostė į marškinėlius. 

Akinamai švietė saulė, aš negalėjau žiūrėti atmerktom akim. 
Už nugaros girdėjau sunkius Feličės žingsnius. Prie vieno lan- 
go sėdėjo Barbaros mama. Prie kito - Kiaušo motina. Jos ste- 
beilijosi į mane tuščiomis akimis. Būtų buvę visiškai tylu, jei 
šaižiu balseliu nebūtų pradėjęs loti Togas. Kiaušas spyrė jam į 
užpakalį, ir jis kiauksėdamas nubėgo. 

Užlipau priekiniais namo laiptais ir pravėriau duris. 

Langinės uždarytos, kambaryje beveik tamsu. Groja radi- 
jas. Sukasi ventiliatorius. Mama vienu apatinuku sėdi prie stalo 
ir lupa bulves. 

Ji pamatė, kaip aš įėjau paskui Feličę. Iš rankų jai išslydo 
peilis. Nukrito ant stalo, o nuo stalo - ant grindų. 

— Kas atsitiko? 

Feličė susigrūdo rankas į dengiamosios spalvos striukės ki- 
šenes, nunarino galvą ir tarė: 

— Jis buvo ten. Su tuo berniuku. 

Mama atsikėlė nuo kėdės, išjungė radiją, žengė vieną žings- 
nį, paskui kitą, sustojo, prisidengė rankomis veidą ir atsitūpė 
ant žemės žiūrėdama į mane. 

Aš pratrūkau raudoti. 

Ji pribėgo prie manęs ir apkabino. Stipriai prispaudė prie 
krūtinės ir pamatė, kad aš visas šlapias. Pastatė ant kėdės ir 
ėmė apžiūrinėti mano nubrozdintas rankas ir kojas, sukrešė- 
jusį kraują ant kelių. Paskui kilstelėjo marškinėlius. 

— Kas tau atsitiko? — paklausė. 

— Tai jis! Jis!.. Mane sumušė jis! —- Parodžiau į Feličę. 

Mama atsigręžė, nužvelgė Feličę nuo galvos iki kojų ir suriko: 

— Ką tu jam padarei, nevidone? 

Feličė pakėlė rankas. 

— Nieko. Ką jam padariau? Parvežiau namo. 

Mama prisimerkė. 

— Tu! Kaip tu drįsti! - Jos kaklo venos išsipūtė, balsas virp- 
čiojo. — Ką tu sau leidi? Tu sudavei mano sūnui, išpera! — Ir 
šoko ant Feličės. 

Jis atsitraukė atbulas. 

— Įspyriau jam į užpakalį. Kas čia baisaus? 

Mama norėjo jam skelti antausį. Feličė sugriebė jai už ran- 
kos, kad sutrukdytų, bet ji buvo tikra liūtė. 

— Išpera! Išpera! Aš tau akis iškabinsiu! 

— Radau jį duobėj... Norėjo išvaduoti tą berniuką. Aš jam 
nieko nepadariau. Nagi liaukis! 

Mama buvo basa, bet vis dėlto jam skaudžiai įspyrė į kiaušius. 

Vargšelis Feličė išleido keistą garsą, panašų į gargaliavimą 
arba į kriauklės skylėn garmančio vandens gurkčiojimus, užsi- 
dengė rankomis savo lytį ir suklupo. Jo veidą iškreipė skaus- 
mo grimasa, jis norėjo šaukti, bet nesušuko - plaučiuose pri- 
trūko oro. 

Aš, vis dar stovėdamas ant kėdės, lioviausi sriūbavęs. Žino- 
jau, kaip skauda, kai tau įspiria į riešutėlius. O ji įspyrė jam 
atsakomai. 

Mamos nekankino joks gailestis. Ji paėmė keptuvę iš kriauk- 
lės ir tėškė Feličei į marmūzę. Šis sustaugė lyg vilkas ir sudribo 
ant grindų. 

Mama vėl pakėlė keptuvę, norėjo jį užmušti, bet jis sugrie- 
bė jai už kulkšnies ir trūktelėjo. Mama pargriuvo. Keptuvė 
nučiuožė grindimis. Feličė puolė mamą ir užgulė visu kūnu. 

Iš nevilties sušukau: 

— Paleisk ją! Paleisk ją! Paleisk! 

Feličė sugriebė mamos rankas, atsisėdo jai ant pilvo ir ne- 
leido nė krustelėti. 

Mama draskėsi ir kandžiojosi tarytum katė. Jos apatinukas 
pasikėlė aukštyn. Pasimatė užpakalis ir juodas kuokštas tarp 
kojų. Nutrūko petnešėlė ir laukan išsiveržė krūtis - balta, di- 
delė, su tamsiu speneliu. 

Feličė sustojo ir pažiūrėjo į ją. 

Aš mačiau, kaip jis pažiūrėjo į ją. 

Nulipau nuo kėdės norėdamas jį užmušti. Užšokau jam ant 
nugaros mėgindamas pasmaugti. 

Tą akimirką įėjo tėtis ir senis. 

Tėtis puolė ant Feličės, stvėrė jam už rankos ir nutraukė 
nuo mamos. 

Feličė nusirito ant grindų, o su juo - ir aš. 

Stipriai susitrenkiau skruostą. Galvoje ėmė švilpti verdan- 
tis virdulys, o šnervėm pajutau skysčio, kuriuo dezinfekuoja- 
mi mokyklos tualetai, kvapą. Priešais akis sproginėjo geltonos 
lemputės. 

Tėtis spardė Feličę, Feličė šliaužiojo po stalu, o senis sten- 
gėsi sulaikyti tėtį - lakstė prasižiojęs vis tiesdamas rankas ir 
vartydamas kėdes. 

Man taip švilpė galvoje, kad net negirdėjau, kaip verkiu. 

Mama paėmė mane už rankos, nunešė į savo kambarį, už- 
darė alkūne duris ir paguldė ant lovos. Niekaip neįstengiau 
sutramdyti ašarų. Visą mano kūną tampė traukuliai, o veidas 
tapo violetinis. 

Ji spaudė mane glėbyje ir kartojo: 

— Nieko. Nieko. Praeis. Viskas praeina. 

Verkdamas niekaip negalėjau atplėšti akių nuo tėvo Pijaus 
nuotraukos, prismeigtos prie spintos. Vienuolis žiūrėjo į ma- 
ne ir, regis, patenkintas šypsojosi. 

Tėtis, senis ir Feličė šaukė virtuvėje. 

Paskui, trenkę durimis, visi trys išėjo iš namų. 

Ir grįžo ramybė. 

Pastogėj burkavo balandžiai. Burzgė šaldytuvas. Svirpė ci- 
kados. Dūzgė ventiliatorius. Tai buvo tyla. 

Mama paburkusiais paakiais apsirengė, išsidezinfekavo 
įdrėskimą ant peties, nuprausė, nušluostė, paguldė mane ir 
apklojo paklodėmis. Suvalgydino vieną persiką su cukrumi 
ir atsigulė šalia. Padavė man ranką. Ir nepasakė daugiau nė 
žodžio. 

Neturėjau jėgų net sulenkti piršto. Priglaudžiau kaktą jai 
prie pilvo ir užsimerkiau. 

Atsidarė durys. 

— Kaip jis? 

Tėčio balsas. 

Jis kalbėjo tyliai, tarsi gydytojas jam būtų pasakęs, kad man 
nebedaug liko gyventi. 

Mama paglostė man plaukus. 

— Jis susitrenkė galvą. Bet dabar miega. 

— O kaip tu? 

— Gerai. 

— Tikrai gerai? 

— Taip. Bet tas vaikiščias daugiau neįkels kojos į mūsų namus. 
Jei jis dar kartą palies Mikelę, pirma užmušiu jį, paskui tave. 

— Apie tai jau galvojau. O dabar turiu eiti. 

Durys užsidarė. 

Mama susirangė į kamuolį prie manęs ir sušnabždėjo į ausį: 

— Kai užaugsi, išvažiuosi iš čia ir niekad daugiau negrįši. 


Buvo naktis. 

Mama kažkur išėjo. Marija miegojo šalia manęs. Ant nakti- 
nio staliuko tiksėjo Žadintuvas. Blizgėjo gelsvos rodyklės. Pa- 
galvė kvepėjo tėčiu. Pro durų apačią skverbėsi balta šviesa. 

Ten visi ginčijosi. 

Net buvo atvykęs advokatas Skardačonė. Iš pačios Romos. 
Mūsų namuose jis lankėsi pirmą kartą. 

Tą popietę atsitiko baisių dalykų. Tokių baisių, tokių neap- 
rėpiamų, kad jie net neturėjo kada pykti ant manęs. Jie davė 
man ramybę. 

Tačiau aš ir nesijaudinau. Jaučiausi saugus. Mama mus už- 
darė savo kambaryje ir niekam neleis čia įeiti. 

Ant galvos man iššoko guzas, kurį suskausdavo, kai tik pa- 
liesdavau, bet šiaip jaučiausi gerai. Tai man nelabai patiko. 
Kai tik jie supras, kad nesergu, vėl išvarys į kambarį pas senį. 
Norėjau gulėti jų lovoje amžinai. Niekur neiti, nematyti nei 
Salvatorės, nei Filipo, nei Feličės. Juk niekas nepasikeistų. 

Girdėjau balsus virtuvėje. Senio, advokato, kirpėjo. Kiaušo 
tėvo, tėčio. Jie turėjo skambinti telefonu ir ginčijosi, ką reikė- 
tų kalbėti. 

Pakišau galvą po pagalve. 

Mačiau geležinį audrotą vandenyną, didžiulės vinių bangos 
kilo aukštyn, o varžtų purslai daužė baltą autobusą, jis tyliai 
grimzdo iškėlęs į viršų priekį, 0 jo viduje grumdėsi ir kumš- 
čiais daužėsi į langus išsigandusios pabaisos. 

Bet jos nieko negalėjo padaryti. 

Stiklai buvo nedužtantys. 


Atsimerkiau. 

— Mikele, pabusk. - Tėtis sėdėjo ant lovos krašto ir purtė 
mane už peties. - Noriu su tavimi pasikalbėti. 

Buvo tamsu, bet ant lubų plytėjo šviesos dėmė. Nemačiau 
jo akių ir negalėjau suprasti, ar jis pyksta. 

Virtuvėje tebesigirdėjo balsai. 

— Mikele, ką veikei šiandien? 

— Nieko. 

— Nekalbėk nesąmonių. 

Jis buvo įsiutęs. 

— Aš nepadariau nieko bloga. Prisiekiu. 

— Feličė tave rado su tuo berniuku. Jis sakė, kad norėjai jį 
išvaduoti. 

As pašokau. 

— Ne! Netiesa! Prisiekiu! Buvau išsitempęs jį į lauką, bet 

paskui vėl parvedžiau į vietą. Aš nenorėjau jo išvaduoti. Jis 
meluoja. 

— Kalbėk tyliau, tavo sesutė miega. 

Marija gulėjo ant pilvo, apsiglėbusi pagalvę. 

Sušnabždėjau: 

— Netiki manim? 

Jis pažiūrėjo į mane. Tamsoje jo akys blizgėjo kaip šuns. 

— Kiek kartų jį matei? 

— Tris. 

— Kiek? 

— Keturis. 

— Ar jis tave atpažintų? 

— Ką? 

— Ar atpažintų, jei tave pamatytų? 

— Ne. Jis nieko nemato. Jis laiko galvą po antklode. 

— Ar pasakei jam savo vardą? 

— Ne. 

— Ar judu kalbėjotės? 

— Ne... Na, mažai. 

— Ką jis tau pasakė? 

— Nieko. 

Jis atsistojo. Regis, norėjo išeiti, bet paskui vėl atsisėdo ant 
lovos. 

— Klausyk manęs atidžiai. Aš nejuokauju. Jei ten grįši, mirti- 
nai tave primušiu. Jei tenai grįši dar bent kartą, kiti jam paleis 
kulką į kaktą. - Jis stipriai mane papurtė. - Ir tu būsi kaltas. 

Aš suniurnėjau: 

— Daugiau ten negrįšiu. Prisiekiu. 

— Pasakyk: „Prisiekiu tavo galva, kad daugiau ten negrįšiu“. 

Aš pakartojau: „Prisiekiu tavo galva, kad daugiau ten ne- 
grįšiu“. 

— Tu prisiekei savo tėvo galva. 

Kurį laiką sėdėjo šalia manęs tylėdamas. 

Barbaros tėvas ir Feličė šaukė virtuvėje. 

Tėtis pažvelgė pro langą. 

— Užmiršk jį. Jo nebėra. Ir su niekuo nekalbėk apie jį. Nie- 
kada. 

— Supratau. Daugiau ten neisiu. 

Jis užsidegė cigaretę. 

Aš paklausiau: 

— Ar dar pyksti ant manęs? 

— Ne. Gulkis ir miegok. 

Jis stipriai užsitraukė dūmą ir atsirėmė rankomis į palangę. 
Jo blizgantys plaukai švytėjo žibinto šviesoje. 

— Bet, po perkūnais, kodėl kiti vaikai elgiasi protingai, o tu 
nuolat kažkur trankaisi ir kreti nesąmones? 

— Vadinasi, pyksti ant manęs? 

— Ne, nepykstu. Tik tu liaukis. 

Jis suėmė rankomis galvą ir sušnabždėjo: - Prakeikta ma- 
kalynė! —- Papurtė galvą. —- Yra dalykų, kurie atrodo tarsi išti- 
sos klaidos, kai tu... - Jo balsas buvo pavargęs, regėjosi, jam 
trūksta žodžių. - Pasaulis - ištisa klaida, Mikele. 

Atsistojo, pasirąžė ir ketino eiti. 

— Miegok. Aš turiu grįžti ten. 

— Tėti, ar gali man kai ką pasakyti? 

Jis išmetė cigaretę pro langą. 

— Ką? 

— Kodėl įkišot jį į duobę? Aš nelabai supratau. 

Jis griebė durų rankeną, ir aš pamaniau, kad nenori man 
atsakyti, bet jis paklausė: 

— Ar tu nenorėjai išvažiuoti iš Akva Traversės? 

— Norėjau. 


NICCOLO AMMAMNITI E AŠ NEBIJAU 159 


— Netrukus mes išvažiuosime į miestą. 

— Į kokį? 

— Šiaurėje. Ar tu patenkintas? 

Aš linktelėjau. 

Jis vėl priėjo prie manęs ir pažvelgė į akis. Iš burnos jam 
mušė vyno kvapas. 

— Mikele, dabar aš kalbėsiuosi su tavim kaip su vyru. Gerai 
klausyk. Jei tu grįši tenai, jie nužudys jį. Jie prisiekė. Daugiau 
ten nevažiuok, jei nenori, kad jį nušautų, ir jei nori, kad mes 
išvažiuotume į miestą. Ir jokiu būdu apie jį daugiau nekalbėk. 
Supratai? 

— Supratau. 

Jis pabučiavo man galvą. 

— Dabar miegok ir nesuk galvos. Ar myli savo tėvą? 

— Taip. 

— Ar nori man padėti? 

— Taip. 

— Tada viską pamiršk. 

— Gerai. 

— Dabar miegok. 

Jis pabučiavo Mariją, kuri nė nepajuto jo bučinio, ir išėjo iš 
kambario tyliai uždarydamas duris. 


Viskas buvo sujaukta. Stalas nustatytas buteliais, puodukais 
ir nešvariomis lėkštėmis. Virš maisto likučių zyzė musės. Pele- 
ninėse netilpo cigarečių nuorūkos, kėdės ir krėslai išvartyti. 
Dvokė dūmais. 

Mano kambario durys buvo praviros. Senis miegojo apsi- 
rengęs ant sesutės lovos. Viena jo ranka karojo. Gulėjo prasi- 
žiojęs. Kartais nuvaikydavo veidu ropojančią musę. Tėtis dryb- 
sojo mano lovoje, galva į sieną. Mama miegojo susirangiusi 
ant sofos. Buvo apsiklojusi balta daigstyta antklode. Iš po jos 
tebuvo matyti juodi plaukai, truputukas kaktos ir nuoga koja. 

Namų durys buvo plačiai atlapotos. Lengvas šiltas skersvė- 
jis ant komodos šiureno laikraštį. 

Užgiedojo gaidys. 

Atidariau šaldytuvą. Išsiėmiau pieną, prisipyliau stiklinę ir 
išėjau į balkoną. Atsisėdau ant laiptų ir ėmiau žiūrėti į aušrą. 

Ji buvo ryškiai oranžinės spalvos, ištepta violetine želatini- 
ne mase, nusidriekusia it vatos gumulas horizonte, bet aukš- 
čiau dangus buvo tyras ir juodas, jame dar tebespinksėjo ke- 
lios žvaigždės. 

Išgėriau pieną, pastačiau stiklinę ant laiptų ir išėjau į gatvę. 

Šalia suolo gulėjo Kiaušo sviedinys, ir aš spyriau į jį. Jis nu- 
sirito po senio automobiliu. 

Iš daržinės išlindo Togas. Jis viauktelėjo ir sykiu nusižiova- 
vo. Pasirąžė ištiesdamas nugarą ir ištempdamas užpakalines 
kojas, paskui vizgindamas uodegą atbėgo prie manęs. 

Aš atsiklaupiau. 

— Na, Togai, kaip sekasi? 

Jis sukando mano ranką ir truktelėjo. Sukando nestipriai, 
bet dantys buvo aštrūs. 

— Kur nori mane nusivesti? Kur tu nori mane nusivesti? 

Nuėjau įkandin jo į daržinę. Nuo geležinių sijų purptelėjo ir 
nuskrido balandžiai. 

Kampe ant žemės dryksojo šuns guolis - sena, pilka, visa 
skylėta antklodė. 

— Nori parodyti savo namus? 

Togas atsigulė ir užvertė aukštyn letenas. 

Supratau, ko jis nori. Pakasiau pilvą, ir jis mirksniu apmirė. 
Į dešinę, į kairę viksėjo tik jo uodega. 

Antklodė buvo panaši į Filipo. 

Pauosčiau ją. Ji dvokė kitaip. 

Šunim. 


Gulėjau lovoje ir skaičiau komiksą. 

Prasivoliojau kambaryje visą dieną. Panašiai kaip tada, kai 
turėdavau karščio ir neidavau į mokyklą. Vienu metu buvo 
užsukęs Remas paklausti, ar nenorėčiau pažaisti futbolo, bet 
atsakiau, kad ne, kad sergu. 

Mama šveitė namus tol, kol viskas ėmė blizgėti, paskui nu- 
ėjo pas Barbaros motiną. Kai tik tėtis ir senis pabudo, jie kaž- 
kur išvažiavo. 

Į kambarį įlėkė sesutė ir visa švytinti stryktelėjo ant lovos. Ji 
kažką laikė už nugaros. 

— Atspėk, ką man paskolino Barbara! 

Aš nuleidau žurnaliuką. 

— Nežinau! 

Visai neturėjau ūpo žaisti. 

Iš už nugaros Marija ištraukė Keną. Barbės vyrą, tą ilgą špa- 
ragą Su pasipūtėlio išraiška veide. 

— Dabar galime žaisti. Aš imu Paolą, o tu jį. Išrengiam juos 
ir įkišam į šaldytuvą... Ten jie galės pasiglamonėti, supratai? 

— Aš nenoriu. 

Ji nužvelgė mane nuo galvos iki kojų. 

— Kas tau yra? 

— Nieko. Netrukdyk, aš skaitau. 

— Tu baisus nuoboda! 

Ji atsiduso ir išėjo. 

Vėl įbedžiau nosį į komiksą. Tai buvo naujas numeris, jį pa- 
skolino Remas. Bet aš neįstengiau susikaupti. Sviedžiau Žur- 
nalą ant grindų. 

Galvojau apie Filipą. 

Ką dabar daryti? Pažadėjau jam, kad grįšiu, bet negaliu — 
prisiekiau tėčiui ten nevažiuoti. 

Jei nuvažiuosiu, jie nušaus jį. 

Bet kodėl? Nuvažiuočiau ne jo vaduoti, o tiesiog pasikalbė- 
ti. Ir viskas. Aš juk nedarau nieko bloga. 

Filipas manęs laukia. Toje duobėje jis vis galvoja, kada grį- 
šiu ir atnešiu mėsos kukulių. 

— Negaliu pas jį važiuoti, - garsiai ištariau. 

Kai paskutinį kartą buvau pas Filipą, pasakiau jam: „Ma- 
tai? Aš atėjau!“ Ir jis atsakė: aš Žinojau, kad ateisi. Ir tai žino- 
jęs ne iš meškėnų. „Tu man pažadėjai“. 

Užtektų penkių minučių. Paaiškinčiau jam: „Filipai, aš ne- 
galiu daugiau čia ateiti. Jei dar sykį ateisiu, jie tave nužudys. 
Atleisk, tai ne mano kaltė“. Ir jis nusiramintų. O dabar mano, 
kad daugiau nebenoriu jo matyti ir kad nesilaikau pažadų. Bet 
tai netiesa. 

Štai kokios mintys mane kankino. 

Jeigu negaliu jo aplankyti, viską jam gali paaiškinti tėtis: 
„Apgailestauju, bet Mikelė netesi savo pažado tik todėl, kad 
negali atvažiuoti. Jei jis čia pasirodytų, jie tave nužudytų. Mi- 
kelė prašė perduoti tau linkėjimų“. 

— Gana, privalau jį užmiršti! — tariau kambariui. Vėl paė- 
miau komiksą, nuėjau į tualetą, atsisėdau ant klozeto ir ėmiau 
skaityti, bet netrukus skaitymą nutraukė tėčio balsas. 

Jis šaukė mane iš gatvės. 

Ko dar jam iš manęs reikia? Buvau geras, nekėliau kojos iš 
namų. Vėl užsitempiau kelnes ir išėjau į balkoną. 

— Eikšen! Ateik! - Ženklu parodė lipti žemyn. Stovėjo šalia 
sunkvežimio. Ten taip pat buvo mama, Marija, Kiaušas ir Bar- 
bara. 

— Kas nutiko? 

Mama paaiškino: 

— Staigmena! Lipk žemyn! 

Filipas. Tėtis išlaisvino Filipą ir parvežė jį man. 

Man sustojo širdis. Strimgalviais nudundėjau laiptais. 

— Kur jis? 

— Stovėk čia. - Tėtis įlipo į sunkvežimį ir ištraukė „staig- 
meną“. 

— Na? - paklausė. 

Ir mama pakartojo: 

— Na? 


Tai buvo raudonas dviratis su vairu, panašiu į jaučio ragus. 
Ir su mažu priekiniu ratu. Ir su trim pavarom. Ir spygliuotom 
padangom. Ir su ilgu balneliu, pritaikytu sėdėti dviem Žžmo- 
nėms. 

Mama vėl paklausė: 

— Kas yra? Nepatinka? 

Aš linktelėjau. 

Prieš keletą mėnesių tokį pat dviratį buvau matęs Lučinja- 
no dviračių parduotuvėje. Bet anas buvo mažesnis, neturėjo 
mažuliuko sidabrinio žibinto, be to, jo priekinis ratas nebuvo 
mažas. Tada užėjau į parduotuvę tik jo pažiūrėti, ir pardavė- 
jas, aukštas, ūsuotas, pilka prijuoste vyras, paklausė: 

— Gražus, ar ne? 

— Labai. 

— Paskutinis. Pigus pirkinys. Kodėl tėvai tau jo nepadova- 
noja? 

— Aš labai norėčiau... 

— Tai kokia bėda? 

— Vieną jau turiu. 

- Šitą? - Paniekinamai patempęs lūpą, pardavėjas parodė į 
žibinto stulpą atremtą mano Kledarą. 

Aš pasiteisinau: 

— Kadaise jis buvo tėčio. 

— Laikas jį keisti. Pasakyk tėvams. Su tokiu gražuoliu atro- 
dysi kaip visai kitas Žmogus. 

Išėjau iš parduotuvės. Man nė netoptelėjo paklausti, kiek 
jis kainuoja. 

Bet šitas buvo daug gražesnis. Ant jo skersinio auksinėm 
raidėm buvo parašyta: „Red Dragon“. 

— Ką reiškia „Red Dragon“? - paklausiau tėčio. 

Jis gūžtelėjo pečiais ir tarė: 

— Tavo motina žino. 

Mama prisidengė delnu burną ir ėmė juoktis. 

— Gal išprotėjai? Kas tau sakė, kad moku angliškai? 

Tėtis pažiūrėjo į mane. 

— Na, ko stovi? Neketini jo išbandyti? 

— Dabar? 

— O kada? Rytoj? 

Man buvo nejauku jį bandyti visiems matant. 

— Ar galiu parsivaryti namo? 

Dviratį apsižergė Kiaušas. 

— Jei tu neišbandysi, išbandysiu aš. 

Mama plaštaka jam sušėrė per ausį. 

— Greit lipk nuo dviračio! Jis Mikelės. 

— Ar iš tikrųjų nori jį neštis viršun? — paklausė tėtis. 

— Taip. 

— Įstengsi? 

— Taip. 

— Gerai. Bet tik šiandien... 

Mama stebėjosi: 

— Gal išprotėjai, Pinai? Dviratis namuose? Jis paliks padan- 
gų pėdsakus ant grindų. 

— Mikelė elgsis atsargiai. 

Sesutė čiupo akinius, numetė ant žemės ir pratrūko raudoti. 

— Marija, tuoj pat pakelk akinius! - supyko tėtis. 

Marija susikryžiavo rankas. 

— Ne! Nepakelsiu! Tai neteisinga. Mikelei viskas, o man nieko! 

— Palauk savo eilės. 

Tėtis išėmė iš sunkvežimio paketėlį, įvyniotą į mėlyną po- 
pierių ir perrištą kaspinu. 

— Čia tau. 

Marija vėl užsidėjo akinius ir mėgino atrišti kaspiną, bet ne- 
įstengė. Tada ėmė draskyti jį dantimis. 

— Palauk. Popierius gražus, mes jį išsaugosim, - tarė mama, 
atrišo mazgą ir nuvyniojo popierių. 

Viduje buvo Barbė - su karūna ant galvos, siauručiuke bal- 
ta atlaso suknute ir nuogomis rankomis. 

Marija vos nenualpo. 

— Barbė šokėja!.. - sušuko ji ir prisispaudė prie manęs. - Ji 
supergraži. 

Tėtis užsegė sunkvežimio brezentą. 

— Dabar, vaikai, dovanų negausit dešimt artimiausių metų. 

Mudu su Marija užlipome priekiniais namų laiptais. Aš - su 
dviračiu ant peties, ji - su Barbe šokėja rankoje. 

— Graži, tiesa? - paklausė Marija apžiūrinėdama savo lėlę. 

— Taip, kaip ją pavadinsi? 

— Barbara. 

— Kodėl Barbara? 

— Nes Barbara sakė, kai ji užaugsianti didelė, tapsianti pa- 
naši į Barbę. O Barbė angliškai - Barbara. 

— O ką darysi su Vargšele? Išmesi? 

— Ne. Ji galės būti tarnaitė. - Paskui Marija pažiūrėjo į ma- 
ne ir paklausė: — Tau nepatiko dovana? 

— Patiko. Bet maniau, kad bus kai kas kita. 


Tą naktį miegojau su seniu. 

Senis įėjo į kambarį, kai aš, ką tik atsigulęs, baigiau skaityti 
„Teksą“, komiksų Žžurnaliuką. Atrodė, jo pečius prislėgė dar 
dvidešimties metų našta. Veidas buvo taip sukritęs, kad panė- 
šėjo į numirėlio. 

— Miegi? - Jis nusižiovavo. 

Užverčiau žurnaliuką ir nusigręžiau į sieną. 

— Ne. 

— O aš krintu iš klumpių. 

Jis uždegė lempą prie lovos ir pradėjo rengtis. 

— Pirmyn ir atgal sukoriau velniažin kiek kilometrų. Tiesiog 
nejaučiu nugaros. Turiu būtinai pamiegoti. — Jis pakėlė kel- 
nes, apžiūrėjo ir suraukė nosį. - Metas įsigyti naujų drabužių. 

Nusitraukė pusbačius ir kojines ir padėjo ant palangės. 

Pasirausė lagamine, išsiėmė butelį „Stock 84“ ir ėmė gerti. 
Susiraukė, ranka nusišluostė lūpas. - Viešpatie, koks mėšlas. — 
Išsitraukė piniginę, atidarė, pasižiūrėjo į pluoštą nuotraukų ir 
paklausė: „Nori pamatyti mano sūnų?“ - ir padavė man vieną 
nuotrauką. 

Tai buvo ta pati nuotrauka, kurią mačiau ryte rausdamasis 
tarp jo daiktų. Frančeskas mechaniko drabužiais. 

— Gražus vaikis, tiesa? 

— Taip. 

— Čia jis dar gerai atrodo. Paskui suliesėjo. 

Pro langą įskrido rudas drugys ir ėmė daužytis į lemputę. 
Kiekvienąkart, kai atsimušdavo į karštą stiklą, pasigirsdavo dus- 
lus dunkstelėjimas. 

Senis griebė Žurnalą ir pritrėškė drugį prie sienos. 

— Sušikti drugpalaikiai. 

Padavė man kitą nuotrauką. 

— Mano namas. 

Tai buvo žemas namelis raudonai dažytom langinėm. Už 
šiaudinio stogo buvo matyti keturių palmių viršūnės. Tarpdu- 
ryje sėdėjo juodaodė mergina geltonu bikiniu. Jos plaukai bu- 
vo juodi, rankose tarsi kokį trofėjų laikė kumpį. Šalia namo 
stovėjo mažas keturkampis garažas, o priešais jį - didžiulis bal- 
tas automobilis be stogo ir juodais stiklais. 

— Koks čia automobilis? — paklausiau. 

— Kadilakas. Pirkau nenaują. Bet dar labai gerą. Turėjau pa- 
keisti tik padangas. - Jis nusivilko marškinius. - Tai buvo ge- 
ras sandoris. 

— O kas ta juodukė? 

Jis išsitiesė lovoje. 

— Mano žmona. 

— Tavo Žmona - negrė? 

— Taip. Senąją palikau. Šitai dvidešimt treji. Deimančiukas. 
Vardu Sonia. Ir jei manai, kad ji laiko paprastą kumpį, klysti. 
Tai spekas. Tiesiai iš Italijos. Brazilijoje jo nėra. Delikatesas. 
Prisikamavau, kol parvežiau. Net buvau sulaikytas muitinėje. 
Norėjo jį perpjauti, manė, kad viduje paslėpti narkotikai... Na 
gerai. Gesinu šviesą, esu nusikalęs. 

Kambarys nugrimzdo į tamsą. Girdėjau, kaip jis alsuoja ir 
kaip iš jo burnos sklinda keisti garsai. 

Po kurio laiko dar pridūrė: 

— Tu nė neįsivaizduoji, kaip ten viskas atrodo. Gyvenimas 
tenai nieko nekainuoja. Visi tau patarnauja. Visą dieną nė vel- 
nio neveiki. Ne taip, kaip mūsų suknistoje šalyje. Beje, ji man 
daugiau neegzistuoja. 

Aš paklausiau: 

— O kur yra ta Brazilija? 

— Toli. Pernelyg toli. Labanakt ir saldžių sapnų. 

— Labanakt. 


Ir viskas sustojo. 

Akva Traversę užmigdė fėja. Dienos slinko viena po kitos, 
karštos, vienodos, begalinės. 

Suaugusieji neišeidavo iš namų net vakare. Anksčiau, bū- 
davo, po vakarienės išsineša stalus į lauką ir lošia kortomis. O 
dabar tūnojo viduj. Feličė nesirodė. Tėtis visą dieną gulėjo lo- 
voje ir kalbėjosi tik su seniu. Mama gamino valgį. Salvatorė 
užsidarė namie. 

Aš važinėjausi naujuoju dviračiu. Visi norėjo jį išbandyti. 
Kiaušas sugebėdavo pervažiuoti visą Akva Traversę ant vieno 
rato. Aš —- nė dviejų metrų. 
leisdavausi dulkėtais takeliais per laukus ir jie mane nuvesda- 
vo toli, ten, kur nieko nebūdavo, tik išvartyti basliai ir spyg- 
liuotos, rūdžių suėstos vielos. Tolumoje, nuo laukų kylančiose 
karščio bangose, blykčiojo raudoni kombainai. 

Dievas, atrodė, plikai nukirpo visą pasaulį. Kartais Akva Tra- 
versę pervažiuodavo pilni maišų sunkvežimiai, palikdami už 
savęs juodų dūmų debesis. 

Gatvėje jausdavausi tarsi stebimas. Atrodė, kad už langų 
šmėkščioja mane stebinčios Barbaros motinos veidas, kad pirš- 
tu į mane rodo ir kažką su Remu šnabždasi Kiaušas, keistai 
šypsosi Barbara. Tas įspūdis nepaleisdavo manęs net tada, kai 
būdavau vienas ir sėdėdavau ant pupmedžio šakos ar ant dvi- 

račio. Net tada, kai skindavausi kelią per varpų nuobirų van- 
denyną, kurį netrukus supakuos kombainas. Ir net tada, kai 
aplink mane plytėdavo tik dangus, atrodydavo, jog į mane žŽiū- 
ri tūkstančiai akių. 

Nesijaudinkit, aš ten nevažiuosiu. Prisiekiau, kad nevažiuosiu. 

Tačiau kalva niekur nedingo, ji manęs laukė. 

Ėmiau važinėtis keliu, vedančiu į Melikečio sodybą. Ir kas- 
dien, pats to nesuvokdamas, nuvažiuodavau truputėlį toliau. 

Jaučiau: Filipas mane užmiršo. 

Mėgindavau jį prisišaukti mintimis. 

Filipai! Ar girdi mane, Filipai? 

Aš negaliu atvažiuoti. Negaliu. 

Bet jis apie mane negalvojo. 

Gal mirė. Gal jo nebėra. 

Vieną popietę pavalgęs atsiguliau į lovą paskaityti. Šviesa 
spraudėsi pro langines ir smelkėsi į kunkuliuojantį nuo karš- 
čio kambarį. Ausyse čirškė svirpliai. Užmigau su „Tiramolos“ 
komiksų žurnaliuku rankoje. 

Sapnavau, kad buvo naktis, bet aš įstengiau joje matyti. Tam- 
soje judėjo kalvos. Jos ropojo lėtai, tarsi vėžliai po kilimu. Pas- 
kui visos kartu išpūtė akis, raudonas, į kviečių lauką besiste- 
beilijančias duobes, ir tada pakilo, įsitikinusios, kad niekas jų 
nemato, ir pamažu virto žemėtais, varpom apaugusiais milži- 
nais, kurie nuvilnijo nubangavo laukais, persirito per mane ir 
palaidojo. 

Pabudau išpiltas prakaito. Nuėjau pasiimti iš šaldytuvo van- 
dens. Man vaidenosi milžinai. 

Išėjau į lauką ir pasiėmiau Kledarą. 

Stovėjau prie takelio, vedančio į apleistą namą. 

Toli toli stūksojo kalva. Miglota, apgaubta šilumos. Man pa- 
sirodė, kad kalvos papėdėje į mane žvelgia dvi juodos akys, 

tačiau tai buvo tik šviesos dėmės, žemės raukšlės. Blyški saulė 
artėjo prie laidos. Lygumą pamažu klojo kalvos šešėlis. 

Dabar galėjau važiuoti. 

Tačiau mane sulaikė tėčio balsas: „Gerai paklausyk. Jei grį- 
ši tenai, jie nužudys jį. Jie prisiekė“. 

Kas? Kas prisiekė? Kas nužudys? 

Senis? Ne, ne jis. Jis per silpnas. 

Ogi jie, žemės milžinai, kalvos valdovai. Dabar jie guli lau- 
kuose nematomi, bet naktį pabunda ir eina per kaimą. Jeigu 
nuvažiuosiu pas Filipą, nesvarbu, kad dar bus diena, jie pakils 
tarsi vandenyno bangos, pasieks Filipą, užvers jo duobę že- 
mėm ir palaidos jį. 

Grįžk, Mikele. Grįžk atgal, pasigirdo sesutės balselis. 

Apsukau dviratį ir leidausi kviečių lauku tarp duobių, min- 
damas pedalus kaip pamišėlis, vildamasis, kad man pavyks per- 
važiuoti šių prakeiktų pabaisų nugara. 

Prakaitavau. Ramybės man nedavė musės. 

Kiaušas surado visus. Buvau likęs tik aš. Man jau ėmė įgris- 
ti. Turėjau išlįsti iš priedangos, nesustodamas perlėkti ražienų 
lauką, pasiekti pupmedį ir sušukti: „Aš laimėjau!“ 

Tačiau Kiaušas stovėjo ten, visai arti medžio, pastatęs ausis 
it medžioklinis šuo, ir vos tik mane pamatys, šoks bėgti ir ke- 
liais šuoliais pasivys. 

Tačiau turėjau bėgti, ir viskas: jei pavyks, gerai, jei nepavyks — 
man nusispjaut. 

Jau norėjau leistis į kojas, kai staiga mane užklojo juodas 
šešėlis. 

Kiaušas! 

Ne, tai buvo Salvatorė. 

— Pasislink, antraip mane pamatys. Jis visai arti. 

Padariau vietos, ir jis taip pat palindo po uola. 

Man nenorom išsprūdo: 

— O kiti? 

— Visus sugaudė. Likom tik mes. 

Mudu kalbėjomės pirmą kartą po to nuotykio su Feliče. 

Vieną sykį Kiaušas manęs paklausė, kodėl mudu susipykome. 

— Visai nesusipykom. Tiesiog Salvatorė man nepatinka, — 
atsakiau. 

Kiaušas uždėjo ranką man ant peties. 

— Tu teisus. Jis mėšlas. 

Salvatorė nusišluostė prakaitą nuo kaktos. 

— Katras bėgs pirmas? 

— Eik tu. 

— Kodėl? 

— Nes tu greitesnis. 

— Aš bėgu greičiau, kai toliau, o iki pupmedžio greičiau nu- 
bėgsi tu. 

Aš patylėjau. 

— Turiu sumanymą, - toliau kalbėjo jis. - Išeisim abu kartu, 
ir kai tik Kiaušas pasirodys, aš stosiu jam skersai kelio, o tu 
bėgsi prie pupmedžio. Taip jį apmulkinsime. Ką pasakysi? 

— Gera mintis. Tik šiuo atveju aš laimėsiu, o tu pralaimėsi. 

— Nieko. Tai vienintelis būdas įveikti tą mulkį. 

Aš nusišypsojau. 

Jis pažvelgė į mane ir atkišo ranką. 

— Taika? 

— Gerai. 

Ir aš ją paspaudžiau. 

— Ar žinai, kad ponia Destani daugiau nemokys mūsų kla- 
sės? Šiais metais turėsime naują mokytoją. 

— Kas tau sakė? 

— Mano teta. Ji kalbėjosi su direktoriumi. Sako, graži. Gal 
nebus tokia pikčiurna kaip toji Destani. 

Aš išroviau kuokštą žolės. 

— Kaip bus, taip, man vienodai. 

— Kodėl? 

— Todėl, kad mes išvažiuosim iš Akva Traversės. 

Nustebęs Salvatorė pažiūrėjo į mane: 

— O kur važiuosite? 

— Į Šiaurę. 

— Kur? 

— Į Paviją. 

— O kur toji Pavija? 

Gūžtelėjau pečiais. 

— Nežinau. Bet gyvensime tikruose rūmuose, viršutiniame aukš- 
te. Tėtis nusipirks „131 Mirafiori“. Aš ten lankysiu mokyklą. 

Salvatorė paėmė akmenį ir ėmė mėtyti iš vienos rankos į kitą. 

— Ir tu niekada nebegrįši? 

— Ne. 

— Ir nepamatysi mokytojos? 

Pažvelgiau į žemę. 

— Ne. 

Jis sušnabždėjo: 

— Man bus liūdna. - Pažiūrėjo į mane. - Pasirengęs? 

— Pasirengęs. 

— Dabar bėgam. Tu lėk nesustodamas. Skaičiuoju iki trijų. 

— Viens, du, trys! 

Ir mes šokome iš vietos. 

- Štai jie! Štai jie! - sušuko Remas, tupėdamas ant pupme- 
džio šakos. 

Bet Kiaušas nieko negalėjo padaryti - mes buvome perne- 
lyg greiti. 

Kartu palietėme medį ir suspigome: „Mes laimėjom!“ 


Mes pabudom ir pamatėm, kad visas pasaulis apgaubtas pil- 
ku šydu. Buvo šilta, drėgna, šutrą prasklaidydavo tik netikėti 
vėjo gūsiai. Naktį horizonte susirinkę dideli pikti debesys ėmė 
slinkti Akva Traversės link. 

Žiūrėjom į juos tarsi užburti. Buvome pamiršę, kad dangus 
gali prapliupti vandeniu. 

Dabar lindėjome daržinėje. Aš gulėjau ant kviečių mai- 
šų, ramus, susiėmęs galvą rankomis, ir žiūrėjau į sukančias 
lizdą vapsvas. Kiti berniukai sėdėjo šalia plūgo. Salvatorė 
buvo įsitaisęs ant geležinės traktoriaus sėdynės, kojas susi- 
kėlęs ant vairo. 

Vapsvos man patiko. Remas bent dešimt kartų akmenimis 
sugriovė jų namą, o tos užsispyrėlės vis grįždavo ir atstatydavo 
jį toje pačioje vietoje, kampe tarp dviejų sijų ir latako. Sudrė- 
kindavo šiaudus ir medį seilėm ir sulipdydavo lizdą, kuris at- 
rodydavo tarsi kartoninis. 

Kiti vaikai čiauškėjo, bet aš nekreipiau į juos dėmesio. Kiau- 
šas kaip paprastai kalbėjo garsiai, o Salvatorė klausė tylėdamas. 

Norėjau, kad pradėtų lyti, nes sausra visiems buvo įgrisusi. 

Barbara tarė: 

— Kodėl mums nenuvažiavus į Lučinjaną ledų? Aš turiu pi- 
nigų. 

— Tai gal jų užtektų ir mums? 

— Ne. Neužtektų. Užtektų gal tik dviem kaušeliams. 

— O ką veiksim Lučinjane mes, kiti? Gal žiūrėsim, kaip tu 
lapnoji ledus ir daraisi dar storesnė? 

Kodėl šitos vapsvos kraunasi lizdą? Kas jas išmokė? 

„Jos tiesiog moka. Taip joms įgimta“, - atsakė vieną dieną 
tėtis, kai jo paklausiau. 

Prie manęs priėjo sesutė ir tarė: 

— Aš einu namo. O ką tu veiksi? 

— Pasiliksiu čia. 

— O aš pasidarysiu sumuštinį su duona, sviestu ir cukrumi. 
Viso! 

Ir ji nuėjo, lydima Togo. 

O kas man įgimta? Ką moku daryti aš? 

— Na, - tarė Remas, - gal pažaidžiam „pavok vėliavą“? 

Aš mokėjau greitai įsikarti į pupmedį. Iš tikrųjų šauniai kars- 
čiausi po medžius. Ir tai daryti išmokau pats. 

Kiaušas atsistojo, spyrė į kamuolį ir pasiuntė jį į kitą gatvės 
pusę. 

— Berniukai, turiu puikų pasiūlymą. Kodėl mums nenuva- 
žiavus ten, kur buvom aną kartą? 

Gal reikėjo eiti su Marija ir pasidaryti sumuštinių su duona, 
sviestu ir cukrumi, bet aš nebuvau išalkęs. 

— Kur? 

— Ant kalno. 

— Kokio kalno? 

— Į apleistą namą. Priešais Melikečio sodybą. 

Atsigręžiau. Mano kūnas staiga pabudo, širdis vėl ėmė dau- 
žytis krūtinėje, o skrandis įsitempė. 

Barbara suabejojo: 

— O ką ten darysim? Juk labai toli. O jei pradės lyti? 

Kiaušas ėmė ją mėgdžioti: 

— „O jei pradės lyti?“ Tada bus maudynės! Be to, niekas 
tavęs neprašo eiti su mumis. 

Remas irgi neatrodė susižavėjęs. 

— O ką ten veiksim? 

— Apžiūrėsime namą. Aną kartą į jį buvo įėjęs tik Mikelė. 

Remas man kažką pasakė. 

Pažiūrėjau į jį. 

— Ką sakai? Nesupratau. 

— Ką matei tame name? 

Neįstengiau ištarti nė žodžio, pritrūko seilių. Burbtelėjau: 

— Nieko... Nežinau... - Atrodė, kad kažkoks sušalęs skystis 
bėga iš galvos kaklu, paskui šonais. - Na, keli seni baldai, vir- 
tuvė, šis tas panašaus. 

Kiaušas paklausė Salvatorės: 

— Važiuojam? 

— Ne, aš nenoriu, - papurtė galvą Salvatorė. - Barbara teisi, 
jis labai toli. 

— O aš važiuoju. Galėtume ten įsirengti slaptą bazę. - Kiau- 
šas pasiėmė dviratį, kuris stovėjo atremtas į traktorių. - Kas 
nori važiuoti, važiuoja, kas nenori, nevažiuoja. - Jis kreipėsi į 
Remą: 

— O ką darysi tu? 

— Važiuosiu. 

Remas atsistojo ir paklausė Barbaros: 

— Tu važiuoji? 

— Jei tik nebus lenktynių. 

— Jokių lenktynių, - patikino Kiaušas. Ir vėl paklausė Salva- 
torės: 

— Vadinasi, nevažiuoji? 

Aš laukiau tylėdamas. 

— Aš elgsiuos taip, kaip Mikelė, - atsakė Salvatorė ir žiūrė- 
damas man į akis paklausė: 

— O ką tu darysi? Važiuosi? 

Atsistojau ir pasakiau: 

— Taip, važiuosiu. 
Salvatorė nušoko nuo traktoriaus. 
— Gerai, - tarė jis. - Važiuojam. 


Ir vėl visi kaip ir pirmąjį kartą važiavome kalvos link. 

Pedalus mynėme vorele. Trūko tik sesutės. 

Oras buvo slogus, dangus atrodė nenatūraliai ryškiai rau- 
donas. Debesys, iš pradžių susirinkę į krūvą horizonte, dabar 
grūdosi virš mūsų galvų ir spaudėsi vienas prie kito kaip hunų 
ordos prieš mūšį. Atrodė dideli ir niūrūs. Saulė buvo dulsva, 
neryški, tarsi uždengta kažkokio filtro. Nei karšta, nei šalta, 
tik vėjuota. Abipus kelio ir laukuose šiaudai buvo supresuoti į 
ryšulius ir išdėstyti tarsi pėstininkai šachmatų lentoje. Kur ne- 
buvo praėjęs kombainas, kviečiai vilnijo ilgomis pasišiaušu- 
siomis bangomis. 

Remas neramiai žvalgėsi į horizontą. 

— Netrukus pradės lyti. 

Kuo labiau artėjau prie kalvos, tuo blogiau jaučiausi. Skrandį 
man spaudė tarsi akmuo. Pilve vartaliojosi pusryčių likučiai. 
Truko oro, prakaito šydas vilgė nugarą ir sprandą. 

Ką aš čia veikiu? Kiekvienas pedalo spustelėjimas po gaba- 
lėlį trupino mano priesaikos likučius. 

„Klausyk, Mikele, daugiau ten nevažiuok. Jei nuvažiuosi, 
jie nužudys jį, o kaltas būsi tu“. 

„Daugiau ten nevažiuosiu“. 

„Prisiek mano galva“. 

„Prisiekiu“. 

„Sakyk: prisiekiu tavo galva daugiau ten negrįžti“. 

„Prisiekiu tavo galva daugiau ten negrįžti“. 

Dabar laužiau savo priesaiką, važiavau pas Filipą, ir jeigu 
jie tenai mane užklups, nužudys jį. 

Norėjau grįžti atgal, bet kojos mynė pedalus ir neįveikiama 
jėga traukė kalvos link. 

TIylą suplėšė tolimas griaustinis. 

— Grįžkime namo, - tarė Barbara, tarsi perskaičiusi mano 
mintis. 

Uždusęs sušvokščiau: 

— Taip, grįžkime. 

Šaipydamasis pro mus pravažiavo Kiaušas: 

— Jei dedate į kelnes dėl lašelio vandens, važiuokit namo. 
Taip bus geriau. 

Mudu su Barbara susižvelgėm ir toliau mynėme pedalus. 

Vėjas stiprėjo. Pūtė į laukus ir kėlė nuokulas į orą. Buvo 
sunku tiesiai nulaikyti dviračius, gūsiai stūmė nuo kelio. 

— Štai ji. Toloka, ar ne? - tarė Kiaušas sukdamas dviratį ant 
ŽVYIO. 

Priešais mus driekėsi takelis į namą. 

Salvatorė pažvelgė į mane ir paklausė: 

— Važiuojam? 

— Taip, važiuojam. 

Emiau kopti įkalnėn. Aš vos spėjau su kitais. „Red Dra- 
gon“ buvo tikras apgavikas. Nenorėjau pripažinti, bet taip bu- 
vo. Jei atsistodavai ant pedalų, vairas atsidurdavo tau danty- 
Se, O jei perjungdavai pavarą, nušokdavo grandinė. Kad nelik- 
čiau uodegoje, turėjau važiuoti didžiausiu greičiu. 

Mūsų dešinėje, laukuose, pakilo pulkas varnų. Sklandė 
kranksedamos, išskleidusios sparnus, srovių nešamos. 

Saulę prarijo pilkuma ir staiga, regis, atslinko vakaras. Nu- 
dundėjo griaustinis. Paskui dar sykį. Žiūrėjau į volais besiri- 
tančius, besimaišančius debesis. Vienas jų kartkartėm nušvis- 
davo, tarsi jo viduje būtų sprogusi raketa. 

Artinosi audra. 

O jei Filipas miręs? 

Baltas lavonėlis, susirietęs duobės dugne. Nugultas musių, 
gusiom lūpom. 

Ne, jis gyvas. 

O jei manęs neatpažins? Jei nebenorės kalbėtis su manimi? 

„Filipai, čia aš, Mikelė. Aš grįžau. Prisiekiau grįžti ir grį- 
žau“. 
„Tu ne Mikelė. Mikelė miręs. Jis guli tokioje pat duobėje 
kaip aš. Eik iš čia“. 

Priešais mus atsivėrė nedidelis slėnis. Tamsus ir ramus. 
Paukščiai ir svirpliai tylėjo. 

Važiuojant tarp ąžuolų vienas didžiulis sunkus lašas tėškėsi 
man į kaktą, kitas į ranką, dar kitas į petį. Ir tada pratrūko 
audra. Ėmė pilti sūdrus, tankus lietus. Liūtis talžė medžių vir- 
šūnes, vėjas švilpė šakose, lapuose, 0 žemė gėrė vandenį it sausa 
nykdavo. Laukus čaižė žaibai. 

— Slepiamės! — sušuko Kiaušas. - Bėgam! 

Bėgome, bet vis tiek jau buvom šlapi it ciuckiai. Aš bėgau 
lėčiau: jei tik pamatysiu 127-uką ar ką neįprasta, duosiu į kojas. 
Jokių automobilių nesimatė, nieko keista nepastebėjau. 

Jie sulėkė į tvartą. Duobė buvo čia pat, už gervuogių krū- 
mų. Norėjau pulti prie jos, atidengti ir pamatyti Filipą, bet 
prisiverčiau sekti paskui kitus. 

Jie stovėjo ir strykčiojo audros sujaudinti. Nusitraukėme 
marškinėlius ir išgręžėme. Barbara turėjo timptelėti savuo- 
sius žemyn, kad niekas nematytų krūtų. 

Visi nervingai juokėsi, trynėsi sušalusias rankas ir dairėsi į 

jungė debesis su žeme. Per kelias minutes proskyna prisipil- 


180 NICCOLO AMMANITI E Aš NEBIJAU 


dė klanų, o slėnio šonais srautu ėmė žliaugti purvina raudona 
žemė. 

Filipas tikriausiai miršta iš baimės. Visas tas vanduo bėga į 
duobę, ir jei greitai nesiliaus, gali jį paskandinti. Lietaus bar- 
benimas į tą lakštą jį kurtina. 

Privalau nueiti pas jį. 

— Antram aukšte stovi motociklas, - išgirdau savo balsą. 

Visi atsigręžė ir įsistebeilijo į mane. 

— Taip, motociklas. 

Kiaušas pašoko, tarsi būtų sėdėjęs ant skruzdėlyno. 

— Motociklas? 

— Taip. 

— Kur jis? 

— Viršutiniam aukšte. Paskutiniame kambaryje. 

— Ir ką jis ten veikia? 

— Nežinau. 

— Tavo manymu, jis dar važiuoja? 

— Galbūt. 

Salvatorė pažiūrėjo į mane, jo lūpose pasirodė pašaipi šyp- 
sena. 

— Kodėl niekad apie jį mums nesakei? 

Kiaušas pakraipė galvą. 

— Tikrai. Kodėl nieko nesakei? 

Aš nurijau seilę. 

— Nenorėjau. Atlikau bausmę. 

Jo akyse sužibo supratimo kibirkštėlė. 

— Eime pažiūrėti. Įsivaizduok, jei jis važiuoja... 

Kiaušas, Salvatorė ir Remas puolė tekinom iš tvarto prisi- 
dengdami galvas rankomis ir stumdydami vienas kitą į klanus. 

Barbara irgi norėjo bėgti, bet staiga sustojo lietuje. 

— O tu neini su mumis? 

— Ateisiu. Bėk. 

Lietus išlygino jai plaukus, ir jie krito žemyn tarsi purvini 
spagečiai. 

— Gal nori, kad palaukčiau? 

— Ne. Eik. Tuoj ateisiu. 

— Gerai. 

Ir ji nubėgo. 

Aplėkiau namą ir nėriau į gervuogynus. Širdis daužėsi smil- 
kiniuose, kojos linko. Pasiekiau kiemą. Jis buvo virtęs lietaus 
čaižoma pelke. 

Duobė buvo atidengta. 

Nei žaliojo lakšto, nei čiužinio. 

Lietus žliaugė per nugarą, sruvo į kelnaites ir apatinukes, 
plaukai lipo prie kaktos, priešais Žiojėjo duobė, juoda burna 
tamsioj Žemėj, aš artėjau prie jos vos gaudydamas kvapą, su- 
gniaužęs kumščius, aplink mane griuvo dangus ir karšto skaus- 
mo bangos gniaužė gerklę. 

Užsimerkiau ir vėl atsimerkiau vildamasis, kad kas nors pa- 
sikeis. 

Duobė tebežiojėjo. Juoda kaip kriauklės skylė. 

Svyruodamas, maknodamas purvą ėmiau artintis prie jos. 
Delnu nusibraukiau nuo veido lietaus lašus. Kone griūdamas 
ir rėpliodamas vis tiek ėjau į priekį. 

Jo ten nėra. Nežiūrėk. Eik šalin. 

Sustojau. 

Eik. Eik ir pažiūrėk. 

Negaliu. 

Pažvelgiau į dumblinus sandalus. Dar vieną žingsnį, tariau 
sau. Žengiau dar vieną žingsnį. Dabar kitą. Šaunuolis. Ir dar 
vieną. Ir dar. Ir staiga prie pat kojų išvydau duobės kraštą. 

Tu atėjai. 

Dabar man tereikėjo pažvelgti žemyn. 

Buvau tikras, kad ten nieko nėra. 

Pakėliau akis ir pažiūrėjau. 

Taip. Duobėje nieko nebuvo. Net kibiro ir prikaistuvio. Tik 
purvinas vanduo ir permirkusi antklodė. 

Jie išsivežė jį. Nieko man nesakę. Ir neperspėję. 

Kur jis dabar? Nežinojau, tik žinojau, kad jis priklausė man, 
ir jie išsiveŽė jį. 

— Kur tu? - sušukau lietui. 

Parpuoliau ant kelių. Panardinau pirštus į purvą ir ėmiau jį 
minkyti delne. 

— Motociklo ten nėra. 

Atsigręžiau. 

Salvatorė. 

Tai buvo jis. Stovėjo už kelių metrų nuo manęs, šlapiais marš- 
kiniais, purvinom kelnėm. 

Aš suniurnėjau: „Nėra“. 

Salvatorė parodė į duobę. 

— Jis buvo ten? 

Linktelėjau galva ir burbtelėjau: 

— Jie išsivežė jį. 

Salvatorė priėjo prie manęs, pažvelgė į duobę, paskui įsiste- 
beilijo man į akis. 

— Žinau, kur jis. 

Lėtai pakėliau galvą. 

— Kur? 

— Pas Meliketį. Dauboje. 

— Iš kur Žinai? 

— Sužinojau vakar. Tėtis kalbėjosi su tavo tėvu ir tuo tipu 
iš Romos. Aš prispaudžiau ausį prie jo kabineto durų ir pasi- 
klausiau. Jie perkėlė jį į kitą vietą. Mainai neišdegė, kalbėjo 

jie. — Jis atmetė atgal šlapius kirpčiukus. — Sakė, ši vieta ne- 
saugi. 


Audra praėjo. 

Taip pat greitai, kaip buvo pratrūkusi. 

Dabar dudeno toli. Tamsi masė plaukė virš laukų, merkė 
juos ir slinko savo keliu. 

Mes nusileidome taku. 

Oras buvo toks tyras, kad tolumoje, už ochros spalvos lygu- 
mos, buvo matyti maža žalia juosta. Jūra. Pirmą kartą iš Akva 
"Traversės mačiau jūrą. 

Po liūties visur kvepėjo žalia žole, žeme ir vėsa. Danguje likę 
debesys buvo balti, tarsi apibrizgę, saulės geležtės pjaustė lygu- 
mą. Vėl pragydo paukščiai, atrodė, vyksta dainų konkursas. 

Kiaušui prisipažinau pajuokavęs. 

— Idiotiški juokeliai, - atrėžė jis. 

Nujaučiau, kad daugiau niekas niekada nelips į šitą kalvą — 
per toli, be to, tie seni griuvėsiai ne tokie jau gražūs. O tas nuo 
akių paslėptas slėnis neša nelaimę. 

Filipas atsidūrė pas Meliketį kartu su jo kiaulėm, nes mai- 
nai neišdegė, o duobė jau nesaugi. Štai ką jie pasakė. Juk tai 
neturi nieko bendra nei su kalvos valdovais, nei su mano išgal- 
votom pabaisom. 

„Užmiršk tas pabaisas, Mikele. Jokių pabaisų nėra. Bijok 
žmonių, 0 ne pabaisų“, - štai ką man pasakė tėtis. 

Tai jis kaltas. Nepaleido jo ir niekad nepaleis. 

Kai katės pagauna driežą, žaidžia su juo, Žaidžia net tada, 
kai driežui išvirsta viduriai ir kai jis lieka be uodegos. Jos ra- 
miai seka jį, grybščioja nagais ir žaidžia su juo, kol tas nugaiš- 
ta, o kai nugaišta, kepšteli jį letena, tarsi šlykštėtųsi, ir kai drie- 
žas jau nebejuda, pasižiūri į jį paskutinį kartą ir nueina. 

Iylą staiga sudaužė ir viską užgožė kurtinamas gaudesys, 
metalinis trenksmas. 

Rodydama į dangų, Barbara sušuko: 

- Žiūrėkit! Žiūrėkit! 

Iš už kalvos pasirodė du sraigtasparniai. Du geležiniai Žiogai, 
du dideli mėlyni žiogai su užrašu ant šonų: „Karabinieriai“. 

Jie nusileido žemiau, virš mūsų, mes ėmėm mosuoti ran- 
kom ir šaukti, ir tada sraigtasparniai kone susiglaudė ir sykiu 
apsigręžė, tarsi norėdami parodyti, kokie jie šaunuoliai, pas- 
kui dar kurį laiką pasisukiojo virš laukų, praskrido virš Akva 
Traversės ir dingo horizonte. 


Suaugusieji kažkur dingo. 

Automobiliai tebestovėjo, bet žmonių nebuvo. 

Tušti namai, atlapotos durys. 

Ėmėm lakstyti iš vieno namo į kitą. 

Susijaudinusi Barbara klausinėjo: 

— Ar tavo namuose kas nors yra? 

— Ne. O tavo? 

— Irgi nėra. 

— Kur jie? — Remas buvo uždusęs. - Apžiūrėjau net daržą. 

— Ką darom? 

Aš atsakiau: 

— Nežinau. 

Kiaušas žingsniavo viduriu gatvės, susikišęs rankas į kišenes, 
grėsmingu žvilgsniu, panašus į teroristą vaiduoklių mieste. 

— Na, man nusišvilpt. Dar geriau. Jau seniai laukiu, kad jie 
visi išsikruštų 1š čia. 

Ir nusispjovė. 

— Mikele! 

Atsigręžiau. 

Mano sesutė stovėjo vienom kelnaitėm ir marškinėliais prie- 
šais daržinę su barbėmis rankoje ir Togu, sekiojančiu iš pas- 
kos tarsi šešėlis. 

Pribėgau prie jos. 

— Marija! Marija! Kur dingo suaugusieji? 

Ji ramiai atsakė: 

— Pas Salvatorę. 

— Kodėl? 

Ji parodė į dangų. 

— Sraigtasparniai. 

— Ką? 

— Taip, kai praskrido sraigtasparniai, jie visi išlėkė į gatvę, 
ėmė šaukti ir nuėjo į Salvatorės namus. 

— Kodėl? 

— Nežinau. 

Apsižvalgiau. Salvatorės nebuvo. 

— O tu ką čia veiki? 

— Mama liepė laukti čia. Klausė, kur tu trankaisi. 

— O kąjai atsakei? 

— Kad nuėjai prie kalno. 


Suaugusieji lindėjo Salvatorės namuose visą vakarą. 

Mes laukėme kieme, sėdėdami ant fontano krašto. 

— Kada jie baigs? - dešimtą kartą klausė Marija. 

Ir aš gal dešimt kartų atsakinėjau: 

— Nežinau. 

Liepė mums laukti, jie kalbėjosi. 

Barbara lipo laiptais ir kas penkias minutes beldėsi į duris, 
bet niekas neatidarydavo. Atrodė susirūpinusi. 

— Apie ką gi jie taip ilgai kalbasi? 

— Nežinau. 

Kiaušas nuėjo su Remu. Salvatorė buvo namie, tikriausiai 
tūnojo savo kambaryje. 

Barbara atsisėdo šalia manęs. 

— Kas čia dedasi? 

Aš gūžtelėjau pečiais. 

Ji pažiūrėjo į mane. 

— Kas tau? 

— Nieko. Pavargęs. 

— Barbara! - pro langą pašaukė Andžela Mura. - Barbara, 
eik namo. 

Barbara paklausė: 

— Kada ateisi? 

— Greit. Bėk. 

Barbara atsisveikino su mumis ir paniurusi nuėjo. 

— O kada išeis mano mama? — paklausė Marija Andželos 
Muros. 

Ji pažvelgė į mus ir atsakė: 

— Grįžkit namo ir valgykit vieni, mama greit pareis. 

Ir uždarė langą. 

Marija papurtė galvą. 

— Niekur aš neisiu. Lauksiu čia. 

Aš atsistojau. 

— Eime. Taip bus geriau. 

— Ne! 

— Na, duokš ranką. 

Ji susikryžiavo rankas. 

— Ne! Stovėsiu čia visą naktį, man nusispjaut. 

— Duok man ranką. 

Ji pasitaisė akinius ir atsistojo. 

— Gerai, bet nemiegosiu. 

— Ir nemiegok. 

Susikibę už rankų, mudu grįžome namo. 


10). 


Jie rėkė taip garsiai, kad mus pažadino. 

Buvome įpratę prie visko. Prie naktinių susirinkimų, prie 
triukšmo, riksmo, prie dūžtančių lėkščių, bet dabar jie šaukė 
jau pernelyg garsiai. 

— Kodėl jie taip šūkalioja? - paklausė Marija. 

— Nežinau. 

— Kiek dabar valandų? 

— Vėlu. 

Buvo pats vidurnaktis, kambarys tamsus, o mes tūnojome 
savo miegamajame ir būdravom tarsi svirpliai. 

— Nutildyk juos, - pasiskundė Marija. - Jie man atsibodo. 
Pasakyk, kad nespygautų taip garsiai. 

— Negaliu. 

Stengiausi suprasti, ką jie kalba, bet balsai mišo vieni su ki- 
tais. 

Marija atsigulė šalia manęs. 

— Aš bijau. 

— "Tai jie bijo. 

— Kodėl? 

— Todėl, kad rėkia. 

Jų rėkavimai panėšėjo į žaliųjų Žiogų čirškimą. 

Kai žalieji Žiogai nebegali pabėgti ir kai tu juos beveik pa- 
gauni, jie plačiai prasižioja, išsipučia, ima čirkšt, šnypšt, purkš- 
taut, prunkšt ir bando išgąsdinti, nes jie bijo labiau už tave, 

nes tu esi milžinas, ir jiems telieka vienintelė savigynos prie- 
monė - tave išgąsdinti. Ir jeigu net nežinai, kad jie geri, kad 
nedaro nieko bloga, kad tik apsimeta, vis tiek jų nelieti. 

Atsidarė durys. 

Akimirką kambarys nušvito. Pamačiau juodą mamos silue- 
tą, o užjos - senį. 

Mama vėl uždarė duris. 

— Nemiegat? 

— Ne, - atsakėme. 

Ji uždegė lempą galvūgalyje. Rankoje laikė lėkštę su duona 
ir sūriu. Atsisėdo ant lovos krašto. 

— Atnešiau jums valgyti. 

Ji kalbėjo tyliai, pavargusiu balsu. Aplink akis juodi ratilai, 
plaukai susitaršę — ji atrodė pavargusi. 

— Pavalgykit ir miegokit. S 

— Mama?.. - paklausė Marija. 

Mama padėjo lėkštę ant kelių. 

— Ką? 

— Kas čia darosi? 

— Nieko. - Mama bandė supjaustyti sūrį, bet ranka drebėjo. 
Ji nemokėjo vaidinti. - Dabar pavalgykit ir... - Pasilenkė, pa- 
dėjo lėkštę ant grindų, užsidengė rankom veidą ir ėmė tyliai 
raudoti. 

— Mama... Mama... Kodėl tu verki? 

Marija pradėjo kūkčioti. 

Aš irgi pajutau gerklę gniaužiantį gumulą. Paklausiau: 

— Mama? Mama? 

Ji pakėlė galvą ir pažvelgė raudonomis blizgančiomis akimis. 

— Ką? 

— Jis mirė, tiesa? 

Ji šėrė man per skruostą ir supurtė taip, tarsi būčiau skuduras. 

— Niekas nemirė! Niekas nemirė! Supratai? — Ji susuko 
skausmingą grimasą ir sušnabždėjo. — Tu dar per mažas... - Ji 
plačiai prasižiojo ir prispaudė mane prie krūtinės. 

Aš pravirkau. 

Dabar verkėme visi trys. 

Ten, gretimame kambaryje, šaukė senis. 

Mama išgirdo jį rėkiant ir atsiplėšė nuo manęs. 

— Dabar gana, liaukitės! — Ji nusišluostė ašaras ir padavė 
mums dvi riekes duonos. — Valgykit! 

Marija suleido dantis į duoną, bet neįstengė jos praryti. Ją 
purtė rauda. Mama išplėšė riekę jai iš rankų. 

— Tai jūs nealkani? Ką gi. - Paėmė lėkštę. - Gulkitės! — Iš- 
traukė mūsų pagalves ir užgesino šviesą. - Jei trukdo triukš- 
mas, pakiškit galvas po pagalve. Greičiau! - Ir pati uždėjo jas 
mums ant galvų. 

Pabandžiau išsivaduoti. 

— Prašau, mama. Aš dūstu. 

— Nutilkit! — sušuko ji ir prispaudė dar smarkiau. 

Iš nevilties Marija ėmė gargaliuoti tarsi smaugiama. 

— Liaukis! 

Mama sušuko taip garsiai, kad akimirką liovėsi ginčijęsi net 
gretimame kambaryje. Išsigandau, kad ji primuš ją. 

Marija nutilo. 

Jeigu mes sujudėdavom ar imdavom kalbėti, mama karto- 
davo tarsi sugedusi plokštelė: 

— Ššš! Miegokit! 

Apsimečiau, jog miegu, ir vyliausi, kad Marija pasielgs taip 
pat. Ir iš tikrųjų, netrukus ji nusiramino. 

Mama sėdėjo su mumis taip ilgai, kad buvau tikras, jog ne- 
sitrauks nuo mūsų visą naktį, bet staiga ji atsistojo. Pamanė, 
kad miegam. Uždarė duris ir išėjo. 

Nusitraukėme nuo galvų pagalves. Buvo tamsu, bet silpnas 
žibinto atspindys apšvietė kambarį. Atsikėliau. 

Marija atsisėdo, užsidėjo akinius ir šniurkščiodama paklausė: 

— Ką darai? 

Pridėjau pirštą sau prie nosies: 

— IVlėk. 

Tada prispaudžiau ausį prie durų. 

Jie tebesiginčijo, tik dabar tyliau. Girdėjau Feličės ir senio 
balsus, bet nieko nesupratau. Bandžiau žiūrėti pro rakto sky- 
lutę, bet išvydau tik sieną. 

Čiupau už durų rankenos. 

Marija įsikando ranką. 

— Ką darai? Gal išprotėjai? 

— Iylėk. 

Truputį pravėriau duris. 

Feličė stovėjo šalia viryklės. Vilkėjo žaliu kombinezonu iki 
pat bambos atitrauktu užtrauktuku, todėl buvo matyti pūp- 
santys krūtinės raumenys. Jis į kažką stebeilijosi - prasižiojęs, 
rodydamas mažuliukus pieninius dantukus. Galvą buvo nusi- 
skutęs plikai. 

— Aš? - paklausė jis dėdamas ranką ant krūtinės. 

— "Taip, tu, — tarė senis. Jis sėdėjo prie stalo, vieną koją 
užsikėlęs ant kelio, su cigarete tarp pirštų ir klastinga šypse- 
na lūpose. 

— Sakai, aš boba? Pedikas? - paklausė Feličė. 

Senis patvirtino. 

— Būtent. 

Feličė palenkė galvą į šoną. 

— O... kaip tu sužinojai? 

— Parašyta tau ant kaktos. Esi pedikas, nieko nepadarysi. 
Ir... - Senis užsitraukė dūmą. - O ar žinai, kas blogiausia? 

Susidomėjęs Feličė suraukė antakius. 

— Ne, kas? 

Būtum pamanęs, kad du draugai dalijasi slaptomis mintimis. 

Senis užgesino nuorūką lėkštėje. 

— Ogi tas, kad nežinai. Ir tai tavo bėda. Gimei pedikas, bet 
to nežinai. Dabar tu jau didelis bernas, o ne koks snarglius. 
Suprask. Jei suprastum, iškart pasijustum geriau. Darytum tai, 
ką daro pedikai, leistumeis dulkinamas. O tu vaidini kietuolį, 
tikrą vyrą, kalbi ir kalbi be perstojo, bet visa, ką darai ir sakai, 
taip netikra, taip pederastiška. 

Tėtis stovėjo ir, atrodė, sekė pokalbį, bet jo mintys klaidžio- 
jo kitur. Kirpėjas ramstės į duris, tarsi bijodamas, kad netru- 
kus sugrius namas, 0 sėdinti ant sofos mama abejinga išraiška 
veide Žiūrėjo televizorių visiškai išjungtu garsu. Sietyną gaubė 
debesis uodų - jų, pajuodusių ir pastirusių, buvo prikritusios 
baltos lėkštės. 

— Klausykit, klausykit manęs! - staiga įsikišo tėtis. - Grąžin- 
kim jai tą vaiką! 

Senis pažiūrėjo į jį, papurtė galvą ir nusišypsojo. 

— Tau bus geriau, jei užsičiaupsi. 

Feličė dėbtelėjo į tėvą, paskui priėjo prie senio: 

— Tai, vadinas, manai, kad aš pedikas? Tada še, pasprink. 

Jis užsimojo ir smogė kumščiu seniui į veidą. 

Senis plojosi ant grindų. 

Atsitraukiau porą žingsnių atatupstas ir susiėmiau galvą ran- 
komis. Feličė smogė seniui. Mane ėmė purtyti drebulys ir su- 
tąsė vemti, bet neįstengiau atsispirti smalsumui ir vėl prilipau 
prie durų. 

Tėtis šaukė virtuvėje. 

— Ką, po velnių, darai? Gal išprotėjai? 

Jis sugriebė Feličę už rankos ir pabandė nutempti šalin. 

— Šitas kekšės vaikas pavadino mane pederastu... - Feličė 
vos nepradėjo inkšti. - Aš jį užmušiu... 

Senis gulėjo ant grindų. Man buvo jo gaila. Norėjau padėti, 
bet negalėjau. Jis pabandė stotis, bet kojos slydo grindimis, o 
rankos neįstengė jo išlaikyti. Iš burnos bėgo kraujas ir seilės. 
Akiniai, kuriuos nešiodavo ant galvos, dabar gulėjo po stalu. 
Negalėjau atitraukti akių nuo jo plonų, baltų, beplaukių blauz- 
dų, kyšančių iš po mėlynų kelnių. Jis įsikibo į stalo kraštą, lėtai 
prisitraukė ir atsistojo. Paėmė servetėlę ir prispaudė prie lūpų. 

Mama verkė ant sofos. Kirpėjas tebestovėjo prisiplojęs prie 
durų, tarsi būtų išvydęs velnią. 

Feličė žengė du žingsnius senio link, nors tėtis bandė jį su- 
laikyti. 

— Na kaip? Ar tau ir dabar atrodo, kad mano kumštis kaip 
pederasto? Ką? Prisiekiu, kad jei dar sykį mane pavadinsi pe- 
diku, daugiau neatsikelsi. 

Senis atsisėdo ant kėdės ir servetėle šluostėsi bjauriai per- 
skeltą lūpą. Paskui pakėlė galvą, pažiūrėjo tiesiai Feličei į akis 
ir tvirtu balsu tarė: — Jei esi vyras, įrodyk. —- Jo akyse sužibo 
pikta kibirkštėlė. - Sakei, kad padarysi, o paskui išsigandai. Kaip 
ten sakei? Aš nebijau, išdarinėsiu jį kaip ėriuką, jokių proble- 
mų. Aš juk parašiutininkas. Aš toks, aš anoks. Rėksnys. "Iu rėks- 
nys, daugiau nieko. Ir blogesnis už šunį, nes nesugebi nė vaiko 
pasaugoti. - Ir jis išspjovė pilną burną kraujo ant stalo. 

— Prakeiktas šiknius! - verkšleno Feličė tempdamas paskui 
save tėtį. - Aš to nedarysiu! Kodėl turiu daryti aš? Kodėl? - Jo 
nuskustais skruostais ritosi dvi ašarų srovelės. 

— Padėk man! Padėk! - sušuko tėtis Barbaros tėvui, ir kirpė- 
jas puolė ant Feličės. Dviese vargais negalais jį sutramdė. 

— Aš šito nedarysiu, šunsnuki! — pakartojo Feličė. - Nesėsiu 
per tave į kalėjimą! Pamiršk! 

Dabar jis užmuš jį, tariau sau. 

Senis atsistojo. 

— Gerai, tai padarysiu aš. Bet būk ramus, jei sėsiu aš, sėsi ir 
tu. Nusivesiu tave kartu, subingalvi. Gali neabejoti. 

— Kurgi jau tu mane nusivesi, apsišikėli romėne? 

Feličė nunarino galvą ir žengė į priekį. Tėtis ir kirpėjas ban- 
dė jį sulaikyti, bet jis nusipurtė juos tarsi pleiskanas ir vėl puo- 
lė senį. 

Senis išsitraukė iš kelnių pistoletą ir įrėmė Feličei į kaktą. 

— Pabandyk man suduoti dar kartą. Pabandyk. Prašau. Pa- 
bandyk... 

Feličė sustojo tarsi žaisdamas žaidimą „viens du trys - saulė!“ 

Tėtis atsistojo tarp jų. 

— Nusiraminkit dėl Dievo! Abu jūs geri - kaip rakštis šikinėj! 

Ir išskyrė juos. 

— Pabandyk! - Senis įsikišo pistoletą po diržu. Ant Feličės 
kaktos liko mažas raudonas skrituliukas. 

Mama sėdėjo kampe, verkė ir prisidengusi ranka burną 
kartojo: 

— Tyliau! Tyliau! Kalbėkit tyliau! 

— Kodėl jis nori šauti? 

Atsigręžiau. 

Už nugaros stovėjo Marija. 

— Grįžk į lovą, - pusbalsiu šūktelėjau. 

Ji papurtė galvą. 

— Marija, grįžk į lovą! 

Sesutė perkreipė lūpas ir vėl papurtė galvą. 

Jau pakėliau ranką norėdamas jai skelti antausį, bet susilai- 
kiau. 

— Grįžk į lovą ir nedrįsk verkti. 

Ji pakluso. 

Tėčiui pavyko juos pasodinti. Tuo tarpu pats tebevaikštinė- 
jo blizgančiom akim, iš vidaus jį, matyt, degino ugnis. 

— Gana. Traukiam burtus. Kiek mūsų? Ką gi, galų gale iš 
visų tų, kurie pradėjome šį reikalą, liko tik keturi. Patys bu- 
kiausi. Dar geriau. Kas praloš, tas jį nužudys. Viskas labai pa- 
prasta. 

— Ir atsidurs katorgoj, - tarė kirpėjas braukdamas delnu sau 
per kaktą. 

— Šaunuolis! - supliaukšėjo rankomis senis. - Matau, kad 
mes pradedame mąstyti. 

Tėtis paėmė dėžutę degtukų ir visiems parodė. 

- Štai. Pažaiskim vieną žaidimą. Ar žinote tokį kareivių žai- 
dimėlį? 

Uždariau duris. 

Aš Žinojau šį žaidimą. 


Tamsoje susiradau marškinėlius ir kelnes ir apsivilkau. Kur 
dingo mano sandalai? 

Gulėdama lovoje, Marija Žiūrėjo į mane. 

— Ką darai? 

— Nieko. 

Sandalai stovėjo kampe. 

— Kur eini? 

Įsispyriau į juos. 

— Kai kur. 

- Žinai ką? Tu esi negeras, labai negeras. 

Užlipau ant lovos, o nuo jos - ant palangės. 

— Ką darai? 

Pažvelgiau žemyn. 

— Važiuoju pas Filipą. 

Laimė, po mūsų langu tėtis buvo pastatęs sunkvežimį. 

— O kas tas Filipas? 

— Mano draugas. 

Buvo aukštai, o brezentas supuvęs. Tėtis visąlaik kartojo, 
kad reikėtų nusipirkti naują. Jei nukrisiu ant kojų, jis suplyš, 1r 
aš trenksiuosi į sunkvežimio priekabos grindis. 

— Jei važiuosi, pasakysiu mamai. 

— Nusiramink. Apačioje stovi sunkvežimis. Tu miegok. Jei 
ateis mama... 

— Ką man jai pasakyti? 

— Pasakyk... Pasakyk, ką nori. 

— Bet ji labai supyks. 

— Nesvarbu. 

Persižegnojau, sulaikiau kvėpavimą, žengiau žingsnį ir iš- 
skėtęs rankas puoliau žemyn. 

Nusileidau ant nugaros pačiame brezento viduryje net ne- 
įsidrėskęs. Brezentas atlaikė. 

Marija pasilenkė per langą. 

— Greit grįžk. Prašau tavęs. 

— Ilgai neužtruksiu. Nesirūpink. 

Įsiropščiau į vairuotojo kabiną, o iš jos nušokau ant žemės. 

Gatvė buvo tokia pat niūri kaip ir aną bežvaigždę naktį. Na- 
mai — tamsūs ir tylūs. Švietė tik mano namų langai. Gatvės 
žibintą prie fontano buvo apspitęs uodų kamuolys. 

Dangus vėl apsiniaukė, ir Akva Traversę užklojo juoda ir 
tanki sutemų marška. Kad patekčiau į Melikečio sodybą, man 
reikėjo ją pereiti. 

Reikėjo sukaupti drąsą. 

Taigeris Džekas. Galvok apie Taigerį Džeką. 

Indėnas man padėtų. Prieš ką nors darydamas, turiu pagal- 
voti, kaip mano vietoje pasielgtų indėnas. O tai buvo paslaptis. 

Nubėgau už namo pasiimti dviračio. Krūtinėje jau daužės 
širdis. 

Ant mano Kledaro gulėjo „Red Dragon“ - įžūlus ir ryškiai 
spalvotas. 

Norėjau imti jį, bet paskui tariau sau: gal išprotėjau? Kiek 
nuvažiuosiu su tuo kvailu kleketu? 


Skriejau senuoju Kledaru. 

Drąsinau save: 

— Pirmyn, Taigeri, pirmyn. 

Panirau į rašalą. Vos mačiau kelią, o kai jo nematydavau, 
įsivaizduodavau. Kartais silpna mėnulio šviesa prasiskverbda- 
vo pro dangų klojančią debesų antklodę, ir tada akimirką abi- 
pus kelio išvysdavau laukus ir tamsias kalvų apybraižas. 

Sukandęs dantis skaičiavau pedalų apsisukimus. 

Viens, du, trys - įkvepuu... 

Viens, du, trys - įkvepuu... 

Per žvyrą čiuženo padangos. Vėjas lipo prie veido tarsi šilta 
paklodė. 

Kažkur suūkdavo pelėda, kažkur toli sulodavo šuo. Tai bu- 
vo tyla, bet aš vis tiek girdėjau visus šnabždesius tamsoje. 

Įsivaizdavau, kad tos mažos būtybės lapių ausim ir raudo- 
nom akim stovi šalia kelio, stebi mane ir kalbasi tarpusavyje: 

Žiūrėk! Žiūrėk! Berniukas! 

Ką jis čia veikia vidury nakties? 

Gaudykim jį! 

Taip, taip, taip, atrodo skanus... Gaudykim! 

O paskui mane žengė kalvų valdovai, žemės ir varpų milži- 
nai, jie tykojo, kada tėkšiuosi nuo dviračio, kad galėtų užpulti 
mane ir palaidoti. Jie kėlė tokį triukšmą, kaip vėjas javų lauke. 

Svarbiausia — važiuoti kelio viduriu, bet turiu būti pasiren- 
gęs viskam. 

Lozorius nebijojo nieko. 

Tu pamatysi jį, tariau sau. 

Naktį Lozorius švytėjo. Užsidegdavo ir vėl užgesdavo kaip 
baro „Perlas“ iškaba Lučinjane. Ir kai užsidegdavo, matyda- 
vau jo venom šliaužiančias skruzdėles. Jis judėjo negreitai, bu- 
vau tuo tikras, nes jei būtų ėmęs bėgti, būtų sudužęs į gabalus. 
Svarbiausia - pravažiuoti pro jį, nesustoti, nelėtinti tempo. 

— Filipai... aš jau važiuoju... Filipai... aš jau važiuoju pas ta- 
ve... - kartojau švokšdamas iš nuovargio. 

Artėjant prie sodybos mane vėl suėmė dar labiau kvapą 
gniaužiantis, tiesiog besikerojantis viduriuose siaubas. Plau- 
kai ant sprando stovėjo tiesūs tarsi adatos. 

Melikečio kiaulės. 

Kalvų valdovai ir visa graži jų kompanija man kėlė siaubą, 
bet žinojau, kad jų nėra, kad juos išsigalvojau ir negaliu nie- 
kam apie juos pasakoti, nes iš manęs pasijuoktų, tačiau apie 
kiaules, žinoma, galiu pasakoti kam tik nori, nes jos tikros ir 
dar išbadėjusios. 

Išalkusios gyvos mėsos. 

„Ilaksas bandė pabėgti, bet kiaulės jam nepaliko jokių šan- 
sų. Sulapnojo jį akimirksniu“. Taip sakė Kiaušas. 

Galbūt naktį Meliketis jas paleidžia. Jos trainiojasi aplink 
sodybą, didžiulės, piktos, aštriom iltim, iškėlusios šnipus į orą. 
Kuo laikysiuos toliau nuo tų šlykščių gyvulių, tuo geriau. 

Toli tamsoje sumirkčiojo silpna švieselė. 

Sodyba. 

Beveik atvažiavau. 

Sustabdžiau dviratį. Vėjas buvo nutykęs. Oras ramus ir šil- 
tas. Visai šalia dauboje čirškė svirpliai. Nulipau nuo dviračio 
ir numečiau jį į pakelės krūmus. 

Buvo tamsu, nors į akį durk. 

Ėjau greitai, vos kvėpuodamas ir per petį nuolat žvilgčioda- 

mas atgal. Bijojau, kad man į sprandą nesusmigtų aštrūs pa- 
baisos nagai. Dabar, kai buvau be dviračio, nuolat girdėjau 
kažką bruzdant, šlamant, daužant. Keisčiausių garsų. Aplink 
tvyrojo juoda tanki masė, ir ji spaudėsi prie kelio. Sudrėkinau 
sausas lūpas, burnoje jutau kartumą. Gerklėje daužėsi širdis. 

Sandalu užmyniau kažką slidų, pašokau, surikau prislopin- 
tu balsu ir galop pargriuvau ant žemės nusibrozdindamas kelį. 

— Kas čia? Kas čia? - suvapėjau ir susirangiau į kamuolį, lauk- 
damas, kada mane apglėbs glitūs ir liulantys medūzos čiuptuvai. 

Du duslūs garsai ir vienas: „Kur kur kur“. 

Rupūžė! Aš užlipau ant laukų rupūžės! Šita kvailė buvo už- 
sirepečkojusi ant kelio vidurio. 

Atsistojau ir šlubčiodamas vėl ėmiau žingsniuoti Žiburėlio link. 

Nepasiėmiau nė žibintuvėlio. Galėjau jį pasiimti iš tėčio 
sunkvežimio kabinos. 

Priėjęs kiemą, pasislėpiau už medžio. 

Namas stovėjo už šimto metrų. Langai tamsūs, tik šalia du- 
rų kabantis žibintas apšviečia dalį apsilaupiusios sienos ir su- 
rūdijusią supamąją kėdę. 

Tolumoje, tamsoje, buvo kiaulidės. Jutau vimdantį mėšlo 
dvoką. 

Kur galėjo būti Filipas? 

Žemai dauboje, sakė Salvatorė. Į šią ilgą lomą buvau porą 
kartų atėjęs su tėčiu rinkti grybų. Ji buvo pilna stačių uolų, 
duobių ir akmeninių sienų. 

Jei eisiu per laukus, atsidursiu ant daubos krašto, o tada 
galėsiu nusileisti žemyn pernelyg nepriartėdamas prie namo. 

Planas buvo geras. 

Lauką įveikiau bėgte. Kviečiai jau buvo nukirsti. Dieną nu- 
kirstame kviečių lauke jie būtų mane pamatę, bet naktį be mė- 
nesienos buvau saugus. 

Sustojau aukščiausioje skardžio vietoje. Apačioje buvo taip 
tamsu, kad net nesupratau, ar uola stati, ar lygi, ar turi atra- 
mos taškų. 

Ir vėl ėmiau keikti save, kad nepasiėmiau Žibintuvėlio. Leistis 
šioje vietoje negalėjau. Rizikavau susižeisti. 

Vienintelė viltis - prisiartinti prie namo. Toje vietoje dau- 
ba buvo lėkštesnė, be to, tarp uolų vinguriavo takelis. Bet 
ten kiaulės! | 

Buvau visas sumuręs nuo prakaito. 

„Kiaulės turi geriausią pasaulyje uoslę, geresnę už medžiok- 
linių šunų“, - sakydavo Kiaušo tėvas, medžiotojas. 

Ne, ten negaliu eiti. Jos mane užuostų. 

Kaip, manim dėtas, pasielgtų Taigeris Džekas? 

Jis nebijotų susitikti su jomis. Išguldytų visas savo „Vinčes- 
teriu“, paskui pasidarytų dešrelių ir išsikeptų jas ant laužo kartu 
su Teksu ir Auksaplaukiu. 

Ne. Tai ne jo stilius. 

Ką gi daryti? 

Galvok, tariau sau. Stenkis galvoti. 

Jis pabandytų atsikratyti žmogaus kvapo - štai ką jis darytų. 

Kai indėnai eidavo medžioti buivolų, išsitepdavo riebalais 
ir užsimesdavo ant pečių žvėrių kailius. Štai ką aš turiu daryti: 
išsitepti žeme. Ne, ne žeme. Mėšlu. Taip geriau. Jei dvoksiu 
mėšlu, jos manęs neužuos. 

Kiek galėdamas arčiau priėjau prie namo, stengdamasis ne- 
išlįsti iš tamsos. 

Dabar dvokė dar šlykščiau. 

Girdėjau ne tik svirplių čirpimą - dar kai ką. Muziką. Piani- 
no gaidas ir užkimusį balsą. Jis dainavo: „Vanduo ledinis, kas 
mane išgelbės? Aš iškritau iš laivo, kai ten ūžė balius. Banga 
bangelę veja...“ 

Meliketis - dainininkas? 

Kažkas sėdėjo supamojoje kėdėje. Ant žemės, šalia kėdės, 
stovėjo radijas. Tai buvo Meliketis arba jo šluba duktė. 

Pritūpęs už senų traktoriaus padangų, valandėlę žiūrėjau į jį. 

Žmogus atrodė miręs. 

Priėjau arčiau. 

Meliketis. 

Raukšlėtą galvą atlošęs ant purvinos pagalvės, prasižiojęs, 
su dvivamzdžiu šratiniu šautuvu ant kelių. Jis knarkė taip gar- 
siai, kad net aš girdėjau. 

Kelias laisvas. 

Išėjau iš priedangos, žengiau kelis žingsnius - ir staiga tylą 
perplėšė veriamas šuns lojimas. Akimirką nuščiuvo net svir- 
pliai. 

Šuo! Buvau pamiršęs šunį. 

Tamsoj lakstė dvi raudonos akys. Jis tampė grandinę ir ska- 
lijo kimiu balsu. 

"Tarsi Žuvis nėriau į ražienas. 

— Kas čia? Kas tau yra? Kas atsitiko? - krūptelėjo Meliketis. 
Jis sėdėjo supamojoje kėdėje ir sukiojo galvą tarsi pelėda. - Ti- 
berijau! Gerutis! Būk gerutis, Tiberijau! 

Bet gyvulys nesiliovė loti, tada Meliketis pasirąžė, užsidėjo 
ortopedinę apykaklę, atsistojo, išjungė radiją ir užsidegė Ži- 
bintą. 

— Kas ten! Kas ten? Ar ten kas yra? - sušuko į tamsą ir kelis- 
syk apėjo kiemą su dvivamzdžiu po pažastimi, į visas puses 
švytuodamas žibintu. Paskui burbėdamas grįžo atgal. - Liau- 
kis kėlęs triukšmą. Čia nieko nėra. 

Gyvulys prisiplojo prie žemės ir ėmė urgzti pro iltis. 

Meliketis įėjo į namą ir užtrenkė duris. 

Laikydamasis kuo toliau nuo šuns, prisiartinau prie kiauli- 

dės. Tamsoje pastebėjau kvadratines kiaulių aptvaro apybrai- 
žas. Aitrus dvokas vis labiau knitino man gerklę. 

Reikėjo užsimaskuoti. Nusitraukiau marškinėlius ir trum- 
pikes. Vienom apatinukėm sukišau pirštus į šlapimu permir- 
kusią žemę ir, susukęs nosį, išsitepiau krūtinę, rankas, kojas ir 
veidą šlykščia pliurze. 

— Eik, Taigeri, eik ir nesustok, - sušnabždėjau ir ėmiau šliauž- 
ti keturiomis. Tai nebuvo lengva. Rankos ir keliai grimzdo į 
purvą. 

Vėl ėmė skalyti šuo. 

Atsidūriau tarp dviejų aptvarų. Priešais mane mažiau nei 
metro ilgumo koridorius vedė į tamsą. 

Aš girdėjau. Jos ten. Negarsiai kriuksėjo žemais balsais, pa- 
našiais į liūto riaumojimą. Tamsoje jutau jų jėgą, jos judėjo 
bandomis ir trypė kanopomis, nuo jų šonų braškėjo aptvaro 
sienos. 

Eik ir neatsigręžk, įsakiau sau. 

Meldžiausi, kad mano mėšlini šarvai veiktų. Jei bent vienas 
iš tų Žvėrių iškištų snukį pro užtvarą, vienu grybštelėjimu nu- 
trauktų man koją. 

Jau mačiau aptvaro galą, kai staiga pasigirdo kojų trypimas 
ir kriuksėjimas, tarsi kiaulės būtų ginčijusios. 

Nesusilaikęs pažvelgiau ten. 

Maždaug už metro mane stebėjo pora geltonų piktų akių. 
Šie maži žibintai tikriausiai slepia šimtus kilogramų raumenų, 
mėsos, šerių, nagų ir dantų. Ir alkį. 

Stebeilijomės vienas į kitą ištisą amžinybę, paskui tas padaras 
staiga šoktelėjo, ir aš jau neabejojau, kad jis sulaužė aptvarą. 

Surikau, stryktelėjau ir nubėgau, slystelėjęs tėškiausi į mėš- 
lo krūvą, vėl atsistojau ir leidausi bėgti prasižiojęs tamsoje, iš 
visų jėgų gniauždamas kumščius, bet staiga pakilau į orą, ėmiau 

skristi, ir širdis įstrigo gerklėje, o viduriai susispaudė į skaus- 
mo kumštį. 

Persiverčiau per daubos kraštą. 

Ir strimgalviais nulėkiau į tuštumą. 

Nusileidau metru žemiau, ant šakų alyvmedžio, kuris šlei- 
vai kreivai augo tarp stačių uolų ir buvo iškėlęs savo lapiją virš 
kiaurymės. 

Įsikibau į šaką. Jei šis palaimintasis medis nebūtų sutrukdęs 
kristi, būčiau tėškęsis į uolas. Kaip Frančeskas. 

Pro nedidelę blyškių debesų properšą išlindo mėnulio skilte- 
lė, ir tada apačioje išvydau ilgą, per visą lauką Žiojinčią žaizdą. 

Pabandžiau apsisukti, bet medžio liemuo suposi it vėliavos 
stiebas. Dabar jis lūš, pamaniau, ir aš nukrisiu žemyn kartu su 
visu medžiu. 

Drebėjo rankos ir kojos, ir atrodė, kad bet kurią akimirką 
galiu tėkštis žemyn. Kai pagaliau pirštais užčiuopiau uolą, vėl 
ėmiau kvėpuoti. Ir užsiropščiau ant daubos krašto. 

Dauba buvo gili ir tęsėsi į kairę kelis šimtus metrų. Ji buvo 
pilna duobių, plyšių ir medžių. 

Filipas galėjo būti bet kur. 

Dešinėje, tarp baltų uolų, stačiai vingiavo takelis. Į žemę 
buvo įbestas kuolas, prie jo pririšta virvė — tikriausiai ja nau- 
dodavosi Meliketis, kad būtų lengviau leistis žemyn. Nusigrie- 
biau virvės ir pasileidau takeliu. Už kelių metrų pasiekiau mėšlu 
nuklotą pylimą. Jis buvo aptvertas surištų žabų tvora. Ant uo- 
los kyšulio kabojo kažkokie drabužiai, virvės ir keli dalgiai. 
Iolėliau pūpsojo medinių baslių krūva. Prie kyšančių iš žemės 
šaknų buvo pririštos trys mažos ožkytės ir viena didesnė. Jos 
žiūrėjo į mane. 

Subariau jas: 

— Užuot spoksojusios kaip vėplos, verčiau pasakykit, kur Fi- 
lipas. 

Iš dangaus tyliai nusileido juodas šešėlis, pralėkė virš ma- 
nęs ir aš užsidengiau galvą rankomis. 

Pelėda. 

Ji pakilo, susiliejo su tamsa, paskui vėl nusileido ant pylimo 
ir galop grįžo į dangų. 

Keista, šie paukščiai draugiški. 

Kodėl ji mane puolė? 

— Einu, einu, - sušnabždėjau. 

Takelis vedė tolyn, ir aš žengiau juo nepaleisdamas iš rankų 
virvės. Turėjau eiti susigūžęs ir tarsi aklys rankomis čiuopti 
kelyje pasitaikančias kliūtis. Pasiekęs lomos galą, išsižiojau iš 
nuostabos. Bugienių krūmai, dagiai, žemuoginiai medžiai, sa- 
manos ir uolos ištisai mirgėjo nuo švytinčių taškelių, kurie virp- 
čiojo tamsoje tarsi švyturiukai. 

Jonvabaliai. 

Debesys praretėjo, ir pusmėnulio šviesa visą daubą nudažė 
geltonai. Čirpė svirpliai. Liovėsi skalijęs Melikečio šuo. Įsi- 
viešpatavo ramybė. 

Priešais mane augo alyvmedžių giraitė, o už jos, kitoje dau- 
bos pusėje, uoloje buvo matyti siauras plyšys. 

Iš ten sklido aitrus mėšlo dvokas. Vos tik įžengiau vidun, 
išgirdau kažką bruzdant ir bliaunant. Ėriukų aptvaras. Jie bu- 
vo uždaryti oloje metaliniu tinklu. Susispaudę tarsi sardinės. 
Filipui čia nebuvo vietos. 

Grįžau į kitą šlaitą, bet ten neradau jokių angų ar urvų, kur 
būtų galima paslėpti vaiką. 

Šokdamas pro langą visai negalvojau, kad galbūt nepavyks 
rasti Filipo. Man atrodė, kad jei tik pereisiu tamsą ir manęs 
nesuės kiaulės, rasiu jį. 

Ką gi, aš apsirikau. 

Dauba labai ilga, ir Filipas galėjo būti paslėptas kitoje vie- 
toje. 

Nusiminiau. 

— Filipai, kur tu? — sušukau. Bet labai tyliai. Mane galėjo 
išgirsti Meliketis. — Atsiliepk! Kur tu! Atsiliepk! 

Jokio garso. 

Atsakė tik pelėda. Ji ūbavo keistai, tarsi sakydama: „Vis- 
kasmano, viskasmano, viskasmano“. Gal čia ta pati, kuri buvo 
mane užpuolusi? 

Tai nesąžininga. Įveikiau visą šį kelią, rizikavau dėl jo savo 
gyvybe, bet niekur negaliu jo rasti. Ėmiau lakstyti pirmyn at- 
gal tarp uolų ir alyvmedžių nieko nesuvokdamas, nevilties ap- 
imtas. Įnirtęs griebiau šaką nuo žemės ir plakiau ja uolą tol, 
kol nusibrozdinau rankas. Paskui atsisėdau. Purčiau galvą ir 
stengiausi nuvyti šalin mintį, kad viskas veltui. 

Pabėgau iš namų tarsi kvailys. 

Tėtis tikriausiai labai supyko. Jis mane nuplieks. 

Jie turbūt pastebėjo, kad manęs nėra kambaryje. O jei ir 
nepastebėjo, vis tiek greitai atlėks čia žudyti Filipo. 

Priekyje — tėtis ir senis, už jų — Feličė ir kirpėjas. Visu grei- 
čiu atlėks per tamsą pilku automobiliu su taikikliu ant gaubtu- 
vo, ratais traiškydami rupūžes. 

Mikele, ko lauki? Grįžk namo, įsakė man Marijos balsas. 

— Grįžtu, - atsakiau. 

Padariau viską, ką galėjau, bet neradau jo. Tačiau aš dėl to 
nekaltas. 

"Turiu skubėti, jie gali čia atsirasti bet kurią akimirką. 

Jei bėgčiau nesustodamas, galbūt grįžčiau anksčiau, nei jie 
išvažiuos. Niekas nieko nesužinotų. Tai būtų geriausia. 

Ėmiau ropštis pro uolas aukštyn jau pramintu keliu. Dabar 
man sekėsi geriau, nes buvo daugiau šviesos. 

Pelėda. Ji sklandė virš pylimo, ir kai skrisdavo priešais mė- 
nulį, matydavau jos juodą siluetą ir plačius trumpus sparnus. 

— Bet ko gi tu nori? 

Užlėkiau ant pylimo netoli ožkyčių, ir paukštis vėl smigo 
žemyn. 

Pabėgėjau į priekį, paskui grįžau pasižiūrėti į kvailą pelėdą. 

Ji tebesklandė virš pylimo. Sparnais paliesdavo prie uolos 
sukrautą baslių krūvą, apsukdavo ratą ir grįždavo atgal. 

Kodėl ji taip elgiasi? Gal ten yra kokia žiurkė? Ne. Tada 
kas? 

Lizdas! 

Žinoma. Lizdas. Ir jos mažyliai. 

Taip elgiasi ir kregždės: jei numeti jų lizdą ant žemės, jos 
suka ir suka ratus, kol miršta iš nuovargio. 

Šitai pelėdai kažkas užkišo lizdą. O pelėdos suka lizdus ur- 
vuose! 

Urvuose! 

Grįžau atgal ir pelėdos nuolat puldinėjamas ėmiau mėtyti į 
šalis baslius. 

— Palauk, palauk, - raminau paukštį. 

Uoloje žiojėjo gerai paslėpta anga. Apskrita, didumo sulig 
sunkvežimio ratu. 

Pelėda įskrido vidun. 

Ten buvo visiškai tamsu. Tvyrojo nuodėgulių ir pelenų kva- 
pas. Aš nežinojau, ar tas urvas gilus. 

Įkišau galvą vidun ir pašaukiau: 

— Filipai! 

Palaukiau. Jokio garso. 

— Ar girdi mane, Filipai? 

Man atsakė balso aidas. 

— Filipai! - Žengiau kelis žingsnius į priekį. - Filipai! 

Minutėlę palaukiau. Vėl jokio garso. 

— Ar girdi mane, Filipai? 

Jo čia nebuvo. 

Jo čia nėra. Bėk namo, pakartojo sesutės balsas. 

Žengiau tris žingsnius ir man pasirodė, kad išgirdau lyg de- 
jonę, lyg prislopintą aimaną. 

Gal tik pasirodė? 

Grįžau atgal ir įkišau galvą į angą. 

— Filipas? Filipai, ar tu ten? 

— Mmmm! Mmmm! 

Jis ten! 

Pajutau, kaip nuo krūtinės nuslinko akmuo, atsispyriau į uolą 
ir įsmukau vidun. Atsisėdau ant žemės, ant ožkų spirom nu- 
kloto pylimėlio ir nusišypsojau. 

Aš radau jį. 

Man norėjosi verkti. Nusišluosčiau akis. 

— Mmmm! 

Atsistojau. 

— Einu. Tuojau einu. Matai? Aš atėjau, tesėjau pažadą. Ma- 
tai? 

Virvė. Radau ją suvyniotą šalia dalgių. Pririšau už šaknų, 
kur stovėjo ožkos, ir numečiau į duobę. 

— Štai ir aš. 

Nusliuogiau virve žemyn. Širdis daužėsi taip smarkiai, kad 
man drebėjo krūtinė ir rankos. Nuo tamsos sukosi galva. Trū- 
ko oro. Atrodė, jog plaukiu nafta. Man buvo šalta. 

Nusliuogęs virve vos porą metrų, pasiekiau žemę. Čia buvo 
priversta baslių, medžio pliauskų, pomidorų dėžių. Keturpės- 
čias, ištiesęs rankas į priekį, ėmiau grabaliotis po tamsą. Bu- 
vau nuogas ir drebėjau nuo ledinio šalčio. 

— Filipai, kur tu? 

— Mmmm! 

Jie buvo užkišę jam burną. 

— Aš... 

Koja įstrigo tarp šakų, ir aš, ištiesęs rankas į priekį, pargriu- 
vau ant spygliuotų virbų. Aštrus skausmas nusmelkė kulkšnį. 
Surikau, mano gerkle ūžtelėjo šilta karti tulžis. Ledinis liežu- 
vis lyžtelėjo nugarą. Pajutau, kaip dega ausys. 

Drebančiom rankom ištraukiau į spąstus pakliuvusią koją. 
Kulkšnyje tvinkčiojo skausmas. 

— Regis, išsinarinau kulkšnį, - sušvokščiau. - Kur tu? 

— Mmmm! 

Sukandęs dantis nušliaužiau ten, kur girdėjosi aimana, ir 
radau jį. Buvo po žagarais. Numečiau juos šalin ir apčiupinė- 
jau jį. Jis gulėjo ant žemės. Nuogas. Rankos ir kojos buvo su- 
rištos lipnia siuntinių juostele. 

— Mmmm! 

Delnais paliečiau jo veidą. Burna taip pat buvo užlipdyta. 

— Tu negali kalbėti. Palauk, nuplėšiu juostelę. Gali truputį 
skaudėti. 

Nuplėšiau juostelę. Jis nesuriko, bet ėmė smarkiai alsuoti. 

— Kaip tu? 

Jis nieko neatsakė. 

— Kaip jautiesi, Filipai? Atsakyk! 

Jis dūsavo kaip gyvatės įkąstas medžioklinis šuo. 

— Tau blogai? 

Paliečiau jo krūtinę. Ji išsipūsdavo ir subliūkšdavo pernelyg 
greitai. 

— Dabar mudu eisim iš čia. Eisim į lauką. Palauk. 

Pabandžiau atrišti jam riešus ir kulkšnis. Jos buvo užverž- 
tos. Galop įnirtęs dantimis ėmiau graužti juostelę. Pirma 1š- 
laisvinau rankas, paskui kojas. 

— Štai ir viskas. Eime. - Paėmiau jam už rankos. Bet ji vėl 
bejėgiškai nusviro žemyn. - Būk gerutis, kelkis. Mums reikia 

eiti, jie atvažiuoja. - Pabandžiau pasodinti, bet jis sudribo tar- 
si lėlė. Šiame išsekusiame kūne nebebuvo likę nė krislelio ener- 
gijos. Jis skyrėsi nuo lavono tik tuo, kad dar kvėpavo. - Aš 
negaliu tavęs išnešti į viršų. Man skauda koją! Prašau, Filipai, 
padėk man... - sugriebiau jį už rankų. — Nagi kelkis! Kelkis! — 
Bet vos tik paleidau, jis vėl susmuko ant žemės. - Ką man 
daryti? Ar supranti, kad jei liksi čia, jie tave nužudys? - Ger- 
klėje man įstrigo gumulas. - Jei liksi čia, mirsi kaip paskutinis 
kvailys. Dėl tavęs sukoriau tokį kelią, tesėjau pažadą, o tu... 
tu... - Apsipyliau ašaromis. Pradėjau kūkčioti. - Tu privalai 
atsikelti... tu... kvailys... paskutinis kvailys... - Atkakliai ban- 
džiau ir bandžiau jį pastatyti, bet jis vis pargriūdavo į pelenus — 
nunarinęs galvą, panašus į negyvą vištą... - Kelkis! Kelkis! — 
surikau ir ėmiau jį kumščiuoti. 

Nežinojau, ką daryti. Atsiklaupiau, mano galva nusviro ant 
kelių. 

— "Tu dar gyvas, supranti? — Klūpojau ir verkiau. - Juk čia ne 
rojus. 

Staiga jis liovėsi dūsavęs ir kažką sušnabždėjo. 

Priglaudžiau ausį jam prie lūpų. 

— Ką pasakei? 

Jis vėl sušnabždėjo: 

— Aš negaliu. 

Supurčiau jį. 

— Kaip negali? 

— Negaliu. Atleisk man. 

- Gali. Žinoma, gali. 

Daugiau nepasakė nė žodžio. Apkabinau jį. Abu buvome 
purvini, abu drebėjome nuo šalčio. Daugiau nieko nebuvo įma- 
noma padaryti. Aš irgi nieko negalėjau padaryti. Jaučiausi iš- 
sekęs, mirtinai pavargęs, kulkšnis skausmingai tvinksėjo. Už- 

simerkiau, širdis pamažu ėmė rimti, ir staiga, pats to nenorė- 
damas, užmigau. 


Pramerkiau akis. 

Buvo tamsu. Akimirką pamaniau, kad aš namie, savo lovoje. 

Paskui išgirdau Melikečio šuns lojimą. Ir balsus. 

Jie atvažiavo. 

Stipriai papurčiau jį. 

— Filipai! Filipai! Jie jau čia! Jie nori tave nužudyti. Kelkis. 

Jis atsiduso. | 

— Negaliu. 

— Žinoma, kad gali. Lažinamės? 

Atsiklaupiau ir rankomis stumtelėjau jį tarp šakų. Nepaisy- 
damas skausmo —- nei savojo, nei jo. Turiu išnešti jį iš urvo. 
Žagarai draskė veidą, bet sukandęs dantis tebestūmiau jį prie 
angos. 

Balsai girdėjosi visiškai arti. Medžių šakom sušmėžavo šviesa. 

Sugriebiau Filipą už rankos. 

— Dabar turi atsistoti. Turi, ir viskas. - Timptelėjau jį aukš- 
tyn, jis įsikibo man į kaklą. Ir atsistojo. - Matai, kvailiuk? Ar 
matai, kad tu jau stovi? Bet dabar turi iš čia išlipti. Aš tave 
stumsiu iš apačios, O tu privalai išsiropšti viršun. 

Jis ėmė kosėti. Atrodė, jo krūtinėje daužos akmenys. Kai 
pagaliau liovėsi, papurtė galvą ir tarė: 

— Be tavęs aš neisiu. 

— Ką? 

— Be tavęs aš neisiu. 

Apkabinau jį tarsi skudurinę lėlę. 

— Nebūk kvailys. Netrukus ateisiu ir aš. 

Dabar, regis, jie jau čia. Virš mano galvos lojo šuo. 

— Ne. 

— Esi, supranti? — Jei paleisiu, jis pargrius. Apglėbiau ir 
stumtelėjau aukštyn. — Griebk virvę! Greičiau! 

Ir staiga pajutau, kad jis tapo lengvesnis. Jis įsikibo į virvę! 
Šitas nenaudėlis galų gale įsikibo į virvę! Jis buvo virš manęs. 
Stovėjo man ant pečių. 

— Gerai, dabar aš tave stumsiu, o tu darbuokis rankom. Su- 
pratai? Nepaleisk virvės. 

Pamačiau jo mažą galvytę, apgaubtą blyškios duobės šviesos. 

— Na va. Viskas. Dabar lįsk lauk. 

Pabandė išlįsti. Jutau, kad jis veltui stengiasi. 

— Palauk. Padėsiu, - tariau sugriebdamas jį už kulkšnių. — 
Aš tave stumtelėsiu, o tu šok į viršų. — Stipriai pasispyriau ko- 
jomis, sukandęs dantis išstūmiau jį lauk, pamačiau, kaip jis 
dingo tarsi prarytas angos, ir tą pačią akimirką pajutau, kaip 
ilga smaila vinis įsmigo į kulkšnies kaulą ir visą koją iki pat 
kirkšnies pervėrė aštrus skausmas. 

— Mikele! Mikele! Man pavyko! Eikš čionai! 

Karčiai atsirūgau actu. 

— Einu. Einu. 

Bandžiau atsistoti, bet koja nebeklausė. Stengiausi sugrieb- 
ti virvę, tačiau man nepavyko. 

Vis arčiau ir arčiau girdėjau balsus. Ir žingsnius. 

— Ar eini, Mikele? 

— Einu. 

Sukosi galva, ir aš atsiklaupiau ant kelių. Tačiau atsistoti 
neįstengiau. 

Sušukau: 

— Filipai, bėk! 

Jis įkišo galvą į angą. 

— Lipk! 

— Negaliu. Koja. Gelbėkis tu! 

Jis papurtė galvą. 

— Ne, aš niekur neisiu. 

Šviesa už jo nugaros pasidarė ryškesnė. 

— Bėk. Jie čia. Bėk. 

— Ne. 

— Tu privalai bėgti. Prašau tavęs. Eik iš čia! 

— Ne. 

Aš šaukiau ir maldavau: 

— Eik iš čia, eik! Jei nepabėgsi, jie tave nušaus, argi tu nesu- 
pranti? 

Jis pravirko. 

— Eik. Bėk kuo toliau. Prašau tavęs. Maldauju. Bėk ir nesu- 
stok... Pasislėpk! 

Aš pargriuvau ant žemės. 

— Negaliu, - tarė jis. - Bijau. 

— Ne, nebijai. Tau nėra ko bijoti. Slėpkis. 

Jis linktelėjo galvą ir dingo. 

Gulėdamas ant žemės tamsoje ėmiau ieškoti virvės, palie- 
čiau ją, bet paskui vėl pamečiau. Dar paieškojau, bet ji kabojo 
per aukštai. 

Pro angą mačiau tėtį. Vienoje rankoje jis laikė pistoletą, ki- 
toje - elektrinį Žibintuvėlį. 

Jis pralaimėjo. 

Kaip paprastai. 

Mane apakino šviesa. Aš užsimerkiau. 

— Tėti, čia aš. Mikelė... 

Paskui viskas tapo balta. 

Atsimerkiau. 


Skaudėjo koją. Ne tą, kurią skaudėjo anksčiau. Kitą. Skaus- 
mas panėšėjo į vijoklinį augalą. Į spygliuotą vielą, besirangan- 

čią viduriuose. Į kažką siaubinga. Raudona. Į prasiveržusią 
užtvanką. 

Niekas negali sustabdyti prasiveržusios užtvankos. 

Gaudesys ėjo garsyn. Tas metalinis gausmas ėjo vis garsyn 
viską goždamas. Jis tvinksėjo ausyse. 

Buvau šlapias. Paliečiau koją. Ji visa buvo ištepta kažkuo 
tirštu ir šiltu. 

Aš nenoriu mirti. Nenoriu. 

Atsimerkiau. 

Gulėjau šviesų ir šiaudų sūkuryje. 

Tai buvo sraigtasparnis. 

Ir tėtis. Jis laikė mane glėbyje. Kažką kalbėjo, bet aš negir- 
dėjau. Jo plaukai blizgėjo. Juos plaikstė vėjas. 

Šviesos mane akino. Iš tamsos niro juodos būtybės su šuni- 
mis. Jos ėjo mūsų link. 

Kalvos valdovai. 

Tėti, jie ateina. Bėk. Bėk. 

Pro gausmą girdėjau, kaip mano krūtinėje plaka širdis. 

Išsivėmiau. 

Vėl atsimerkiau. 

Tėtis verkė. Ir glostė mane. Raudonomis rankomis. Priėjo 
tamsus siluetas. Tėtis pažvelgė į jį. 

Tėti, tu privalai bėgti. 

Pro gaudesį išgirdau tėčio balsą: 

— Aš nepažinau jo. Padėkit man. Maldauju, jis mano sūnus. 
Jis sužeistas. Aš ne... 

Ir vėl tamsa. 

Ir tėtis. 

Ir aš. 

